REPUBLIKA SRBIJA

NARODNA SKUPŠTINA

TREĆA SEDNICA

DRUGOG REDOVNOG ZASEDANjA

Peti dan rada

2. novembar 2016. godine

(Sednica je počela u 10.05 časova. Predsedava Maja Gojković, predsednik Narodne skupštine.)

\*

\* \*

PREDSEDNIK: Poštovane dame i gospodo narodni poslanici, nastavljamo rad Treće sednice Drugog redovnog zasedanja Narodne skupštine Republike Srbije u ovoj godini.

Na osnovu službene evidencije o prisutnosti narodnih poslanika konstatujem da sednici prisustvuje 101 narodni poslanik.

Radi utvrđivanja broja narodnih poslanika prisutnih u sali, molim narodne poslanike da ubacite svoje kartice u poslaničke jedinice.

Konstatujem da je primenom elektronskog sistema utvrđeno da je u sali prisutno 128 narodnih poslanika i da imamo uslove za rad.

Obaveštavam vas da su danas sprečeni da sednici prisustvuju poslanice Gordana Čomić i Aleksandra Jerkov i poslanik Balša Božović.

Nastavljamo rad.

Prelazimo na tačke 9. i 10. dnevnog reda – PREDLOG ODLUKE O UČEŠĆU PRIPADNIKA VOJSKE SRBIJE U MULTINACIONALNIM OPERACIJAMA U 2016. GODINI i PREDLOG ODLUKE O USVAJANjU GODIŠNjEG PLANA UPOTREBE VOJSKE SRBIJE I DRUGIH SNAGA ODBRANE U MULTINA-CIONALNIM OPERACIJAMA U 2016. GODINI (zajednički jedinstveni pretres).

Saglasno članu 90. stav 1. Poslovnika Narodne skupštine, obaveštavam vas da su danas na sednici prisutni Zoran Đorđević, ministar odbrane, Nenad Nerić, državni sekretar u Ministarstvu odbrane, kao i general-major Slavoljub Janićijević, zamenik komandanta Združene operativne komande Generalštaba Vojske Srbije, pukovnik Milivoje Pajović, načelnik Centra za mirovne operacije Generalštaba Vojske Srbije, i kapetan bojnog broda Milan Konjikovac, načelnik Uprave za međunarodnu vojnu saradnju u Ministarstvu odbrane.

Molim poslaničke grupe, ukoliko to već nisu učinile, da odmah podnesu prijave za reč sa redosledom narodnih poslanika.

Saglasno članu 192. stav 3, a shodno članu 157. stav 2. Poslovnika Narodne skupštine, otvaram zajednički jedinstveni pretres o Predlogu odluke o učešću pripadnika Vojske Srbije u multinacionalnim operacijama u 2016. godini i Predlogu odluke o usvajanju Godišnjeg plana upotrebe Vojske Srbije i drugih snaga odbrane u multinacionalnim operacijama u 2016. godini.

Da li predstavnik predlagača Zoran Đorđević, ministar odbrane, želi reč?

(Branka Stamenković: Povreda Poslovnika.)

Izvolite.

BRANKA STAMENKOVIĆ: Hvala.

Povreda Poslovnika, član 171. stav 1 – Predlog zakona o budžetu Republike Srbije sa obrazloženjem Narodnoj skupštini podnosi Vlada u zakonom propisanom roku.

Taj rok je – propisuje Zakon o budžetskom sistemu u članu 31. stav 1. tačka 1) podtačka 16) – 1. novembar.

Danas je 2. novembar, u Narodnu skupštinu još uvek nije stigao zakon o budžetu. Molim vas, predsedavajuća, da hitno napišete dopis Vladi, da ih podsetite na njihovu obavezu, ukoliko su zaboravili, i da insistirate da se što pre taj zakon nađe u Narodnoj skupštini. Hvala.

PREDSEDNIK: Zahvaljujem.

Nešto ste pomešali, poštovana poslanice. Treba da se odnosi na ovu sednicu, na nešto neposredno učinjeno od strane predsednika ili predsedavajućeg, a ne …

(Branka Stamenković: Neposredno je učinjena povreda u ponoć, kada je istekao 1. novembar.)

Sve ste pomešali, žao mi je. Moraćete ponovo …

(Branka Stamenković: Ne, ne znate Poslovnik, predsedavajuća. Proučite Poslovnik. Vreme je da obnovite gradivo, odavno.)

Da vas isključim, nepristojno je to što radite. Hoću, za vaše dobro, da vas sprečim da takvu sliku šaljete u javnost, o sebi i svojoj političkoj grupaciji.

Moram da vam oduzmem dve minute od ukupnog vremena, zato što zloupotrebljavate Poslovnik. Vrlo dobro znate šta piše u Poslovniku – da mora da se odnosi na ovu sednicu, na ovu tačku dnevnog reda i da sam neposredno na ovoj sednici učinila nekakav prekršaj. Znači, dve minute manje od ukupnog vremena, jer zloupotrebljavate Poslovnik.

Reč ima ministar Đorđević.

ZORAN ĐORĐEVIĆ: Gospođo predsednice, dame i gospodo narodni poslanici, pred vama je Predlog odluke o usvajanju godišnjeg plana upotrebe Vojske Srbije i drugih snaga odbrane u multinacionalnim operacijama u 2016. godini, koji je, na osnovu Zakona o upotrebi Vojske Srbije i drugih snaga odbrane u multinacionalnim operacijama van granica Republike Srbije, Ministarstvo odbrane Republike Srbije izradilo u saradnji sa Ministarstvom unutrašnjih poslova, kao i Predlog odluke o učešću pripadnika Vojske Srbije u multinacionalnim operacijama u 2016. godini.

Ministarstvo odbrane je u skladu sa raspoloživim kapacitetima i materijalno-finansijskim sredstvima planiralo da u 2016. godini nastavi angažovanje u sedam mirovnih operacija UN – u Kongu, Liberiji, Obali Slonovače, Kipru, Libanu, na Bliskom istoku i u Centralnoafričkoj Republici – i u četiri multinacionalne operacije EU – u Somaliji, Centralnoafričkoj Republici i Maliju.

Pored nabrojanih multinacionalnih operacija Predlog godišnjeg plana upotrebe Vojske Srbije i drugih snaga odbrane u multinacionalnim operacijama za 2016. godinu iz nadležnosti Vojske Srbije sadrži sedam mirovnih operacija UN u kojima Vojska Srbije dosada nije učestvovala – u Zapadnoj Sahari, Republici Mali, Džamu i Kašmiru, Južnom Sudanu i na Bliskom istoku – kao i u dve multinacionalne operacije EU – u Centralnoafričkoj Republici i na Mediteranu.

Unošenjem navedenih sedam mirovnih operacija UN u Predlog godišnjeg plana upotrebe Vojske Srbije i drugih snaga odbrane u multinacionalnim operacijama u 2016. godini stvara se uslov za ispunjenje obaveze Republike Srbije koje proizlaze iz zaključenog Memoranduma o razumevanju između Vlade Republike Srbije i UN o doprinosu u sistemu stendbaj aranžmana UN, zaključenog u novembru 2011. godine, kojim su utvrđeni resursi Vojske Srbije, sanitetski tim, vojni posmatrači i štabni oficiri koje je Vlada Republike Srbije stavila na raspolaganje UN u slučaju potrebe za hitnim angažovanjem na terenu.

Takođe, pored nabrojanih mirovnih operacija UN, Predlog godišnjeg plana upotrebe Vojske Srbije i drugih snaga odbrane u multinacionalnim operacijama u 2016. godini sadrži dve operacije EU za upravljanje krizama u kojima Vojska Srbije dosada nije učestvovala – u Centralnoafričkoj Republici i Mediteranu.

Misija EU u Centralnoafričkoj Republici uspostavljena je u junu ove godine, a zamenila je vojnu savetodavnu operaciju u toj državi. Koristim ovu priliku da vas informišem da je 16. jula 2016. godine završen mandat vojne savetodavne operacije EU u Centralnoafričkoj Republici kao i da je četvoročlani sanitetski tim Vojske Srbije uspešno završio svoje angažovanje u navedenoj operaciji. Sanitetski tim Vojske Srbije biće upućen u novu misiju EU u Centralnoafričkoj Republici nakon usvajanja odluke Narodne skupštine.

Druga nova misija EU sadržana u Predlogu godišnjeg plana upotrebe Vojske i drugih snaga odbrane u multinacionalnim operacijama u 2016. godini je operacija EU na Mediteranu, pokrenuta sa ciljem ublažavanja posledica i rešavanja migrantske krize u Evropi. Imajući u vidu da se Srbija nalazi na jednoj od glavnih ruta velikog talasa migranata, kroz učešće u navedenoj operaciji nastavićemo da delujemo kao odgovoran član međunarodne zajednice i da pratimo aktuelna dešavanja u širem regionu i planove međunarodne zajednice u cilju rešavanja migrantske krize u Evropi.

U skladu sa iznetim, u 20 multinacionalnih operacija UN u 2016. godini planirano je angažovanje do 700 pripadnika Vojske Srbije na 340 pozicija.

Novinu u Predlogu godišnjeg plana upotrebe Vojske Srbije i drugih snaga odbrane u multinacionalnim operacijama u 2016. godini predstavlja spremnost Ministarstva odbrane i Vojske Srbije da, u slučaju potrebe, angažuju svoje pripadnike u operacijama humanitarnog karaktera.

Angažovanje u konkretnoj misiji zavisilo bi od poziva međunarodne organizacije, regionalne inicijative čiji je Republika Srbija član i/ili države koju je zadesila prirodna katastrofa, tehničko-tehnološka ili druga nesreća, ali i raspoloživih resursa Ministarstva odbrane i Vojske Srbije. Sredstva za finansiranje humanitarnih operacija Vlada Republike Srbije obezbedila bi dodatno, u skladu sa mogućnostima i propisima u budžetskom sistemu.

Poplave koje su u maju 2014. godine zadesile Srbiju ali i širi region Zapadnog Balkana ostavile su strahovite posledice, koje ubuduće, ukoliko do njih opet dođe, mogu biti znatno umanjene bržim angažovanjem adekvatnih snaga na terenu.

Osnovni razlog zbog čega se u ovom planu prvi put nalaze humanitarne operacije jeste i namera da se na ovaj način obezbedi saglasnost Narodne skupštine da pripadnici Vojske Srbije, ukoliko to situacija zahteva, mogu biti upućeni u humanitarnu operaciju za svega nekoliko časova po dobijanju poziva.

Predlogom godišnjeg plana upotrebe Vojske Srbije i drugih snaga odbrane u multinacionalnim operacijama u 2016. godini nije planirano značajno povećanje angažovanja Vojske Srbije van granica Republike Srbije, već zadržavanje dostignutog nivoa angažovanja, što je uslovljeno raspoloživim finansijskim sredstvima.

Finansijska sredstva potrebna za realizaciju godišnjeg plana upotrebe Vojske i drugih snaga odbrane u multinacionalnim operacijama u 2016. godini iznose 1.672.750.000 dinara. Od navedenog iznosa, za potrebe učešća pripadnika Ministarstva odbrane i Vojske Srbije potrebno je 1.553.065.000 dinara. Ministarstvo odbrane je obezbedilo 1.092.749.000 dinara, a razlika od 460.316.000 dinara biće obezbeđena naknadama koje će UN uplatiti Ministarstvu odbrane za učešće u multinacionalnim operacijama u 2016. godini.

Pravni, odnosno ustavni osnov za donošenje odluke o usvajanju godišnjeg plana sadržan je u Ustavu Republike Srbije, Zakonu o Narodnoj skupštini i Zakonu o upotrebi Vojske Srbije i drugih snaga odbrane u multinacionalnim operacijama van granica Republike Srbije, kojima je propisano da Narodna skupština donosi opšte akte iz nadležnosti Republike Srbije, odnosno odluke, kao i da razmatra i usvaja godišnji plan upotrebe za izvršavanje planiranih multinacionalnih operacija u tekućoj godini.

Pored navedenog u odnosu na ustavni osnov za donošenje odluke o učešću pripadnika Vojske Srbije u multinacionalnim operacijama u 2016. godini ukazujem na odredbu člana 140. Ustava kojom je utvrđeno da se Vojska Srbije može upotrebiti van granica Republike Srbije, odnosno člana 8. Zakona o upotrebi Vojske Srbije i drugih snaga odbrane u multinacionalnim operacijama van granica Republike Srbije kojim je propisano da Narodna skupština odlučuje o učešću zajedničkih snaga pripadnika Vojske Srbije u tim operacijama.

Angažovanje pripadnika Vojske Srbije i drugih snaga odbrane u multinacionalnim operacijama je značajan element spoljne politike naše države. Učešćem u multinacionalnim operacijama Republika Srbija pokazuje da je aktivni činilac očuvanja međunarodnog mira i bezbednosti, potvrđuje sopstveni ugled i jača poverenje u Vojsku Srbije u međunarodnom okruženju.

Republika Srbija kroz učešće u multinacionalnim operacijama jača vlastite odbrambene kapacitete i nacionalnu bezbednost, a za sve intenzivnije učešće u multinacionalnim operacijama EU u okviru zajedničke bezbednosne i odbrambene politike doprinosi približenju Republike Srbije članstvu u EU.

Gospođo predsednice, dame i gospodo narodni poslanici, predlažem da Narodna skupština donese odluku o usvajanju godišnjeg plana upotrebe Vojske i drugih snaga odbrane u multinacionalnim operacijama u 2016. godini i odluku o učešću pripadnika Vojske Srbije u multinacionalnim operacijama u 2016. godini. Zahvaljujem se.

PREDSEDNIK: Zahvaljujem ministru.

Da li izvestioci nadležnih odbora žele reč? (Ne.)

Prelazimo na ovlašćene predstavnike. Prvi je Nenad Milić.

NENAD MILIĆ: Gospođo predsednice, koleginice i kolege, gospodine ministre, mislim da danas razgovaramo o vrlo važnoj temi koja prevazilazi okvire Ministarstva odbrane, da se radi o veoma važnoj političkoj temi.

Učestvovanje u izgradnji i očuvanju mira u regionu i svetu je druga od tri misije Vojske Srbije definisana Strategijom odbrane, tako da govorimo o jednoj od vrlo važnih aktivnosti Vojske Srbije.

Nažalost, kako Srbija nema strategiju spoljne politike, za šta naravno nije krivo Ministarstvo odbrane, ne postoje ni jasni politički ciljevi koji bi definisali učestvovanje u multinacionalnim operacijama, ali kako se radi o tehničkim stvarima, ja ću ipak pročitati ono što sam spremio da bih bio precizan u ovom govoru.

U načelu LDP podržava učešće pripadnika Vojske Srbije i drugih snaga odbrane u multinacionalnim operacijama van granica Republike Srbije.

Kao što je istaknuto u Poglavlju 5. Odluke o usvajanju godišnjeg plana upotrebe Vojske Srbije i drugih snaga odbrane u multinacionalnim operacijama u 2016. godini, pripadnici Vojske Srbije su učešćem u multinacionalnim operacijama u prilici da provere dostignut nivo razvoja operativnih i funkcionalnih sposobnosti u realnim uslovima. Oni se tako upoznaju sa standardnim operativnim procedurama dnevnog funkcionisanja i operativne upotrebe snaga u međunarodnom okruženju.

Država ovim potvrđuje interes i nameru da konkretno doprinese svetskoj i evropskoj regionalnoj bezbednosti i poštovanju međunarodnog mira i prava.

Učešće pripadnika Vojske Srbije u multinacionalnim operacijama UN i EU važan je element spoljne politike Republike Srbije koji doprinosi da se Srbija u odnosima sa članicama EU i UN tretira kao ravnopravan partner.

Za LDP je od posebnog značaja što se ističe da se angažovanjem pripadnika Vojske i drugih snaga odbrane u multinacionalnim operacijama pod patronatom EU u okviru zajedničke bezbednosti i odbrambene politike Srbija integriše u važnu oblast aktivnosti EU i istovremeno jača svoje bezbednosne kapacitete na putu članstva ka EU.

LDP smatra da je dobro što pripadnici Vojske Srbije učestvuju u velikom broju vojnih vežbi bilateralnog i multinacionalnog tipa, koji takođe pomažu proveri u izvršavanju operativnih kapaciteta te upoznavanju međunarodnih okolnosti i dejstava.

S druge strane, LDP ističe zabrinutost za pokušaj da Srbija uvede balans između broja vežbi koje održava sa Rusijom, s jedne strane, u odnosu na sve druge partnere, jer to iziskuje od pripadnika oružanih snaga da poznaju i koriste dva neinteroperativna standarda. Ima li Vojska Srbije resurse za tako nešto i koliko je opravdano trošiti na to resurse? Ovo pitanje bi bilo svrsishodno i u mnogo manje složenim geopolitičkim okolnostima.

Imajući u vidu stav EU prema ruskom angažovanju u Ukrajini, zbog kog je i uvela sankcije, postavlja se i pitanje političkih implikacija po evropske integracije Srbije aktuelnog trenda jačanja vojne i bezbednosne saradnje sa Rusijom, koji je obostrano iskazan tokom nedavne posete Nikolaja Petruševa, sekretara Ruskog saveta za nacionalnu bezbednost Srbiji.

Pri tome LDP smatra jako dobrom odluku Vlade Srbije da se pridruži globalnoj koaliciji za borbu protiv Islamske države pod vođstvom SAD donesenom pre par godina. Nadamo se da se Srbija neće iz te misije povući kada se u nju direktno uključi i NATO šaljući svoje avaks avione. LDP misli da je, očito, sve više situacija zbog kojih je potrebno ponovo razmotriti nedorečenu politiku vojne neutralnosti Srbije.

Podržaćemo i sve buduće mere Vlade Srbije i nove zakonske predloge poput onih koji se tiču bolje normative za jačanje i upotrebu civilnih kapaciteta u Ministarstvu odbrane, a pre svega usvajanje strategije spoljne politike Srbije, kao što sam već naveo. Bez nje je sve teže na duže staze adekvatno planirati učešće naših snaga u multinacionalnim operacijama.

U tom kontekstu smatramo bitnom nameru iskazanu još pre dve godine, kada je Vlada sa NATO-om usaglasila individualni akcioni plan da država u saradnji sa NATO-om jača normativne i operativne kapacitete Vladine kancelarije Saveta za nacionalnu bezbednost i zaštitu tajnih podataka. Ova kancelarija je, naime, zadužena za čuvanje i postupanje po protokolima koje je Srbija potpisala sa EU, a preduslov je za učešće naših snaga u EU misijama.

Nadamo se da će pomenuti planovi konačno početi da se realizuju, međutim, pitanje je zašto se s tim već nije počelo.

Takođe, mislimo da bi Vlada morala što pre da imenuje direktora Kancelarije. Ne šalje se dobra poruka partnerima time da je na čelu tako važne ustanove skoro godinu i po dana stručna osoba a da je na funkciji vršioca dužnosti. Inače, ova kancelarija je zadužena i za realizaciju Protokola o zaštiti i razmeni tajnih podataka, koji je Srbija potpisala i sa Rusijom i sa NATO-om.

LDP će se i u budućnosti zalagati za to da Srbija prati dešavanja u saradnji EU sa NATO-om i da svoju spoljnu, pa saglasno njoj i bezbednosnu politiku usklađuje sa tim trendovima.

Smatramo da je ovo pogodan trenutak da podsetimo javnost Srbije na to da se sve spomenute misije realizuju po NATO standardima, te da između NATO-a i EU postoje sporazumi, poznati kao „Berlin“ i „Berlin plus“, o tome da EU može da koristi resurse NATO-a za realizaciju misija u kojima NATO direktno ne učestvuje. Takvu opciju je koristila u realizaciji misije u Makedoniji, i koristi još uvek, i još je aktivnija u sprovođenju misije u Bosni i Hercegovini.

Evropska unija je nedavno usvojila i novu globalnu strategiju o bezbednosti. U njoj se, između ostalog, navodi – Evropska unija će produbiti svoje partnerstvo sa NATO-om kroz koordinisan razvoj odbrambenih sposobnosti, paralelne sinhronizovane vežbe i obostrane osnažujuće akcije za jačanje kapaciteta naših partnera, borbu protiv hibridnih i sajber pretnji i jačanje pomorske bezbednosti.

Liberalno demokratska partija podseća da je među ključnim tačkama zaključenim na nedavno održanom NATO samitu u Varšavi i to da NATO svoj odnos sa EU podiže na naredni nivo.

U zajedničkoj deklaraciji identifikovane su ključne oblasti širenja saradnje između EU i NATO-a, uključujući borbu protiv hibridnih i sajber pretnji, podržavajući naše partnere u jačanju kapaciteta odbrane i jačanju odbrambene bezbednosti.

Najavljena je i proširena saradnja NATO-a sa EU na Sredozemnom moru, gde razmena informacija i koordinacija snaga mogu da pomognu da NATO i EU budu efikasniji u odgovoru na nelegalnu migraciju, terorizam i druge izazove.

Saveznici su se u Varšavi u osnovi saglasili o mogućoj ulozi NATO-a na centralnom Mediteranu kroz implementiranje i podršku EU u operaciji „Sofija“. Na nedavno održanom sastanku ministara odbrane zemalja članica NATO-a, kom je prisustvovala i Federika Mogerini, visoka predstavnica EU, počela je operacija i realizacija ovih planova. Inače, operacija „Sofija“ je jedna od multinacionalnih operacija, vojna, u koju Srbija planira da pošalje pripadnike prvi put, ukoliko ih pozove, naravno, a o kojoj se glasa u ovom paketu predloga.

Liberalno demokratska partija smatra da bi učešće pripadnika Vojske Srbije u ovoj operaciji bilo izuzetno korisno za nastavak procesa evropskih integracija, ali i šire, kao potvrda da je Srbija pouzdan partner koji ispunjava svoje obaveze u međunarodno usaglašenim planovima.

U istim dokumentima EU i NATO-a koristi se i oštra retorika prema sadašnjoj administraciji u Kremlju. Mislimo da javnost Srbije treba da bude upoznata s tim tonom i razlozima koji su do njega doveli, a pre svega s ilegalnom ruskom agresijom na Krim, a podsetiću vas, i Srbija priznaje teritorijalni integritet Ukrajine, što bi valjda značilo da ne priznaje aneksiju Krima i učešće Rusije u sukobima u istočnoj Ukrajini, a sada već i očito problematičnim vojnim angažovanjem Rusije u Siriji.

Upravo zbog toga, iako u načelu podržavamo multinacionalne operacije, mislimo da u ovom predloženom paketu moramo da imamo jasnije i konkretnije obrazloženo šta se smatra pod humanitarnim misijama koje su pomenute na kraju spiska ovih multinacionalnih operacija, a na kojima treba da učestvujemo prvi put.

Citiram tekst obrazloženja koje smo dobili – angažovanje u konkretnoj misiji, humanitarnoj, misli se na njih, zavisi od poziva međunarodne organizacije, regionalne inicijative čiji je Republika Srbija član i/ili države koju je zadesila prirodna katastrofa, tehničko-tehnološka i druga nesreća, kao i raspoloživih resursa Ministarstva odbrane.

Podsećam vas da i Rusija međunarodnopravno utemeljenje za svoj vojni angažman u Siriji crpi isključivo iz poziva koji je uputio režim Asada. Evo, kao malu digresiju, citiraću iz današnjih novina članak našeg kolege poslanika koji je u poseti Siriji i predsedniku Asadu: „Stigli smo u predsedničku palatu. Od ulaza u kompleks vrtova, parkova, palmi, cveća, omorika, negovanih livada i staza posutih ukrasnim kamenčićima do zgrade gde je predsednik vodi bulevar sa četiri trake.“ Ovako naš kolega opisuje Asada i trenutno stanje u Siriji.

Podsetiću vas, to je zemlja u kojoj ginu stotine ljudi, milioni izbeglica beže iz nje, a mi šaljemo humanitarnu pomoć ovom čoveku. Ne radi se ni o kakvim gaćama, kao što reče ministar inostranih poslova, niti o brašnu, radi se o političkom svrstavanju Srbije, za koje smatramo da je pogrešno u sukobu gde su s jedne strane Rusija i Asad, a s druge strane Zapad.

Mislim da to ne da nije neutralnost, koju smo kao proklamovali, nego je u spoljnoj politici Srbije u najmanju ruku neoprezan postupak, koji može da dovede do pogoršanja naše međunarodne pozicije, pa je pitanje da li ćemo i kroz neke sledeće tzv. humanitarne operacije imati ovakve političke probleme i svrstavati se na jednu stranu ako nas, na primer, Asad pozove da mu pomognemo u borbi protiv ostatka sveta.

Nažalost, to su teme. Nisu teme humanitarne pomoći. Naravno da narodu treba pomoći, niko protiv toga nema ništa, ali politička poruka koju šaljemo na ovaj način je, po mom dubokom ubeđenju, jako pogrešna, a vidimo kako Asad... Meni ne liči na predsednika države koji je u problemima i u ratu, nego, bar meni, na diktatora, ali dobro.

Preći ću na sledeći. U obrazloženju ovih odluka predlagač zakona govori isključivo o multinacionalnim operacijama koje se odnose na očuvanje mira i bezbednosti:

„Republika Srbija će angažovanjem kapaciteta Vojske Srbije i drugih snaga odbrane u multinacionalnim operacijama UN i EU jasno pokazati da je aktivni činilac očuvanja međunarodnog mira i bezbednosti u svetu. Takođe, učešćem u navedenim aktivnostima biće pružen jasan i čvrst dokaz potvrde konzistentnosti spoljne politike Srbije, kojom se zalaže za rešavanje svih sporova mirnim putem, poštovanje međunarodnog prava i drugih opšteprihvaćenih normi u međunarodnim odnosima, kao i za jačanje uloge i kapaciteta institucija međunarodne zajednice.“

Ono što bih voleo da čujem od predstavnika ministarstva predlagača ovih odredbi je da neke od navedenih misija, u kojima Srbija već ima predstavnike, kao što je operacija „Atalanta“ u Somaliji, nisu misije za uspostavljanje mira. Učesnici u tim misijama imaju policijska i vojna ovlašćenja za upotrebu sile. Citiram Odluku, za „Atalantu“: „Mandat misije je sprečavanje piratstva, zaštita brodova koji plove...“

Pod sprečavanjem i zaštitom se podrazumeva upotreba sile, pa ovo, kao i neke druge misije o kojima danas raspravljamo, ne mogu biti smatrane mirovnim misijama, usko gledano. Termin koji se spominje u odlukama o kojima danas raspravljamo, uspostavljanje i očuvanje mira, jedini je, po našem mišljenju, ispravan.

Još jednom da ponovim, LDP će podržati, nadam se da ćemo dobiti odgovore na ovih par nedoumica koje sam izneo, ali ćemo u svakom slučaju podržati multinacionalne operacije i ohrabrujemo i ovim putem Ministarstvo, ali i druga ministarstva, pre svega civilna, da se obim i kapacitet snaga Srbije u multinacionalnim operacijama poveća, jer je to prvenstveno od interesa za evropsku, ali i svetsku poziciju Srbije iza jasno definisane spoljne politike ove zemlje. Hvala.

PREDSEDNIK: Hvala.

Reč ima ministar Đorđević.

ZORAN ĐORĐEVIĆ: Nisam prepoznao pitanje vezano za ovu tematiku, osim ovog na kraju, za humanitarnu pomoć, ali ću morati da vam odgovorim. Srbija je vojno neutralna. Strateško opredeljenje Srbije jeste pristupanje EU. Mi želimo najbolje za Srbiju i, u tom smislu, mi želimo vojne vežbe sa svima. Mi to možemo i mislimo da je to naša prednost u odnosu na druge, pošto drugi ne mogu svako sa svakim. Mi možemo sa svakim i time jačamo našu operativnu sposobnost, time jačamo našu interoperabilnost i time jačamo naše veze sa svim tim zemljama.

Drugo, kada ste pitali za humanitarnu pomoć i humanitarne operacije, ja sam pročitao šta podrazumevaju. Pročitaću vam još jednom:

„Humanitarne akcije podrazumevaju angažovanje pripadnika Vojske Srbije na otklanjanju i ublažavanju posledica prirodnih katastrofa, tehničko-tehnoloških nesreća i drugih nesreća koje obimom i intenzitetom ugrožavaju zdravlje i živote ljudi, materijalna dobra i životnu sredinu. Angažovanje u humanitarnim operacijama zavisiće od poziva međunarodne organizacije, regionalne inicijative čiji je Republika Srbija član i/ili države koju je zadesila prirodna katastrofa, tehničko-tehnološka i druga nesreća, kao i raspoloživih resursa Ministarstva odbrane i Vojske Srbije.“

Kada je u pitanju naše angažovanje u Siriji, mi ne šaljemo pomoć ovom čoveku, kako ste vi rekli, nego šaljemo pomoć narodu u Siriji. Drugo, politička poruka svega toga jeste da je Srbija i srpski narod human narod i da vrlo dobro znamo šta je to humanitarna kriza, jer smo je, nažalost, sami doživeli. Hvala.

PREDSEDNIK: Zahvaljujem.

Reč ima Nenad Milić.

NENAD MILIĆ: Nažalost, vi ste ponovili ono što zvaničnici Republike Srbije ponavljaju otkad smo poslali ovu humanitarnu pomoć, pa iskren da budem, nisam siguran da li je to samo opravdanje za nešto ili zaista verujemo da je ceo svet toliko naivan.

Ne radi se, naravno, o bilo čijoj nameri da ospori slanje humanitarne pomoći ugroženim ljudima, iluzorno je o tome i razgovarati. Radi se o političkoj poruci koju time šaljemo, radi se o tome da smo mi tu humanitarnu pomoć poslali preko Rusije, koja podržava Asada, koju ne podržava ostali svet, Evropa i sve ono što ste i sami rekli da mi težimo, što je strategijski cilj Srbije.

Prema tome, radi se o političkom svrstavanju. Zašto nismo koristili civilne misije EU, ili kako se već zovu, i preko EU poslali humanitarnu pomoć? Radi se, znači, o političkom... Ne o tome da neko osporava humanitarnu misiju, nego se radi o političkoj poruci, koja je, po našem mišljenju, duboko pogrešna, koja je poslata tom odlukom, da preko Rusije, koja podržava Asada, praktično mi podržavamo Asada, koji gaji cveće. Pa mogli smo onda da uvezemo lale iz Holandije i da ih Asadu pošaljemo, to njemu očigledno više treba. Njega očigledno narod mnogo i ne interesuje.

Prema tome, još jednom, pogrešna je politička poruka, po našem dubokom ubeđenju. Zato sam i govorio o humanitarnim operacijama, da ne treba to da bude u ovom planu, nego da moraju da postoje jasni okviri da one ovako široko postavljene ostavljaju prostor za, da ne kažem zloupotrebe, već za slanje pogrešnih političkih poruka, ukoliko se dobro ne promisli pre nego što se to uradi. Hvala.

PREDSEDNIK: Hvala.

Ministre, hoćete li vi kratko? Izvolite.

ZORAN ĐORĐEVIĆ: Civilne misije u Siriji ne postoje, da bismo preko nekoga slali. Jedini koji su se obratili jesu oni i mi smo slali brašno, šećer i ulje. Tu ne postoji politička poruka, osim da narod Sirije treba da troši šećer, brašno i ulje. Ako je vama nešto problematično u tome, onda vi to treba da kažete. Da li je problematično slati ljudima kojima nedostaje osnovna hrana, da li je nešto problematično u tome?

PREDSEDNIK: Reč ima Goran Bogdanović.

GORAN BOGDANOVIĆ: Hvala, gospođo predsednice.

Poštovani narodni poslanici, poštovani ministri sa saradnicima, danas razgovaramo o dve vrlo važne odluke. To je, pre svega, Predlog odluke o učešću pripadnika Vojske Srbije u multinacionalnim operacijama u 2016. godini i Predlog odluke o usvajanju godišnjeg plana upotrebe Vojske Srbije i drugih snaga odbrane u multinacionalnim operacijama u 2016. godini.

Dobro je što je ovako počela diskusija o ove dve odluke i dobro je što je došlo do nastavka procesa učešća u mirovnim humanitarnim misijama, važnog kako za Vojsku tako i za državu, shodno izazovima sa kojima se susreće današnji savremeni svet. I dobro je što Vojska Srbije učestvuje u ovim operacijama.

Mi ćemo kao Socijaldemokratska stranka i Narodni pokret Srbije podržati ove predloge odluka. Ponavljam, dobro je što je došlo do nastavka ovih mirovnih operacija, iz prostog razloga što je samo nekoliko godina unazad ovde u Narodnoj skupštini, kada su donošene ovakve odluke, dobar deo današnje vlasti a tadašnje opozicije bio upravo protiv ovakvih operacija. Dobro je što je došlo do promene razmišljanja sa te strane.

Učešće naših vojnika u ovakvim operacijama doprinosi jačanju naše bezbednosti, a poseban značaj je što se učešćem u mirovnim procesima doprinosi svetskoj bezbednosti.

Upotrebom Vojske Srbije u multinacionalnim operacijama Republika Srbija se svrstava u red država koje aktivno učestvuju u uspostavljanju i očuvanju mira i stabilnosti u svetu. Time se doprinosi izgradnji ravnopravnog, partnerskog odnosa sa državama članicama UN i, naravno, EU.

Učešće u mirovnim operacijama ima poseban značaj uzimajući u obzir sve veći broj kriznih žarišta i oružanih sukoba u svetu. Ovakav vid učešća doprinosi ne samo održavanju mira i bezbednosti, nego i poštovanju vladavine prava, koja je, nažalost, u tim zemljama gde postoje sukobi i gde se vode ratovi jako, jako ugrožena.

Poštovani narodni poslanici, važno je da se ovom odlukom stvara mogućnost da Vojska Srbije, u skladu sa raspoloživim resursima i po potrebi, bude angažovana u humanitarnim operacijama, kao što su prirodne katastrofe, tehničko-tehnološke i druge nesreće, imajući u vidu da smo i sami, nažalost, bili pogođeni prirodnim katastrofama, kada su nam naša vojska i druge zemlje u okruženju pomagale u okviru tih humanitarnih akcija.

Takođe, mislim da je vrlo bitno kada se odabiraju vojnici koji se šalju u ove misije da se odabiraju pre svega kvalitetni pripadnici oružanih snaga, a nikako po protekcijskom principu. Ja ću tu postaviti, gospodine ministre, jedno pitanje, vi ćete mi reći da li je to istina. Znači, u vezi sa načinom na koji se biraju profesionalni vojnici za misije – da li oni koji ne budu odabrani vrlo brzo napuštaju Vojsku Srbije? Jer, imao sam prilike da razgovaram sa nekim profesionalnim vojnicima koji su, nažalost, tražili vezu da bi išli u određene misije, a svi znamo da je ta vrsta posla relativno dobro plaćena i da se dobar deo, da ne kažem najveći, tih profesionalnih vojnika angažuje zbog toga.

Takođe, odlazak naših profesionalnih vojnika u misije bitan je i zbog prenošenja znanja i iskustva na druge pripadnike Vojske, nakon obavljenih misija. To je nešto što možda i najviše znači, jer ja verujem da vojnici koji se vrate iskustva koja su stekli u tim misijama dobrim delom prenose na svoje kolege.

Gospodine ministre, takođe treba voditi računa o adekvatnoj opremljenosti vojnika koji se upućuju u mirovne misije. Iz ovog godišnjeg izveštaja ovde može se videti da se dosta novca daje za tu svrhu, ali, po meni, treba to poboljšati – ne samo materijalno nego i što se tiče obuke. Neophodni su kvalitetni uslovi i namenska obuka za ovakve misije kako bi pripadnici oružanih snaga bili što bolje pripremljeni i kako bi se rizici sveli na minimum, posebno imajući u vidu kako to rade zemlje u našem okruženju.

Takođe, ovde moram da kažem da je javnost u Srbiji vrlo malo upoznata sa detaljima naših misija i tokom samih misija. Mislim, ako bi u javnosti i medijima bilo više zastupljeno šta naši vojnici rade u misijama, kako su tamo poslati itd., da bi na neki način poboljšali i sam imidž Vojske Srbije i stimulisali veću konkurenciju i odlazak naših vojnika.

Takođe, reći ću na kraju da učešćem u mirovnim misijama u svetu kao zemlja pokazujemo pre svega svoju privrženost miru i poštovanju vladavine prava. Hvala.

PREDSEDNIK: Reč ima ministar.

ZORAN ĐORĐEVIĆ: Evo odgovora na pitanje.

Svi koji treba da odu kandiduju se i prolaze pripremu u Centru za mirovne operacije. Nisam razumeo to pitanje da li im je potrebna neka veza da odu. Ako to traže na taj način, mislim da onda rade nešto mimo zakona i ne treba da odu ako traže preko veze da idu.

Naš izbor je vrlo karakterističan i odlikuje ga sistematičnost, jasni kriterijumi, namenska obuka. Najbolji idu posle te obuke i oni imaju pravo i mogućnost da se više puta kandiduju za to i da ponovo odlaze.

PREDSEDNIK: Hvala.

Neka se pripremi Đorđe Komlenski posle ovog komentara.

GORAN BOGDANOVIĆ: Prosto ne mogu da verujem da niste razumeli pitanje. Pitam vas samo da li je istina da profesionalni vojnici koji traže da odu u ove misije traže i vezu da bi na neki način otišli. Samo tražim potvrdu ili demanti takve informacije. Imao sam priliku da razgovaram sa nekim profesionalnim vojnicima koji su iskazali tu stvarnu bojazan i čak da postoji tendencija ljudi koji ne odu u te misije da kasnije napuštaju Vojsku Srbije. To je bilo pitanje. Da li je to istina ili ne? Hvala.

PREDSEDNIK: Reč ima ministar Đorđević.

ZORAN ĐORĐEVIĆ: Odluka da odu iz Ministarstva odbrane je njihova lična odluka, a da li traže vezu ja to ne znam. Da li se u pozadini to igde dešava, moguće je da se dešava, ali ukoliko traže, oni traže da se nešto odradi mimo zakona. Tako da ako je to razlog, traže vezu pa ne odu i onda odu iz Vojske, onda ja mislim da je ta njihova odluka dobra, jer rade nešto mimo zakona.

PREDSEDNIK: Reč ima narodni poslanik Đorđe Komlenski.

ĐORĐE KOMLENSKI: Zahvaljujem, predsedavajuća.

Dame i gospodo, drugarice i drugovi, uvaženi ministre sa saradnicima, uvaženi oficiri, Pokret socijalista, Narodna seljačka stranka i Ujedinjena seljačka stranka u danu za glasanje podržaće Odluku o učešću pripadnika Vojske Srbije u multinacionalnim operacijama u 2016. godini i Odluku o usvajanju godišnjeg plana upotrebe Vojske Srbije i drugih snaga odbrane u multinacionalnim operacijama 2016. godine na način kako je to i predloženo.

O značaju ovih odluka ne treba posebno govoriti. Vojska je uvek u Srbiji predstavljala posebno i jako važnu instituciju, koja je uvek bila dika i ponos ovog naroda i imala svoje posebno značenje u srpskom mentalitetu. To što učestvujete u mnogim operacijama samo potvrđuje da Vojska Srbije polako vraća svoju vrednost, i ponovo uspostavlja neke standarde i kriterijume, i zadobija poštovanje svih onih sa kojima sarađuje na tim vojnim operacijama a koji su stvorili mogućnost da Vojska Srbije tu bude angažovana.

Ne bih da procenjujem koliko je nemerljiv značaj, u povratnom smislu, sticanja iskustva u tim međunarodnim operacijama. Upravo zato što se stiču iskustva koja su važna u odnosima prema svim partnerima koji se tamo nalaze, prema različitim standardima koji se primenjuju u tim vojnim operacijama. Mislim da je to apsolutno u skladu sa politikom Vlade Republike Srbije o vojnoj neutralnosti i neutralnosti Srbije u svemu ovome, a to je pitanje koje je jasno definisano.

Veliko mi je zadovoljstvo da ste vi sve moguće kapacitete koje Vojska ima u celosti stavili u funkciju saradnje i sa Ruskom Federacijom, i sa Kinom, i sa SAD, sa zemljama iz regiona, Jugoistočne Evrope, i svim drugim prijateljskim zemljama i svim onim zemljama kojima je pomoć Vojske Republike Srbije neophodna.

O značaju Vojske ne treba posebno govoriti. Ono što imam kao pitanje za vas, ministre, a to je i predlog o kojem možda treba razmišljati, jeste da li Vojska Srbije planira da uvede obavezno služenje vojnog roka. I moram izneti svoj lični stav i stav Pokreta socijalista – da je to nešto što smatramo da treba učiniti u budućem periodu čim se za to stvore uslovi.

Prvenstveno iz razloga što je Vojska bila i ostala jedna vrsta škole života. Imala je i svoju vaspitnu ulogu kada su u pitanju mlade generacije, ali je i svojim postojanjem, svojim obimom i svojom snagom bila u službi potvrde stabilnosti u zemlji Srbiji. Sada kada vidimo koliko je nestabilno područje u našem okruženju, mislim da se ukazuje potreba za jednim takvim vrlo ozbiljnim i temeljnim razmišljanjem.

Unutrašnje potrebe za takvim većim angažovanjem i postojanjem većeg broja vojnika iz civilnog sektora, tako da ga nazovem, pokazale su se i 2014. godine. Zaista, mi iz Obrenovca možemo da svedočimo o tome koliko je bio nemerljiv doprinos Vojske Republike Srbije da se što pre uspostavi red, da se na jedan organizovan, brz i sinhronizovan način izvrši evakuacija, a potom i sanacija svega onoga što je Obrenovac zadesilo.

Tužno je što o snazi Vojske govore oni koji su se u prethodnom periodu trudili da Vojsku svedu na minimum postojanja u zemlji Srbiji, oni koji su se više trudili da pogase kasarne, da unište inžinjerijske jedinice, koje su privredi Srbije i svim lokalnim samoupravama mnogo značile. Mislim da je to pravac u kojem treba u budućnosti razmišljati, ali ne u dalekoj budućnosti, već u nekom najkraćem mogućem roku krenuti ka toj priči.

Apsolutno podržavamo saradnju sa svima, dokle god je ona usmerena na neutralnost. Ne vidimo ništa loše u tome na koji način je dopremljena humanitarna pomoć bilo kome. Naprotiv, čak smo i zadovoljni zbog načina i metodologije kako je to učinjeno kada je u pitanju Sirija, jer to samo pokazuje da Vojska Srbije i Vlada Republike Srbije čvrsto stoje na stanovištu da je Srbija samostalna i neutralna zemlja i da to mora sačuvati u nekoj perspektivi.

Partnerstvo za mir je za nas nešto što je maksimum prihvatljivosti i bliskosti saradnje sa NATO-om. Nadamo se da se preko toga neće krenuti, jer ne možemo da podržimo ulazak u NATO. Smatramo da to ne može nikada biti jedan civilizacijski čin i čin koji je dobar i poželjan za Republiku Srbiju. Hvala.

PREDSEDNIK: Hvala. Izvolite.

ZORAN ĐORĐEVIĆ: Dodao bih samo na ovo što ste vi rekli – saradnja sa svima dok je to interes Srbije.

A što se tiče vojnog roka, da li treba ili ne, možemo da raspravljamo o tome. Ono što vi znate a verovatno ste prenebregli činjenicu, Skupština treba da donese odluku da li da se vrati vojni rok ili ne, on je samo zamrznut, ali ono što vi treba da znate jeste da je, na osnovu naše analize, za vraćanje vojnog roka prve godine potrebno dodatnih 70 milijardi dinara u budžetu Republike Srbije.

To je upravo iz tog razloga što ste rekli – da nemamo kapacitete za smeštaj, za oblačenje, za opremu i za sve ostalo što bi trebalo prve godine. Istini za volju, svake sledeće godine bi trebalo manje i manje, ali mislim da je i ovih 70 milijardi dovoljno velika cifra da razmislimo da li to možemo u ovom trenutku ili ne. Hvala vam.

PREDSEDNIK: Zahvaljujem.

Đorđe Kosanić. Izvolite.

ĐORĐE KOSANIĆ: Zahvaljujem.

Poštovani ministre, poštovani oficiri Vojske Srbije, poštovana predsedavajuća gospođo Gojković, dame i gospodo narodni poslanici, danas su pred nama dve veoma važne odluke – prva o učešću Vojske Srbije u multinacionalnim operacijama u 2016. godini i druga o usvajanju Godišnjeg plana upotrebe Vojske Srbije i drugih snaga odbrane u multinacionalnim operacijama.

Da kažem na samom početku da će Jedinstvena Srbija u danu za glasanje podržati pomenute odluke. Zašto? Jer donošenjem ovih odluka omogućava se, prvo, našim „plavim šlemovima“ učešće u mirovnim operacijama, a drugo, Republika Srbija pokazuje interes i želju da aktivnim učešćem u multinacionalnim operacijama konkretno doprinese očuvanju svetske, evropske i, na kraju krajeva, regionalne bezbednosti, poštovanju međunarodnog prava i, naravno, očuvanju mira u svetu.

Ministre, imajući u vidu da je danas u svetu aktivan veliki broj kriznih žarišta i oružanih sukoba, da su praktično ratovi promenili svoju namenu – nekada su trajali do četiri godine, danas traju 12-13 pa i više godina; na kraju krajeva, ne zna se ni kada će se završiti, kao u Siriji – tako da mirovne operacije dobijaju sve veći značaj u očuvanju mira i bezbednosti u svetu.

Polazeći praktično od 1948. godine, kada je pod okriljem UN uspostavljena prva misija na Bliskom istoku, danas je u svetu aktivan veliki broj misija. Na četiri kontinenta, vi to niste rekli, ali evo reći ću, praktično 130.000 vojnika, policajaca i civilnih lica iz 120 zemalja.

Kada govorimo o Vojsci Srbije, angažovanjem Vojske Srbije i drugih snaga odbrane u multinacionalnim operacijama Republika Srbija pokazuje da je aktivan činilac u očuvanju mira i bezbednosti u svetu. Takođe, učestvovanjem u ovim multinacionalnim operacijama potvrđujemo kontinuitet u spoljnoj politici, opet kažem – za očuvanje mira i bezbednosti u svetu, a sa druge strane i da smo sa članicama EU i UN ravnopravan partner.

E sad, godišnjim planom upotrebe Vojske Srbije i drugih snaga odbrane predviđeno je da u multinacionalnim operacijama učestvuje do 700 pripadnika Vojske i 18 pripadnika MUP-a pod okriljem UN i EU. Srpski „plavi šlemovi“ čuvaće mir u 21 mirovnoj operaciji, mahom u Africi, Aziji i Mediteranu, a činiće ih vojni posmatrači, zatim štabni oficiri, medicinari, jedinice ranga voda i čete i timovi za zaštitu brodova. Još jednom da kažem – 21 misija, 14 destinacija sa različitim zadacima i ciljevima.

Gde će to naši „plavi šlemovi“ čuvati mir, u kojim sve zemljama? Evo pročitaću: u Liberiji, Obali Slonovače, Kongu, Maliju, Sudanu, Somaliji, Zapadnoj Sahari, Džamu, Kašmiru. U planu su još operacije na Bliskom istoku, Sredozemlju, kao i na Kipru i u Libanu.

Pomenuću neke. Najviše ljudi imamo u Libanu i tu smo prisutni već nekoliko godina: ako se ne varam, 177 oficira i vojnika. Zatim vojna bolnica u Centralnoafričkoj Republici: mislim da će tu biti 72 pripadnika naših „plavih šlemova“. Vrlo je značajna misija „Atalanta“ i učešće 16 pripadnika naših mirovnih snaga sa ciljem očuvanja i zaštite plovila od pirata.

Dosada nismo učestvovali u misijama u Maliju, Džamu i Kašmiru, Zapadnoj Sahari, Južnom Sudanu i Sudanu. U ove zemlje, vi ste to pomenuli, bićemo pozvani ili ćemo učestvovati u ovim misijama na konkretan poziv UN po tzv. stendbaj aranžmanu. Šta to praktično predstavlja? Naši mirovnjaci ili pripadnici srpskih „plavih šlemova“ biće potpuno spremni da, sa opremom, na poziv UN, učestvuju u nekoj od ovih mirovnih misija.

Naravno, želim da kažem da novinu čini i mogućnost učešća u evropskim operacijama na Mediteranu. Cilj naših „plavih šlemova“ biće nadgledanje situacije u Severnoj Africi, dakle kretanja migranata i sprečavanje priliva velikog broja migranata i krijumčarenja ljudi.

E sada, ministre, želim da pohvalim jednu stvar. Slušao sam vaše izjave više puta da Vojska Srbije veliku pažnju posvećuje učešću žena u srpskim „plavim šlemovima“. Ako se ne varam, trenutno je 11% žena uključeno, negde oko 38, rekao bih, i mislim da ovu važnu stvar treba u narednom periodu unapređivati, povećavati broj žena u „plavim šlemovima“ Republike Srbije.

Malopre smo od vas čuli nešto o tome, a ja moram da kažem da su naši „plavi šlemovi“ u mirovnim operacijama, zbog svoje obučenosti, praktično u svim zemljama u kojima su bili prepoznati kao izuzetni vojnici i profesionalci u svom poslu. U prilog tome govori i činjenica da su naši „plavi šlemovi“ u mnogim misijama odlikovani – ne samo u jednoj, nego u mnogim misijama.

Siguran sam, ministre, da ćete se složiti sa mnom da je srpski vojnik uvek bio cenjen, poštovan, čak i od svojih protivnika. I celokupna vojna strategija Srbije kao vojničke zemlje uvek je bila bazirana na samoodbrani.

Na kraju ću reći da je Srbija kao zemlja koja vodi politiku vojne neutralnosti, saradnje sa Istokom i Zapadom, zemlja koja razvija svoje vojne potencijale i svoju vojnu industriju.

Želim samo još nešto da napomenem. Nekadašnja Jugoslavija je, na vrhuncu svoje moći, na godišnjem nivou izvozila naoružanje i vojnu opremu u vrednosti od čak četiri i po milijarde dolara.

Na samom kraju još jednom da kažem da će poslanička grupa JS u danu za glasanje podržati pomenute dve veoma važne odluke o učešću Vojske Srbije i drugih snaga odbrane u multinacionalnim operacijama. Zahvaljujem.

PREDSEDNIK: Zahvaljujem.

Reč ima narodni poslanik Srđan Nogo.

SRĐAN NOGO: Poštovane kolege narodni poslanici, gospodine ministre, gospodo oficiri iz Ministarstva odbrane, današnja tema su mirovne misije, koje možemo podeliti u dve grupe. Jednu grupu čine one mirovne operacije gde učestvujemo pod okriljem UN, a drugu grupu mirovne operacije u organizaciji EU.

Mirovne misije u organizaciji EU su apsolutno neprihvatljive sa stanovišta naše poslaničke grupe i smatramo da Srbija nema nikakvog interesa da učestvuje u takvim mirovnim operacijama. Ja se čak ne slažem ni sa prvim kolegom koji je govorio; mislim da je govorio sve potpuno pogrešno u odnosu na ono što treba da bude interes Srbije, interes naše zemlje.

Ministar je rekao da ćemo se odazivati na poziv za učešće u mirovnim misijama onih organizacija čiji smo član. Mi nismo član EU. Da li ćemo postati član EU, to je nešto što treba da se desi ili da se ne desi u budućnosti. Ja mislim da nećemo postati član EU i iskreno se nadam da će se EU raspasti u što skorije vreme.

Nemojte zaboraviti da se – Bregzit je to pokazao, a u Francuskoj i u drugim zemljama, poput Austrije, recimo – narodi Evrope bune protiv ugnjetavanja koje doživljavaju od Brisela i od EU.

I ne treba toliko hrliti u tu Evropsku uniju. Nemojte da budemo poslednji evrofili u Evropi i nemojte da budemo oni koji ne razumeju, kao što neki ljudi vole ovde često da kažu da, kada je Berlinski zid i Varšavski blok pao, Srbija nije razumela geopolitičke promene koje se dešavaju u svetu.

Mirovne misije koje se organizuju pod okriljem EU su pre svega paravan za NATO. Vodeće države EU i vodeće države koje komanduju tim mirovnim misijama su članice NATO-a. Mi dobro znamo kako izgleda mirovna operacija NATO-a. Nemojte da zaboravite da smo mi pre manje od dve decenije bili izloženi jednoj takvoj njihovoj agresiji. Znači, u agresiji NATO-a na Srbiju, odnosno tadašnju SRJ mi smo strašno postradali. Ali ta agresija i dalje traje, Evropska unija je aktivni učesnik okupacije dela naše teritorije.

Politika srpskih integracija u EU kao prioritet traje od 2000. godine do današnjeg dana i za taj period od evo sada 16 godina Srbija je postradala zaista strašno. Ostali smo sigurno bez milion radnih mesta. Potpuno nam je uništena industrija. Samo u Beogradu je nekada radilo 180.000 ljudi u industriji, evo danas pet do deset hiljada.

Drastično nam je opao standard, a milijarde i milijarde i milijarde godišnje ta ista EU, odnosno kompanije iz EU opljačkaju i iznesu na Zapad. Šta Srbi više mogu da drže u sopstvenoj državi? Sve su nam uzeli: banke, celokupnu trgovinu, uzimaju nam sve strateške resurse. E to nam je politika puta u EU. Ta politika je drastično gora nego i sve sankcije i sve bombardovanje koje nam je ta ista EU radila tokom devedesetih. Zato se nadam da Srbija neće nikad ući u EU i nadam se da će EU nestati sa političke karte.

Nije isto Evropa i EU. To treba potcrtati i ponoviti. Zato zaista ne vidim kako bi Srbija u mirovnim misijama u Somaliji i Maliju, koje organizuje EU, doprinosila očuvanju mira i bezbednosti u svetu.

Što se tiče naše saradnje i slanja pomoći u Siriju, ja bih tu pohvalio i Ministarstvo i Vladu Republike Srbije zato što su poslali humanitarnu pomoć u Siriju. Najpre, u Siriji se brani i Srbija i svetski mir i bezbednost. Sirija je jedan primer i pokazatelj da SAD i NATO više ne mogu da se ponašaju kao što su se ponašali prethodne dve-tri decenije – ne mogu da bombarduju koju hoće zemlju, ne mogu da sruše koji hoće legitimno izabrani režim. Vidite koliko su loši bili ti režimi, šta je donelo „arapsko proleće“. Egipat se, na svu sreću, spasao, a pogledajte Libiju. Rusija je spasla Siriju.

Neko je ovde pominjao borbu protiv Islamske države. Pa Islamsku državu je stvorila administracija SAD i mi, pomažući režim Bašara el Asada – i ja bih pozvao da se aktivno uključimo, što je više moguće, u podršku Siriji – to je zaustavljanje Islamske države i taj kolega poslanik, zaista ne znam ko je, pogledaću u Politici, svaka mu čast što je išao u Damask.

Kad smo već kod Islamske države, da se osvrnemo generalno na ukupno učešće u mirovnim operacijama, pa i ovim pod okriljem UN. Vi dobro znate da je Srbija izložena velikoj migrantskoj krizi, da je dobar deo te krize prouzrokovan događajima u Siriji, mada su sadašnji migranti koji se nalaze na našoj teritoriji većinom nastali u nekim prethodnim „mirovnim operacijama“ ovih istih sila koje pominjemo, u Avganistanu i nekim drugim državama.

Da li Srbija ima kapacitet da učestvuje u mirovnim misijama, s obzirom na brojno stanje i materijalnu opremljenost naše vojske, kada smo izloženi tako velikom izazovu kao što je migrantska kriza? Da li smo u stanju da zaštitimo državnu granicu, ne od agresije spolja, nego od prolaska migranata koji na nelegalan način dolaze u našu zemlju? Vidimo da se EU zidovima ograđuje od tih migranata, tako da je izgleda plan da veliki broj njih i ostane u našoj zemlji.

Takođe bih postavio pitanje ministru odbrane vezano za stanje kada se pripadnici mirovnih misija vrate u zemlju – koliki je broj oficira, podoficira i vojnika pod ugovorom koji su učestvovali u mirovnim misijama a po povratku su napustili Vojsku Srbije? Razlog za napuštanje je loš materijalni položaj i loš materijalni status ljudi u Vojsci, odnosno zaposlenih u Vojsci. Kada odu u mirovne misije, malopre smo konstatovali, zarade drastično veći iznos novca, zato i žele da odlaze, a kada se vrate, zbog loših materijalnih prilika nemaju motivaciju da dalje ostanu u Vojsci, već novac koji su tamo zaradili iskoriste za pokretanje nekog drugog posla.

Da li mi treba da ulažemo, a ozbiljno treba ulagati – ulaganje u jednog oficira je svakako i ozbiljna i značajna stvar za državu i značajan trošak za državu; znači mi ulažemo u obuku oficira, ulažemo u Vojsku, u podoficire i u vojnike pod ugovorom, šaljemo ih u mirovne misije – oni se vrate i napuste Vojsku. Koliki je taj broj? Ja zaista ne znam, ali bih voleo da saznam taj podatak, ako možete da mi ga date. Ako ne sada, svakako možete i pismeno dostaviti na našu poslaničku grupu, bio bih vam jako zahvalan.

Malopre je jedan od govornika pomenuo jednu dobru stvar, a to je povratak obaveznog služenja vojnog roka – za to se naša poslanička grupa zalaže – i rekao da bi to koštalo budžet Republike Srbije u prvoj godini, ministar je rekao 70 milijardi dinara. Da li je bilo ko izračunao koliko nas je koštao prelazak na profesionalni režim služenja vojske – koliki je to trošak za državu, koliki je to materijalni trošak?

Drugo, da li mi zaboravljamo, recimo, da je i vojska veliki zamajac privrednog razvoja? Kad imate veliki broj vojnika na odsluženju vojnog roka, potrebno je obezbediti hranu za njih, potrebno je obezbediti uniforme, a to sve može da radi domaća privreda, domaća industrija, pa je to i jedan motor privrednog razvoja.

Zatim, ako hoćemo da budemo nezavisna država, ako hoćemo da imamo nacionalnu ekonomiju i nacionalnu bezbednost, mi to ne možemo imati ako ne ulažemo u vojsku, ako nemamo jaku i stabilnu vojsku. Veliki su i složeni izazovi.

Malopre je prethodni govornik konstatovao da se promenio način ratovanja, da je sve više kriza, da je sve više potreba za mirovnim operacijama, da ratovi traju i po 12 godina i ne zna im se kraj. Mi smo generacija koja je doživela na svojoj koži rat, a živimo na vrlo turbulentnom terenu i u vrlo turbulentnim okolnostima i uslovima.

Pogledajte situaciju u Makedoniji, pa sami znate koliko može da bude napeta situacija i u BiH, i dobro znate kako su bili zategnuti odnosi sa Hrvatskom i koliko je provokacija dolazilo iz Hrvatske u prethodnom periodu. Dobro znamo da Albanci imaju takođe teritorijalne pretenzije prema nama, ne samo prema našoj teritoriji kao što je KiM nego i dalje. U svim tim okolnostima mi moramo ulagati u našu vojsku maksimalno.

Hteo bih još jedno pitanje da postavim, s obzirom na to da su nam ti naši veliki prijatelji iz EU, sa kojima želimo zajedno da širimo mir u svetu, dali 14,2 tone osiromašenog uranijuma 1999. godine. Taj osiromašeni uranijum nosi i dan-danas veliki danak u Srbiji. Imamo godišnje preko 40.000 obolelih od malignih oboljenja. Imamo epidemiju kancera.

Da li pri Ministarstvu odbrane ili pri nekim civilnim organima, ali bi trebalo zajedno Ministarstvo zdravlja i Ministarstvo odbrane da naprave nacionalni centar koji bi mogao da radi popis i sistematizaciju svih malignih oboljenja, a onda da uradi prevenciju i adekvatno lečenje obolelih. Mi moramo iz jednog centra da se uhvatimo ukoštac sa tom pošasti. Znate, tek sada – za dve-tri godine biće 20 godina od bombardovanja i tada dolaze kanceri organa kao što su pluća, kao što je debelo crevo – možemo očekivati dalji porast malignih oboljenja.

Zbog svega ovoga što sam rekao iskreno se nadam da mi nećemo uzeti učešće u mirovnim operacijama pod okriljem EU.

Što se tiče mirovnih operacija pod okriljem UN, voleo bih da samo Ministarstvo dobro proceni i odgovori koliki je naš nacionalni interes. To je svakako dobra stvar ako imamo kapacitete i uslove da zaštitimo sopstvenu granicu od migranata, da zaštitimo bezbednost naše države od svih izazova koji dolaze, a veliki su izazovi i velika je ugroženost našeg naroda.

Recimo, nije nam još stiglo adekvatno obrazloženje za situaciju u Medveđi. Meni je juče bio isključen mikrofon kada sam hteo da pričam o srpsko-albanskim odnosima. Podsetio bih da smo mi postavili i pitanje vezano za Medveđu i da je Opštinski odbor SNS decembra 2015. godine pisao i Nikoliću kao predsedniku države i Vučiću kao predsedniku Vlade tražeći da država sredi stanje u Medveđi – s obzirom na to da su određeni pripadnici MUP-a na toj teritoriji nelegalno upisali 7.500 Albanaca u birački spisak, odnosno prijavili prebivalište i za to uzeli deset miliona evra naknade. Molio bih da se takve stvari preduprede i reše, jer to je jedan od pokazatelja da i dalje postoji ofanziva naših protivnika prema nama.

Zahvaljujem gospodi što su došli da nam danas odgovore i iskreno se nadam da Srbija neće nikada ući u EU, niti učestvovati u mirovnim operacijama EU. Hvala vam.

PREDSEDNIK: Reč ima ministar.

ZORAN ĐORĐEVIĆ: Prvo, da razjasnimo, kada sam pričao o međunarodnim organizacijama i regionalnim inicijativama, pričao sam o humanitarnim operacijama. Kada se radi o misijama EU, vi morate da znate i javnost mora da zna da su sve one pod okriljem UN. Znači, sve misije EU su pod mandatom UN, a mi kao zemlja kandidat imamo pravo da učestvujemo.

Po onome što ja znam, za četiri godine i par meseci, koliko sam ja u Ministarstvu, nijedan oficir se nije „skinuo“ posle mirovne misije. Vojnika ima, ali razloga ima mnogo za to. Ako je otvaranje nekog privatnog posla, mi to pozdravljamo; to je dobra stvar, jer tako se razvija privatni sektor.

Što se tiče radioaktivnosti, kontrola se vrši svakodnevno u Ministarstvu odbrane i u zemlji, gde god vojska izlazi vrši kontrolu radioaktivnosti. Nemamo informaciju o tome da je sada bilo gde prisutna radioaktivnost.

PREDSEDNIK: Reč ima narodni poslanik Srđan Nogo.

SRĐAN NOGO: Izvinjavam se, pogrešno ste protumačili. Nisam rekao da ima radioaktivnosti. Pitao sam o posledicama bombardovanja koje je izvršio NATO 1999. godine kada je 14,2 tone osiromašenog uranijuma sručio na ovu zemlju. Te posledice, naravno, ne mogu da se izmere u radioaktivnosti. To je otišlo u zemlju, otišlo u vodene tokove. Mi kao građani osećamo te posledice.

Sigurno znate za epidemiju malignih oboljenja koja nas zahvata i koja će progresijom i dalje rasti. Da li je Ministarstvo odbrane ikada, ili u saradnji sa Ministarstvom zdravlja, pokrenulo nekakav nacionalni centar koji bi pratio, pokušao da da odgovor, s obzirom na to da Ministarstvo odbrane ima ozbiljne zdravstvene kapacitete pod svojim okriljem? Da li se ikada posvetilo tom pitanju? Ako nije, evo prilike da se to kandiduje za nacionalnu strategiju, a Vlada bi mogla to da stavi kao jedan od svojih prioriteta.

PREDSEDNIK: Reč ima ministar.

ZORAN ĐORĐEVIĆ: Postoji to na Vojnomedicinskoj akademiji i prati se. Postoji centar za to.

PREDSEDNIK: Hvala.

Reč ima narodni poslanik Radoslav Milojičić. Izvolite.

RADOSLAV MILOJIČIĆ: Hvala, poštovana predsednice.

Dame i gospodo narodni poslanici, uvaženi ministre i gosti iz Ministarstva odbrane, ja se nadam da imamo svi svest o tome da je današnja tema izuzetno važna i da se nećemo baviti dnevnopolitičkim igrama. I zaista mi nije jasno, tj. jasno mi je za prethodnog govornika, to je njihova politika koja je, naravno, loša za Srbiju i nadam se da će biti što manje takvih poslaničkih grupa u Parlamentu, ali mi nije jasan ni govornik pre njega, iz Pokreta socijalista, koji poziva da se vrati redovno služenje vojnog roka, a njegov predsednik stranke nije služio vojsku. No dobro, vratimo se ovoj temi.

Imamo ispred sebe Predlog odluke o učešću Vojske Srbije u multinacionalnim operacijama za 2016. godinu i kao poslanik Demokratske stranke imam jedno opravdano pitanje. Siguran sam da će ministar dati adekvatan odgovor.

Ništa ne bi bilo sporno, uvaženi ministre, da danas nije 2. novembar 2016. godine. Zašto mi ovu odluku o učešću pripadnika Vojske u multinacionalnim operacijama ili mirovnim misijama nismo doneli početkom 2016. godine, već tu odluku donosimo sada? Ne prejudiciram, ne želim da kažem da se nešto tajno krije iza toga, već samo želim odgovor da bismo znali sa čim se suočavamo. Doći ću posle, u daljem tekstu govora, na to za šta se zalaže Demokratska stranka.

Odredbom člana 5. tačka 4) Zakona o odbrani upravo je propisano da se odbrana zemlje ostvaruje učešćem Vojske u multinacionalnim operacijama i mirovnim misijama. To je nešto što je dobro, to je nešto za šta je zaslužna Demokratska stranka i tadašnji ministar odbrane Dragan Šutanovac, i to treba jasno istaći.

Meni je zaista drago da smo uspeli da, posle 20 godina, ovaj drugi deo sale ubedimo da ne protestuju protiv toga, da ne žele više da Srbija bude nečija gubernija, već da se i oni danas zalažu za to da Vojska Srbije učestvuje u multinacionalnim operacijama i mirovnim misijama i time brani svoj suverenitet i integritet. Nadam se, ako nam je trebalo 20 godina da njih edukujemo, da će nam malo manje trebati da edukujemo Dveri da prihvate politiku koju Demokratska stranka sprovodi, za šta se zalaže već 27 godina, i drago mi je da imamo iste stavove povodom tog pitanja.

Mi smo u vreme vlasti Socijalističke partije i tadašnje Radikalne stranke, sadašnje Srpske napredne stranke, imali uvoz bezbednosti na teritoriju naše države, i to je bilo zaista loše. Imali smo uvoz bezbednosti. Dolaskom na vlast Demokratske stranke od 2000. godine država Srbija je postala izvoznik bezbednosti, i to je ono što je izuzetno važno reći.

Vojska Srbije je profesionalizovana i modernizovana upravo od 2007. do 2012. godine i postigla najbolje rezultate kada je ministar odbrane bio sadašnji predsednik Demokratske stranke gospodin Dragan Šutanovac. Postoji nekoliko stvari koje su loše i trebalo bi govoriti o tim temama, pošto je tema Vojska i njeno učešće u multinacionalnim operacijama – kako ti vojnici žive kada ne učestvuju u multinacionalnim operacijama, kada su ovde u Srbiji.

Za vreme vlasti Srpske napredne stranke promenjena su četiri ministra za četiri i po godine. To nije konzistentna politika i to nije politika koja može doneti dobre stvari Ministarstvu odbrane i jednom kompleksnom i velikom sistemu. Ono što je loše, to je da je svaki ministar koji dođe na čelo Ministarstva odbrane lošiji od svog prethodnika.

Ja sam siguran da to sa vama neće biti slučaj, poštovani ministre, i nadam se, pre svega zbog sebe, zbog svoje porodice koja živi u ovoj zemlji, da to neće biti slučaj sa vama. Sa druge strane, izuzetno je teško biti lošiji od vašeg prethodnika, gospodina Gašića, tako da, ako se i budete trudili, a siguran sam da nećete, ne možete biti lošiji od gospodina Gašića. Želim vam da budete najuspešniji ministar odbrane, jer je ovo zemlja u kojoj ja živim, u kojoj živi moja porodica, moja deca i naravno da mi nemamo oprečne stavove oko stvari koje su izuzetno važne za ovu zemlju.

Ono što je pitanje to je da se u Godišnjem planu upotrebe Vojske Srbije i drugih snaga odbrane u multinacionalnim operacijama za 2016. godinu eksplicitno navodi da je izvršenje vojne savetodavne misije Evropske unije u Centralnoafričkoj Republici u toku, te da naše snage učestvuju sa medicinskim timom u prestonici Bangi. Molim vas da dobijem odgovor da li je to tačno.

Prema svim raspoloživim podacima, ta misija je ugašena još 16. jula 2016. godine, nakon čega je otpočela misija, takođe Evropske unije, za obuku u Centralnoafričkoj Republici. Iako je predstavljena kao misija u kojoj Vojska Srbije ne učestvuje, imamo podatke da je upravo Vojska Srbije jedna od deset zemalja koje su tamo poslale svoje vojnike. Ako možete da nam odgovorite šta je tačno.

Takođe, dostupni podaci sa sajta Ministarstva odbrane i Vojske Srbije ne navode naše učešće u misiji Evropske unije za obuku u Centralnoafričkoj Republici, a kontradiktorni su i po pitanju učešća u vojnosavetodavnoj misiji Evropske unije takođe u Centralnoafričkoj Republici. Molim vas da mi odgovorite na pitanje šta je od ovoga tačno. Ako je ovo sve istina, po čijem nalogu, sa kojim ovlašćenjima, uz čiju saglasnost je naša vojska tamo, sa još deset zemalja?

Ne kažem da je to loše. Demokratska stranka će podržati učešće Vojske Srbije u multinacionalnim operacijama, ali samo da znamo da li se poštovao lanac komandovanja i donošenja odluka. Jer poštujem ja to što se vi zalažete za učešće naših pripadnika u multinacionalnim operacijama, ali znamo da nije prirodno i nije pristojno da se danas sa čarapom na nozi vi iz Srpske napredne stranke zalažete za to da naša vojska ide u korak sa svetom, a da noću sa tom istom čarapom na glavi rušite objekte u „Savamali“ – tako da to nije poštovanje pravne države.

Ono što je izuzetno loše to je da danas više od 80% pripadnika Vojske Republike Srbije ima zaradu manju nego što je prosečna zarada u Republici Srbiji. Nadam se da ćete dati svoj maksimum da se rebalansom sadašnjeg i budžetom za 2017. godinu te stvari promene, jer je to poražavajući podatak za ljude. Neki su ratovali za ovu zemlju, znamo kako teške…

(Aleksandar Martinović: Ti si krao i pio pivo.)

Poštovana predsednice, ja bih vas zamolio da mi obezbedite da završim, da gospodin Martinović ne dobacuje.

PREDSEDNIK: Hoću.

Molim vas, nemojte da dobacujete. Pustite poslanika da se vrati na temu dnevnog reda.

RADOSLAV MILOJIČIĆ: Sedamdeset posto civilnih lica, a to su vojni službenici i nameštenici, ima prosečnu platu koja iznosi 22.000 dinara. Razumem zašto poštovani kolega poslanik Martinović dobacuje kad on ima četiri plate i ukupan iznos…

PREDSEDNIK: Poslaniče, zaista ću vas isključiti. Dosada su svi govorili o temi ili barem o Vojsci, a vi ili ne umete ili nećete.

(Radoslav Milojičić: O temi govorim.)

Vi ili ne umete ili nećete.

(Radoslav Milojičić: Zašto mi dobacuje?)

Aleksandar Martinović nije pripadnik Vojske Srbije, nije aktivan, a vi ste svašta pričali. Otvorili ste teme i sada ćemo, posle vašeg govora, potpuno skrenuti sa teme.

(Radoslav Milojičić: Mogu li da završim?)

Možete da završite ako ćete da pričate na temu. Izazvali ste i replike i sve, toliko o temi.

RADOSLAV MILOJIČIĆ: Kao što sam rekao, 70% civilnih lica službenika i nameštenika ima platu nižu od 22.000 dinara. To prosto nije život dostojan ljudi koji rade u Ministarstvu odbrane, Ministarstvu policije ili čak i u privatnom sektoru. Sa 22.000 dinara niko ne može da sastavi kraj sa krajem. Prosečna mesečna neto zarada 82% podoficira je ispod 40.000 dinara. To je oko 300 evra i zaista je to poražavajuće za Ministarstvo odbrane.

Tokom 2015. godine Vojsku su najviše napuštali profesionalni vojnici. Ako možete da mi kažete da li je taj podatak tačan. Od ukupnog broja vojnika koji su napustili Vojsku Srbije tokom 2015. godine 72% je to učinilo na sopstveni zahtev. Znači, to nisu ljudi koji nisu odgovorili zahtevima, koji nisu sposobni da obavljaju taj posao, već je 72% njih napustilo Vojsku na lični zahtev. U prva dva meseca 2016. godine preko 150 profesionalnih vojnika je napustilo službu u Vojsci Republike Srbije.

Ono što je zaista loše je to da sve države u regionu imaju veće plate nego što primaju naši oficiri, podoficiri i vojnici u Vojsci Republike Srbije. Čak i u susednoj Hrvatskoj vodnik ima platu oko 900 evra.

Poslanik kome neću pomenuti ime, ali možda ću posle tokom drugog pitanja, i to poslanik vladajuće većine, rekao je da piloti Vojske Srbije ne lete i da nebo nije branjeno. To je čak bilo i pitanje premijeru, na koje nije imao odgovor, pa vas molim da mi odgovorite na to pitanje.

Nema guma za migove, nema akumulatora za migove – to je stanje koje je nedopustivo u 2016. godini. Molim vas da mi odgovorite da li su ti podaci tačni, da piloti helikoptera HT-40 i HT-48 više od godinu dana nisu imali kacige, adekvatne pojaseve za vezivanje i nemaju dovoljan broj magnetofonskih traka.

Poštovani ministre, nadam se da će se ovo stanje u sistemu odbrane popraviti. Ja sam poželeo da vi budete najuspešniji ministar odbrane i nadam se da ćete problem sa platnim razredima sanirati. Zato što će se kroz platne razrede najvišim oficirima skinuti do 25.000 dinara na mesečnom nivou, a vi ćete im, kao, paušalnim povećanjem od 5%, kojim punite novinske stupce, dati 1.830 dinara. Što znači da ćete najvećim oficirima Vojske Srbije oduzeti preko 25.000 dinara kroz probleme sa platnim razredima, ako tu odluku budete doneli, a da ćete im vratiti 1.832 dinara, što je zaista nedopustivo.

Toliko i nadam se da ćemo danas imati uspešan rad. Demokratska stranka će, da kažem još jednom, podržati učešće naše vojske u multinacionalnim operacijama i mirovnim misijama, jer su to stvari za koje se Demokratska stranka upravo zalaže već 27 godina. Hvala.

PREDSEDAVAJUĆI (Đorđe Milićević): Zahvaljujem, gospodine Milojičiću.

Povreda Poslovnika, narodni poslanik Aleksandar Martinović. Izvolite.

ALEKSANDAR MARTINOVIĆ: Povređen je član 107. Poslovnika Narodne skupštine. Ne znam da li je prethodnom govorniku ovaj istorijski govor pisao Krešimir Macan, svojevremeno Tuđmanov savetnik za medije, a u 2016. godini kreator kampanje DS, ali moram da ukažem na jedno brutalno kršenje dostojanstva Narodne skupštine.

Ovde je rečeno da je SNS odgovorna za nekakve zločine, za ratna dešavanja na prostorima bivše Jugoslavije, pa samo želim da podsetim prethodnog govornika da je 1992. godine njegova stranka usvojila tzv. sokobanjsku deklaraciju u kojoj se DS navodno zalaže za ujedinjenje svih srpskih zemalja. U toku ratnih dešavanja u BiH Demokratska stranka je imala svoju paravojnu formaciju koju je vodio čuveni Ljubiša Savić Mauzer, a koliko su se brinuli o bezbednosti građana Srbije najbolje govori činjenica da 2003. godine nisu uspeli ni da spreče ubistvo premijera, odnosno predsednika Vlade Republike Srbije.

Što se tiče stanja u Ministarstvu odbrane – da su manje krali, bilo bi više para i za vojnike, i za oficire, i za podoficire i za sve građane Republike Srbije.

Ovde je bilo reči i o bivšem ministru odbrane, gospodinu Gašiću. Ne znam kako prethodnog govornika, poznatog pivopiju nije sramota. Dok je on krao sopstvenu opštinu, ministar odbrane Bratislav Gašić je 2014. godine sve vreme bio na terenu u Smederevskoj Palanci i iz Smederevske Palanke nije izašao dok nije do kraja završena asanacija terena koji je bio izložen poplavama.

(Predsedavajući: Zahvaljujem, gospodine Martinoviću.)

Ne tražim da se glasa, ali nećemo dozvoliti da kriminalci koji su upropastili Srbiju, koji su inače doveli do teškog stanja u Vojsci Srbije pljuju po SNS i po ministru odbrane.

PREDSEDAVAJUĆI: Dva minuta je isteklo.

Reč ima ministar Zoran Đorđević. Izvolite.

ZORAN ĐORĐEVIĆ: Ja sam u Ministarstvu odbrane prisutan četiri godine i bio sam državni sekretar i dok je bio naš premijer Aleksandar Vučić ministar odbrane. Bio sam i kada je bio gospodin Rodić i kada je bio Gašić. Moram da vam kažem da mi je bila čast i zadovoljstvo da budem državni sekretar kada su bila sva ta tri ministra. Znam koliko su napora oni učinili za ovu zemlju i Vojsku Srbije da u njoj bude bolje i to je kontinuitet koji i ja sada pokušavam da nastavim, kontinuitet i politiku toga da Vojsci Srbije bude bolje.

Nisam razumeo ubacivanje rušenja. I sami znate da mi imamo jedno pitanje za vas, a to je pitanje rušenja Doma Vojske u Smederevskoj Palanci, kako i na koji način je to urađeno.

Ko odlazi i ko dolazi, tu ste u pravu da možda najviše odlazi iz Vojske Srbije kategorija profesionalnih vojnika, ove godine kažete 150. Ali morate da znate da i najviše profesionalnih vojnika dolazi u Vojsku Srbije. Sad 1. novembra dolazi 300, a planiramo da sledeće godine dođe 1.500. Nastavljamo da popunjavamo Vojsku Srbije profesionalnim vojnicima. To nam je i strategija.

Kada pričate o platnim razredima, ne znam odakle vam ta informacija. Platni razredi se nigde ne menjaju, niti se bilo šta radi u Vojsci kada su u pitanju platni razredi. Pojasnite vi meni, pošto ja kao ministar ne znam; možda vi nešto znate što ja ne znam.

Kada su u pitanju avioni, vi viđate na nebu Srbije avione. To nisu strani avioni. To su naši i avioni i helikopteri. Ne znam kako lete ako nema resursa i ako nemaju sa čime da lete, akumulatore...

Kada je u pitanju plata, mislim da narod Srbije zna i mi imamo informator na sajtu Ministarstva odbrane, koji možete i vi da pogledate, gde piše da ste u pravu kada je u pitanju nekvalifikovani kadar koji ima prosečnu platu 22.771 dinar. Iznad njih postoje i kvalifikovani, visokokvalifikovani, SSS, VSS, visokoobrazovani, magistri i doktori.

Ako uzimate prosek, u Ministarstvu odbrane 70% kadra radi na kvalifikovanim poslovima. Mi imamo visokokvalifikovanog kadra dve trećine, pa sami uzmite i izračunajte i dobićete koliko.

PREDSEDAVAJUĆI: Zahvaljujem.

Povreda Poslovnika, najpre narodni poslanik Vladimir Orlić. I vi ste reklamirali povredu Poslovnika. Izvolite.

VLADIMIR ORLIĆ: Gospodine predsedavajući, ja sam to učinio malopre, pre nego što je ministar dobio reč.

Već je ukazano na odredbu člana 107. Ovde sam želeo da podsetim i na odredbe čl. 106, 108. i 109, koji imaju veze i sa onim što se dešavalo, a to je neprihvatanje korektne sugestije da se neke stvari u ovom domu naprosto ne rade. Razumem da ko god predsedava mora da pokaže određeni stepen razumevanja za domašaj i kapacitete određenih ljudi ovde.

Sa svoje strane pokušavam da neke stvari razumem, pa kada je reč o gospodinu koji je malopre govorio kao ovlašćeni predstavnik, neke stvari se možda mogu prosto pripisati nezrelosti, političkoj pre svega. I trudim se, kada god kritikujemo, da to bude sa izvesnom očinskom blagošću, ali to što neko nije u stanju da određene stvari razume, ipak ne može biti opravdanje.

Potpuno je neprihvatljivo da neko ovde na današnju temu priča o nekakvim čarapama, gubernijama, drugim strankama. Ako neko nije u stanju da složi koncizan govor u trajanju od pet minuta, možda je dobar trenutak da se zapita da li je uopšte dorastao zvanju narodnog poslanika.

Kada pričamo o tome šta se dešavalo u ovoj zemlji i u ovom resoru, možda ne bi bilo loše određene ljude usmeriti ka temi, što je vezano za član 106, time što ćemo ih pitati da li su u stanju da izračunaju štetu koju su prouzrokovali sami oni ili njihovi predstavnici, koji su im danas nekakvi predsednici, po pitanju npr. vojnih penzija. Ali da se to izračuna u stotinama miliona čvrste valute, a ne u bocama „hajnekena“, što je očigledno jedini sistem računanja za koji su neki ovde sposobni.

Ne tražim da o ovome glasamo. Tražim da o ovim stvarima vodimo računa, da ljudi cene narodne poslanike kao ljude od integriteta, a ne kao izvesne kreature. Hvala lepo.

PREDSEDAVAJUĆI: Zahvaljujem.

(Radoslav Milojičić: Replika.)

Najpre povreda Poslovnika, narodni poslanik Đorđe Komlenski. Izvolite.

ĐORĐE KOMLENSKI: Izvinjavam se, tražio sam repliku.

PREDSEDAVAJUĆI: Povreda Poslovnika ima prednost u odnosu na repliku.

Samo da vidimo ko je zatražio. Mislim da je narodni poslanik Radoslav Milojičić reklamirao povredu Poslovnika.

(Radoslav Milojičić: Replika.)

Na čije izlaganje?

(Radoslav Milojičić: Gospodina Martinovića i ministra.)

Gospodin Martinović je reklamirao povredu Poslovnika. Ne možete na povredu Poslovnika dobiti repliku.

(Radoslav Milojičić: Na ministra.)

Gospodin ministar je odgovarao na pitanja koja ste postavili tokom svog izlaganja.

(Radoslav Milojičić: Ja odgovaram ministru na pitanja.)

Izvolite.

RADOSLAV MILOJIČIĆ: Poštovani ministre, pošto ste mi postavili direktno pitanje, taj spor je na sudu, ukoliko se ja ne varam i koliko imam informacija.

Nadam se da vi imate informacije da moja malenkost tada nije bila predsednik opštine, kada se taj spor desio ili kada su se te stvari radile. Ali bih želeo, pošto ste govorili o avionima, da mi kažete da li je tačno da Generalštab zbog neispravnosti nije primio avione „lasta“ koji su leteli na Vojnoj paradi u Novom Sadu i da li je time bila ugrožena bezbednost, kako državnog vrha tako i građana koji su se tu zadesili. Mi imamo podatke da Generalštab nije primio te avione zbog neispravnosti, ali su oni zbog nečega morali da polete; verovatno da se pokaže kako smo mi moćni.

Druga stvar koju želim da istaknem ovde je u vezi s ugovorom između Srbije i Egipta kojim je Srbija isporučila pet hiljada pištolja marke CZ-99. Da li su nam ti pištolji vraćeni? Ko je realizovao taj ugovor? Zašto su vraćeni ti pištolji i ko je vršio nadzor isporuke tog naoružanja?

Ne želim zaista da se bavim ovim neosnovanim optužbama i ne želim da odgovaram čoveku koji ima četiri plate, četiri funkcije i 400.000 dinara dok naši vojnici rade za 30.000 dinara.

PREDSEDAVAJUĆI: Molim vas da se vratimo na temu.

Reč ima narodni poslanik Đorđe Komlenski, replika.

ĐORĐE KOMLENSKI: Zahvaljujem se, predsedavajući. Neću reklamirati povredu Poslovnika, ali ste ga povredili jer sam morao da dobijem pravo na repliku pre takozvanog gospodina Milojičića.

Danas ovde mogu samo da zaključim da gospodin Milojičić i DS očigledno nemaju pojma šta je stav stranke a šta je stav pojedinca. Kod njih je to verovatno jedno te isto, kod nas nije. Stav Pokreta socijalista je da vojni rok treba da bude obavezan i da se ponovo služi.

Ovi što je trebalo još samo ustanovu zvanu fudbalski klub da prekrste u „Hajneken junajted“ kako bi bila kompletna situacija, zaista ne znam kako sebi daju za pravo da uopšte bilo šta komentarišu. Kao vladajuća partija srozali su Vojsku Srbije na najniže moguće grane, suzili je, upropastili je i danas oni sebi daju za pravo da bilo šta komentarišu. Treba zaista da se, kako to narod kaže, pokriju ušima, da ćute i da budu manji od makovog zrna dok neko drugi ispravlja sve gluposti i svinjarije koje su oni napravili. Hvala.

PREDSEDAVAJUĆI: Zahvaljujem.

Reč ima ministar Zoran Đorđević. Izvolite.

ZORAN ĐORĐEVIĆ: Ovako, što se tiče informacija, vi ste bili zamenik predsednika opštine, a kada su u pitanju pištolji, to morate da pitate „Zastavu“, pošto je to poslovna tajna „Zastave“. Verovatno će vam odgovoriti.

Što se tiče aviona, znate da je u Novom Sadu letelo osam aviona. Osam aviona je primljeno, trebalo je da bude 14. Tih šest koji nisu primljeni nisu ni leteli. Mi, za razliku od nekih ranijih ministara odbrane, ne tražimo da avioni lete pre nego što budu primljeni.

Ostao sam vam dužan jedan odgovor. Godišnji plan upotrebe Vojske je poslat na vreme prošle godine, odnosno ove godine u januaru. Međutim, zbog izbora i gužve koju ste imali u Parlamentu nije razmatran. Zbog cele procedure on je ponovo dostavljen i došao je sada na dnevni red. Ali da znate, Zakon dozvoljava i kaže da se usvaja u tekućoj godini, ne ni u prvoj polovini, ni u drugoj.

PREDSEDAVAJUĆI: Zahvaljujem, ministre.

U sistemu je prijavljen narodni poslanik Srđan Nogo. Osnov vašeg javljanja je? Molim vas, osnov vašeg javljanja je?

(Srđan Nogo: Povreda Poslovnika, član 104.)

Nemate mogućnost, nećete dobiti. Ne mogu vam dozvoliti i ne možete dobiti reč.

Narodni poslanik Radoslav Milojičić. Replika, je l' tako?

Samo polako. Najpre, kada je reč o poslaničkoj grupi DS, tačno je da je pomenuta DS i pravo na repliku može imati ovlašćeni predstavnik poslaničke grupe ili predsednik poslaničke grupe. S obzirom na to da se gospodin Milojičić javio za reč, gospodine Ćiriću, vama ne mogu dati reč.

Izvolite, gospodine Milojčiću, imate reč.

RADOSLAV MILOJIČIĆ: Gospodin Ćirić se javio u ime Demokratske stranke.

Poštovani ministre, znači da sam bio upravu da donosimo sa zakašnjenjem, da je vojska već upućena u multinacionalne operacije i da donosimo ovu odluku sa zakašnjenjem. Rekli ste da ste uputili tu odluku u januaru u Parlament, ali da zbog izbora nije stavljena na glasanje. Ali dobro, nije to tema.

Tema je da je pomenuti ministar, koga ste vi oslovili sa najgori, upravo najbolji ministar odbrane u poslednjih 15 godina, i o tome govore podaci, a to mogu da potvrde i ljudi iz Ministarstva odbrane. Kada je gospodin Šutanovac 2007. godine stupio na mesto ministra odbrane, dug je iznosio 2,7 milijardi. Kada je ministar Šutanovac napustio mesto ministra odbrane, dug je iznosio nula.

Tačno je, gospodine ministre, da vi, kao neki raniji, ne terate avione da lete kada im nije vreme, već je vaš ministar iz SNS, nažalost, terao helikopter da leti kada mu nije vreme, pa smo izgubili sedam ljudskih života. Nadam se da se te greške više neće ponavljati.

PREDSEDAVAJUĆI: Gospodine Milojičiću, hvala.

U skladu sa članom 112. pravimo pauzu od pet minuta. Nakon toga nastavljamo sa radom, po redosledu prijavljenih predsednika i ovlašćenih predstavnika poslaničkih grupa. Zahvaljujem.

(Posle pauze – 11.40)

PREDSEDAVAJUĆI (Đorđe Milićević): Nastavljamo sa radom.

Kolega Martinoviću, vi ste se javili, povreda Poslovnika. Izvolite.

ALEKSANDAR MARTINOVIĆ: Javio sam se za povredu Poslovnika. Ne znam ko je ovom čoveku iz Demokratske stranke pisao govor, pretpostavljam Krešimir Macan, pa je u svom govoru koji mu je neko drugi pisao pomešao izgleda Franju Tuđmana i Dragana Šutanovca, pošto je Krešimir Macan radio i za jednog i za drugog – 1995. godine je bio načelnik Odseka za informisanje Ministarstva odbrane Hrvatske, a 2016. godine za nekih, ne znam ni ja, 60-70 hiljada evra radio kampanju za Demokratsku stranu. Pa pošto gospodin ne može valjda da popamti sve te podatke i činjenice, onda je sve to izmešao.

Situacija u Ministarstvu odbrane bila je, nadam se da će gospodin Đorđević da se složi sa mnom, toliko katastrofalna, nasleđena od strane aktuelnog predsednika DS, da 2014. godine nismo imali dovoljno vojnih čamaca da spasavamo ljude u područjima koja su bila pogođena poplavama. Nismo imali čak ni pumpe za vodu, odnosno pumpe za ispumpavanje vode iz poplavljenih područja, pa smo morali da ih kao donaciju nabavljamo iz Slovenije.

Dakle, ne samo što su nam upropastili tenkove, avione, ne samo što su nam upropastili bezbednosni sistem unutar Vojske Srbije, nego su nam upropastili i one najelementarnije stvari koje treba da ima ne Vojska, nego civilna zaštita. Mi nismo imali dovoljno gumenih čamaca i pumpi za vodu.

A što se tiče rušenja ovog objekta Vojske u Smederevskoj Palanci kada je gospodin bio zamenik predsednika opštine, znate šta su uradili?

(Predsedavajući: Zahvaljujem, gospodine.)

Evo, samo da završim. Proglasili su da je objekat sklon padu. Objekat koji je u sebi imao armaturu FI-20, dakle koji ni bombardovanjem nije mogao da se sruši.

(Predsedavajući: Zahvaljujem. Gospodine Martinoviću, isteklo je vreme.)

Znate li šta su napravili od tog Doma Vojske u Smederevskoj Palanci? „Maksi“ prodavnicu za Miroslava Miškovića.

PREDSEDAVAJUĆI: Zahvaljujem.

Reč ima ministar Zoran Đorđević. Izvolite, ministre.

ZORAN ĐORĐEVIĆ: Što se tiče plana upotrebe Vojske, vrlo striktno sam rekao – da bi bio donet u skladu sa zakonom, potrebno je da bude donet u tekućoj godini. Ovo je još tekuća 2016. godina, koliko znam.

Što se tiče ovih podataka, samo bih dodao da su ratne materijalne rezerve bile na nuli, da je hrana bila na nuli, da je nedostajala oprema, da je nedostajalo uniformi i obuće i drugih stvari. Tačno je možda da je gospodin Šutanovac vratio dug – koji je tada bio napravljen, pa ga je sam i vratio, ali mora da zna narod Srbije da mi danas, po ekonomskoj klasifikaciji 485, izdvajamo oko milijardu za štete koje su nastale u tom prošlom periodu, pre 2012. godine.

PREDSEDAVAJUĆI: Zahvaljujem.

(Goran Ćirić: Replika. Demokratska stranka je pomenuta.)

Gospodine Ćiriću, zaista ne želim da verujem da vi ne poznajete Poslovnik o radu Narodne skupštine Republike Srbije. Maločas sam pokušao da vam objasnim. Na pominjanje DS-a, a to je maločas učinjeno, ja mogu da …

(Goran Ćirić: Sada je gospodin Aleksandar Martinović pomenuo dva puta DS i Dragana Šutanovca.)

Gospodin Martinović je reklamirao povredu Poslovnika. O ukazanoj povredi Poslovnika izjasniće se Narodna skupština …

(Goran Ćirić: Ministar je takođe pomenuo Dragana Šutanovca.)

Samo malo. Da li ćete dozvoliti da vam objasnim? Onda ću vam dati reč da vi objasnite. Ukoliko ne želite...

Ja nemam nameru da vodim dijalog sa vama, već sednicu Narodne skupštine Republike Srbije.

Dakle, gospodin Martinović je ukazao na povredu Poslovnika i nije insistirao da se o tome, koliko sam shvatio, Narodna skupština Republike Srbije u danu za glasanje izjasni. Vi na povredu Poslovnika nemate mogućnost replike.

Sa druge strane, imali ste maločas osnova za repliku. Ja sam vam objasnio, na pominjanje DS-a, što je maločas učinjeno, osnov za repliku može imati ili šef poslaničke grupe ili, u ovom konkretnom slučaju, kada je reč o ovom zajedničkom jedinstvenom načelnom pretresu, ovlašćeni predstavnik DS-a, i on je dobio reč.

(Goran Ćirić: Hoću da mi date repliku jer je ministar pomenuo Dragana Šutanovca.)

Vi nemate osnova za repliku. Između ostalog, član 104. stav 3. kaže da o korišćenju prava iz stava 1. i 2. ovog člana odlučuje predsednik Narodne skupštine, u konkretnom slučaju predsedavajući.

Gospodine Vesoviću, vi ste reklamirali povredu Poslovnika. Molim vas, javite se. Izvolite.

(Goran Ćirić protestuje.)

Ne, nemate osnova, svakako bih vam dao...

Gospodine Vesoviću, izvolite.

DRAGAN VESOVIĆ: Hvala, gospodine predsedavajući. Reklamiram povredu Poslovnika, član 104. stav 2 – ako se uvredljivi izrazi odnose na poslaničku grupu, odnosno političku stranku čiji narodni poslanici pripadaju toj poslaničkoj grupi, u ime poslaničke grupe pravo na repliku ima predsednik poslaničke grupe.

Vi niste ni krivi ni dužni, ja vam sada reklamiram povredu Poslovnika jer se razlog za repliku gospodina Noga, koji je u ovom trenutku predsednik poslaničke grupe Dveri, desio u momentu kada ste vi preuzimali predsedavanje od dotada predsedavajuće gospođe Maje Gojković.

Dakle, gospodin iz DS se krajnje uvredljivo obratio poslaničkoj grupi Dveri i to je bio osnov za repliku. Po istom osnovu dali ste repliku gospodinu Komlenskom. Pošto sam ubeđen da ste vi zaista pravičan čovek, mislim da imate razlog, pogotovo što se to desilo u to vreme, da date repliku i gospodinu Nogu. Hvala.

PREDSEDAVAJUĆI: Gospodine Vesoviću, budite sigurni da sam veoma pravičan. Tačno je da u trenutku kada je gospodin Nogo kao predsednik poslaničke grupe zatražio reč, i osnov je, koliko sam shvatio, bila povreda Poslovnika, ja nisam predsedavao. Predsednica Narodne skupštine mi nije ukazala na to da gospodin Nogo ima osnova da dobije reč i zato nisam bio u mogućnosti da mu dozvolim da dobije reč.

Sa druge strane, što se tiče vašeg izlaganja, morate znati da narodni poslanik može ukazati na povredu Poslovnika, ali neposredno po učinjenoj povredi. Zahvaljujem.

(Dragan Vesović: Nisam mogao da dođem na red.)

Reč ima narodni poslanik Veroljub Stevanović. Osnov javljanja je povreda Poslovnika. Izvolite.

VEROLjUB STEVANOVIĆ: Reklamiram član 107. stav 2.

PREDSEDAVAJUĆI: Član 107. je već reklamiran.

VEROLjUB STEVANOVIĆ: Drugi stav, molim vas, u kom se, između ostalog, kaže …

PREDSEDAVAJUĆI: Niste me čuli. Na član 107. ukazana je već povreda Poslovnika. Gospodin Martinović je ukazao na povredu Poslovnika na član 107. u celosti. Ne mogu da vam dozvolim.

Gospodine Stevanoviću, ne možete dobiti reč na osnovu člana 107. Ukazana je maločas povreda Poslovnika na član 107. Dok smislite na koji ćete se član pozvati, član 106. Izvolite.

VEROLjUB STEVANOVIĆ: Gospodine predsedavajući, nije logično da ne čujete poslanika koji govori uvredljive reči i nije logično da ne čujete, a mi ovde čujemo, direktno obraćanje poslanika nama prekoputa. Gospodin koji je šef poslaničkog kluba, između ostalog, a ne znam mu ime, samo mu lik pamtim, rekao je za poslanika da je lopovčina...

PREDSEDAVAJUĆI: Gospodine Stevanoviću, član 106 – govornik može da govori samo o tački dnevnog reda o kojoj se vodi pretres. Osnov javljanja gospodina Martinovića je bila najpre replika, a zatim povreda Poslovnika.

Nastavljamo dalje sa radom.

Reč ima ovlašćeni predstavnik poslaničke grupe SPS narodni poslanik Vladan Zagrađanin. Izvolite.

VLADAN ZAGRAĐANIN: Hvala lepo.

Poštovani predsedavajući, poštovani gospodine ministre sa saradnicima, poštovane kolege narodni poslanici, danas Narodna skupština raspravlja o dva veoma važna dokumenta iz oblasti odbrane i bezbednosti. U pitanju su Odluka o učešću pripadnika Vojske Srbije u multinacionalnim operacijama u 2016. godini i Predlog odluke o usvajanju Godišnjeg plana upotrebe Vojske Srbije i drugih organa u multinacionalnim operacijama u 2016. godini. Ovi dokumenti primenjivaće se i u 2017. godini.

Srbija kao članica UN ima dugu tradiciju učešća u mirovnim misijama ove međunarodne organizacije, a kao evropska zemlja učestvuje i u misijama EU, koje poslednjih godina dobijaju na značaju.

Želim ovom prilikom da podsetim na značaj multinacionalnih mirovnih operacija i misija UN koje predstavljaju centralni element međunarodnog reagovanja na mnogobrojne konfliktne situacije u državama ili između država. Mirovne misije UN pružaju osnovnu bezbednost milionima ljudi, u vreme i neposredno nakon ratnih sukoba i drugih konflikata opasnih po mir i bezbednost. Srbija ima iskustva i dobro razume koliko znače humanost i solidarnost u takvim okolnostima. Mirovne misije UN odobrava Savet bezbednosti, koji im daje pun legitimitet i garant je neutralnosti ovih misija. Može se reći da je upravo neutralnost multinacionalnih mirovnih misija osnova njihove uspešnosti u uspostavljanju mira i rešavanju konflikata u kriznim područjima širom sveta.

Danas je u svetu, nažalost, mnogo trusnih i kriznih područja sa slabom centralnom vlašću u kojima deluju pobunjenici ili međusobno zaraćene etničke grupe, čije konflikte same države ne mogu da reše. Upravo u ovakvim područjima nastupaju mirovne snage UN nastojeći da autoritetom UN i odgovornim ponašanjem učesnika misije rešavaju ove konflikte.

Ujedinjene nacije su prvu mirovnu misiju uputile na Bliski istok 1948. godine radi nadgledanja primirja. Od tada je pokrenuto 68 misija UN u više od 45 zemalja. Prema dostupnim podacima, u mirovnim misijama UN do sada je učestvovalo 118 zemalja sa blizu 80 hiljada vojnog i preko 11 hiljada policijskog osoblja i 17 hiljada civila. U misijama je učestvovalo do sada i preko 2.000 dobrovoljaca iz 160 zemalja.

Upravo je ovakva višedecenijska praksa pokazala da su multinacionalne mirovne operacije pod pokroviteljstvom UN, kao najveće međunarodne organizacije, svojom efikasnošću opravdale primenu ovog koncepta upravljanja krizama. Ove misije su se pokazale efikasnim i sa ekonomskog stanovišta, tako da se njima štede budžetska sredstva i UN i zemalja učesnica. Prema aktima UN, troškove misije snose zajedno UN i države učesnice.

I Srbija ima svoje „plave šlemove“, sa dugom tradicijom učešća u međunarodnim mirovnim misijama bilo kao republika u sastavu SFRJ, SRJ, zajednice Srbije i Crne Gore ili kao samostalna država.

Prva misija UN u kojoj je učestvovala SFRJ bila je na Sinajskom poluostrvu; naše snage su učestvovale od 1956. do 1967. godine. Podsećanja radi naveo bih da je nakon ponovnog prijema u organizaciju UN prva međunarodna misija u kojoj je Srbija učestvovala bila multinacionalna operacija UN u Istočnom Timoru, u kojoj smo učestvovali od 2002. godine do njenog zatvaranja 2005. godine.

Srbija kao evropska zemlja koja vodi aktivnu spoljnu politiku učestvuje u smanjenju bezbednosnih rizika u Evropi i kroz kontinuirano učešće u misijama EU, koje sve više dobijaju na značaju u kontekstu snaženja autonomnih evropskih struktura i mehanizama bezbednosti u EU i Evropi u celini.

Koliki značaj Srbija daje učešću u međunarodnim mirovnim misijama kao obliku međunarodne vojne saradnje govori i činjenica da kao organizacioni oblik postoji i Centar za mirovne operacije Generalštaba Vojske Srbije. Ovaj centar se bavi izborom kadrova, edukacijom, organizacijom i realizacijom učešća naših snaga u međunarodnim mirovnim misijama. Centar za mirovne operacije Vojske Srbije punopravan je član Evropske asocijacije centara za obuku za mirovne misije i operacije i Međunarodne asocijacije centara za obuku za mirovne operacije.

Danas Narodna skupština razmatra Odluku o učešću pripadnika Vojske Srbije u multinacionalnim operacijama u 2016. godini, kao i Godišnji plan upotrebe Vojske Srbije i drugih snaga odbrane u multinacionalnim operacijama za ovu godinu.

Na mapi našeg učešća u misijama pod plavom zastavom u ovoj, 2016. godini i narednoj, 2017. godini destinacije su mahom u Africi, Aziji i na Mediteranu. Reč je o 21 misiji sa različitim zadacima i ciljevima. Prema planu učešća koji danas razmatramo srpski mirovnjaci učestvovaće u sledećim misijama: u Liberiji, Obali Slonovače, Kongu, Maliju, Sudanu, Somaliji, Zapadnoj Sahari, Džamu i Kašmiru. Planom su predviđene operacije na Bliskom istoku i Sredozemlju, na Kipru i Libanu, s tim što naše snage prvi put u ovoj godini učestvuju u misijama u Zapadnoj Sahari, Maliju, Džamu i Kašmiru, u Južnom Sudanu i Sudanu. Ministarstvo unutrašnjih poslova će svoje pripadnike poslati u Liberiju, na Kipar i Haiti.

Najbrojnije snage šaljemo i dalje u Liban. Značajno je istaći da u Centralnoafričkoj Republici imamo vojnu bolnicu u kojoj rade 72 pripadnika naših snaga. Kao veoma značajnu pomenuo bih misiju „Atalanta“, u kojoj pod zastavom EU učestvuje naš autonomni tim za zaštitu brodova. Sada je na terenu tim od 12 pripadnika specijalne brigade i četvorica štabnih oficira; njihov osnovni zadatak je zaštita plovila od pirata.

Novina u planu korišćenja naših snaga je mogućnost učešća u evropskim operacijama na Mediteranu. Naši oficiri će nadgledati situaciju na severu Afrike. Oni će raditi na suzbijanju kretanja migranata i krijumčarenja ljudi. Ova misija će i za Srbiju imati veliki značaj imajući u vidu da smo jedna od država najopterećenijih migrantskom krizom, jer se nalazimo na najprometnijoj, zapadnobalkanskoj ruti.

Ono što posebno želim da istaknem jeste izuzetan kadrovski potencijal pripadnika naših vojnih i policijskih snaga koje učestvuju u međunarodnim misijama. To su odlično psihički i fizički pripremljeni pripadnici Vojske i policije, spremni za obavljanje i najsloženijih zadataka koje mirovne misije zahtevaju.

Srpski mirovnjaci, vojnici, policajci su uvek, koje god zadatke dobijali u misijama čiji su učesnici bili, čuvali ugled Srbije, časno i dostojanstveno je predstavljali. Dakle, naša vojska i na ovaj način dostojanstveno predstavlja našu zemlju, u svetu širi prijateljske odnose sa drugim državama i narodima, stiče nova iskustva za najveće izazove, a nije zanemarljiva ni ekonomska strana ovih aranžmana. Što je najvažnije, ovim misijama zadržavamo vojnu neutralnost. Koristim ovu priliku da im se u ime poslaničke grupe SPS na tome zahvalim.

Kada je reč o doprinosu međunarodnim mirovnim misijama, Srbija se smatra liderom u regionu. Strani partneri u međunarodnim misijama srpskog vojnika ocenjuju kao sposobnog, pouzdanog i kulturnog partnera – kako je jednom prilikom naveo i gospodin Milivoje Pajović, načelnik Centra za mirovne operacije, u čijoj je nadležnosti realizacija Odluke o učešću i Godišnjeg plana korišćenja naših vojnih i policijskih snaga u međunarodnim mirovnim misijama.

Na kraju, iz svih navedenih razloga, želim da kažem da će poslanička grupa SPS u danu za glasanje podržati oba dokumenta i Odluku o učešću pripadnika Vojske Srbije u multinacionalnim operacijama i Odluku o usvajanju Godišnjeg plana o upotrebi Vojske Srbije i drugih organa u multinacionalnim operacijama u 2016. godini, koji će se primenjivati u 2017. godini. Hvala na pažnji.

PREDSEDAVAJUĆI: Zahvaljujem.

Poštovani narodni poslanici, saglasno članu 27. i članu 87. stavovi 2. i 3. Poslovnika Narodne skupštine, obaveštavam vas da će Narodna skupština danas raditi i posle 18.00 časova, zbog potrebe da Narodna skupština što pre donese akta sa dnevnog reda ove sednice.

Povreda Poslovnika, narodni poslanik Radoslav Milojičić. Izvolite.

RADOSLAV MILOJIČIĆ: Hvala, predsedavajući. Reklamiram član 108. Poslovnika – da se o redu na sednici stara predsedavajući, to jest predsednik Skupštine, u ovom trenutku vi. Dva puta ste prekršili Poslovnik ne dajući reč šefu poslaničke grupe DS, gospodinu Ćiriću.

Apelujem na vas da nemate toliko straha, da na svaku svoju odluku ne gledate desno u poslaničke klupe SNS-a. Nemojte da ste tako uplašeni, nije ništa strašno biti opozicija.

PREDSEDAVAJUĆI: Gospodine Milojičiću, imam utisak da želite da replicirate i da dalje vodite dijalog sa mnom. Da li vam izgledam kao neko ko…?

(Radoslav Milojičić: Skupština i služi za to.)

Da, sa narodnim poslanicima, ali ne sa mnom kao predsedavajućim u ovom trenutku.

Da li vam izgledam uplašeno i da li vam delujem kao neko ko ima strah?

Gospodinu Ćiriću sam objasnio da nije imao osnov da dobije reč.

(Goran Ćirić: Imao sam osnova i vi to dobro znate.)

On jeste šef poslaničke grupe, ali ne može dobiti reč jer ste vi u sali kao ovlašćeni predstavnik po ovim tačkama dnevnog reda.

(Radoslav Milojičić: Izvadio sam karticu, gospodine Milićeviću.)

Ali ste fizički prisutni. Dakle, ne možemo se igrati – tu je kartica ili nije tu kartica; ja ne mogu da nagađam.

Da li želite da se Narodna skupština u danu za glasanje izjasni o ukazanoj povredi Poslovnika?

(Radoslav Milojičić: Da.)

Zahvaljujem, gospodine Milojičiću.

Nastavljamo sa radom.

Reč ima narodna poslanica Dubravka Filipovski. Izvolite.

DUBRAVKA FILIPOVSKI: Zahvaljujem, predsedavajući. Cenim vaš napor da se na ovoj sednici vratimo u normalan tok rasprave. Lično sam protiv politizacije kada je u pitanju rasprava o bilo kom zakonu koji se odnosi na Vojsku Srbije. Nisam protiv toga da se u parlamentu vodi dijalog, parlament i služi za to, ali sam protiv zloupotreba i vređanja. Mislim da ste vi do sada to uspešno radili i vratili ovu sednicu u normalne tokove.

Vojska Srbije je svakako jedan organizovan sistem. To smo mogli da vidimo i u poplavama koje su nas zadesile, možemo da vidimo i kod naših pripadnika koji učestvuju u mirovnim misijama –profesionalizovana je i modernizovana. Drago mi je kao članici Odbora za odbranu i unutrašnje poslove što naša vojska beleži trend rasta u učešću u mirovnim operacijama UN i što smo mi u ovom trenutku treća zemlja u Evropi po broju učesnika u mirovnim operacijama.

Učešće u izgradnji i očuvanju mira u regionu i svetu jedna je od tri misije Vojske Srbije i zasniva se na utvrđenim, bezbednosnim i odbrambenim potrebama i interesima, i u skladu je sa Strategijom nacionalne bezbednosti, Strategijom odbrane i Strategijskim pregledom odbrane Republike Srbije.

Važno je, zbog građana Srbije, istaći da pripadnici Vojske Srbije na najbolji način predstavljaju zemlju, obezbeđuju bezbednost u zemljama u kojima učestvuju u mirovnim misijama i podižu ugled i Vojske Srbije, i naše spoljne politike i Srbije uopšte.

U svim mirovnim operacijama pokazuju visok stepen obučenosti, visok stepen pripremljenosti. Veliki broj je i nagrađen za svoje učešće u mirovnim operacijama. Ne mislim da je novac koji ulažemo u vojne misije veliki, naprotiv, kroz benefit koji imamo kao država i u našoj spoljnoj politici višestruko nam se vraća.

Za mene kao narodnu poslanicu veoma je važno učešće vojnikinja u mirovnim operacijama. Drago mi je da taj trend beleži rast i da sada iznosi 11%, i da one zajedno sa vojnicima pokazuju visok stepen obučenosti i pripremljenosti. Redovno o ovim pitanjima raspravljamo na Odboru za odbranu i unutrašnje poslove.

Na kraju svog izlaganja želim da kažem da će poslanička grupa NS u danu za glasanje podržati i Predlog odluke o učešću pripadnika Vojske Srbije u multinacionalnim operacijama i Predlog odluke o usvajanju Godišnjeg plana. Zahvaljujem.

PREDSEDAVAJUĆI: Zahvaljujem.

Reč ima narodna poslanica Jasmina Nikolić. Izvolite.

JASMINA NIKOLIĆ: Zahvaljujem.

Poštovana Skupštino, poštovani ministre, poštovani predstavnici Vojske Srbije, dame i gospodo, učešće u multinacionalnim operacijama radi izgradnje i očuvanja mira jedan je od zadataka politike odbrane Republike Srbije, koji proističe iz njenih strateških opredeljenja i tri deklarativne misije – efikasan sistem odbrane, mir i povoljno bezbednosno okruženje i integracije u međunarodne bezbednosne strukture.

Angažovanjem pripadnika Vojske Srbije i drugih snaga odbrane u multinacionalnim operacijama van granica Republike Srbije pod mandatom UN i EU Republika Srbija nesumnjivo jača svoje bezbednosne kapacitete, diplomatske odnose, kvalitet. Nesumnjivo je Srbija priznat partner u očuvanju mira širom sveta, naši pripadnici snaga odbrane spremni su i obučeni, nagrađivani i odlikovani u gotovo svim mirovnim misijama, profesionalci od poverenja. Smatram ovu odluku u tom smislu ispravnom.

O ovim odlukama smo već razgovarali na nadležnim odborima. Ja se posebno zahvaljujem ministru odbrane, koji je i tada dao iscrpne i konkretne odgovore na postavljena pitanja odmah nakon što su pitanja postavljena, a evo i sada nastavlja to da čini.

Konstatujem pak činjenicu da je Vlada Republike Srbije 4. oktobra predložila, a Skupština primila, Predlog odluke o usvajanju Godišnjeg plana upotrebe Vojske Srbije i drugih snaga odbrane u multinacionalnim operacijama u 2016. godini, kao i Odluku o učešću pripadnika Vojske Srbije – u skladu sa Ustavom, zakonom i Poslovnikom.

Skupština ovaj plan, međutim, usvaja pred kraj 2016, i o tome smo već govorili danas ovde u plenumu, godine za koju se plan predlaže. Dakle, sa velikim zakašnjenjem, složićemo se, kako u odnosu na kalendarsku godinu, iako stoji u zakonu da je tekuća godina svakako, tako i u odnosu na prethodni plan, jer je prošlo nekoliko meseci od isteka prethodnog plana. Znam da postoji ona odredba po kojoj se dejstvo plana produžava, sve je to u redu.

Zašto mislim da je važno da skrenem pažnju na ovo? Zato što je Godišnji plan nešto što je došlo sa Strategijom i što zapravo određuje misiju i ciljeve mirovnih operacija i važno je da bude usvojen što ranije u toku godine da bi misije mogle da se izvrše u skladu sa godišnjim planom.

Ovo sadrži druge elemente od značaja za odobravanje izvršenja godišnjeg plana. Sad, šta mi je važno? Izveštaj o izvršenju Godišnjeg plana za 2015. godinu još nije stigao u Skupštinu, tako da bih postavila pitanje da li znate možda kada će stići. Koliko ja znam, nije, ispravite me ako grešim, jer u članu 17. Zakona kaže se da Vlada na kraju budžetske godine usvaja izveštaj o izvršenju godišnjeg plana upotrebe Vojske Srbije i drugih snaga odbrane u multinacionalnim operacijama.

Zašto to kažem? Jer ćemo usvojiti plan za godinu koja praktično ističe pre nego što smo razmotrili izveštaj za prethodnu, 2015. godinu. Predlagač, pretpostavljam, stoga i predlaže da se ovaj podzakonski akt, odluka, donese po hitnom postupku i poziva se na član 167. Poslovnika Narodne skupštine. To ne bi trebalo da je moguće budući da član 167. kao akt koji se može doneti po hitnom postupku navodi isključivo zakon.

Tehnička stvar je u pitanju. Pročitaću kako to glasi u celini. Kaže – po hitnom postupku može da se donese zakon kojim se uređuju pitanja i odnosi nastali usled okolnosti koje nisu mogle da se predvide, a nedonošenje zakona po hitnom postupku moglo bi da prouzrokuju štetne posledice po život i zdravlje ljudi, bezbednost zemlje itd.

Dakle, odluka je i obrazložena u skladu sa članom 151. Poslovnika kao da se radi o zakonu po hitnom postupku a ne o odluci. To nije učinjeno ni prethodnih godina, ni 2015, ni 2014, ni 2013, ni 2012. godine, da ne idem sad unazad. Ponavljam, u pitanju je tehnička stvar.

Postoje neki drugi članovi Poslovnika koji manje detaljno definišu kako se predlaže drugi akt po hitnom postupku. To je član 94, ako se ne varam, i član, recimo, 168. Poslovnika.

Dakle, bez obzira na ovu tehničku stvar – ponavljam, tehnička je – postavlja se pitanje preduslova za donošenje akta po hitnom postupku. Imali smo priliku danas nešto da čujemo u vezi sa tim takođe.

Naime, nije jasno iz obrazloženja koje okolnosti nisu mogle da se predvide. Ja sam čula danas da ste zapravo u januaru poslali godišnji plan Skupštini i da ste rekli da je dobar deo razloga i u činjenici da je godina bila izborna. Zašto to kažem? Godišnji plan se donosi kada je usvojen Zakon o upotrebi Vojske i drugih snaga odbrane u multinacionalnim operacijama u 2009. godini. Vidi se da je plan napisan znatno ranije, iz samog plana se vidi da je sastavljen, uslovno rečeno, blagovremeno u odnosu na datum podnošenja dokumenta Skupštini i svakako pre isteka avgusta.

Primera radi, kaže se, recimo, da je mandat mirovne operacije UN u Republici Liban produžen do 31. avgusta 2016. godine, tako stoji u planu i „očekuje se njegovo novo produženje“, a mandat je produžen 30. avgusta 2016. godine do 31. avgusta 2017. godine. Znači, na tom mestu se, recimo, vidi da nije plan ažuriran. Ima toga još. Slično je s misijom UN u Liberiji, gde je 14. septembra mandat produžen do 31. decembra 2016. godine.

Za mirovne operacije UN u Republici Kipar stoji pak ažuriran podatak da je misija produžena 26. jula do 31. januara 2017. godine i na osnovu ovoga zaključujem da je plan svakako napisan znatno ranije i ažuriran verovatno u julu ili pre kraja avgusta.

Šta je još značajno da naglasim? Da je Vojna savetodavna misija EU u Centralnoafričkoj Republici (EUMAM RCA), navedena kao dvanaesta misija koja je u toku, koja je počela u junu 2015. godine, uveliko završena. To svakako znate. Ono što moram da kažem, taj podatak i ne stoji na sajtu Vojske Srbije – koji je, inače, sjajan sajt i sa zadovoljstvom ga pohvaljujem, vrlo transparentan, sve informacije su na njemu. Pretpostavljam da će se nastaviti angažovanje naših pripadnika Vojske Srbije i da se praktično čeka usvajanje godišnjeg plana u ovoj misiji koja predstavlja produžetak te inicijalne misije.

Dakle, zamolila bih predlagača da eventualno objasni, mada ste to već rekli pa možda i ne morate, zašto plan nije stigao u ažuriranom obliku, bar sa ovim informacijama koje su mogle da budu dodate pre nego što je predstavljen Skupštini 4. oktobra.

U obrazloženju hitnog postupka kaže se da je donošenje odluke po hitnom postupku neophodno radi nesmetanog funkcionisanja organa i organizacija, kao i sprečavanja štetnih posledica koje bi mogle uslediti u odnosu na ispunjenje preuzetih međunarodnih obaveza.

Ja bih sad zamolila predlagače za informaciju, mislim da je korisno da je čuju i poslanici i građani, koje su tačno štetne posledice. Pretpostavljam da se radi o tome da su UN poslale poziv, ali da mi nismo u mogućnosti da pošaljemo pripadnike jer čekamo usvajanje godišnjeg plana. Hvala.

Prošlogodišnja odluka je doneta 19. juna 2015. godine. Ja ću sada izlistati nekakve datume da bih ukazala na veliku neurednost usvajanja, ne kažem sastavljanja, kažem usvajanja godišnjeg plana u tekućim godinama, jer smatram da bi to trebalo urediti. Godine 2015. usvojen je plan 19. juna; 2014. godine 13. juna; 2013. godine 20. februara; 2012. godine, neverovatno, 24. decembra; 2011. godine 28. februara; 2010. godine 29. juna i 2009. godine onda kada je i donet Zakon, 29. oktobra.

Zaista smatram da bi ovo trebalo urediti. Vojska Srbije ima ogroman ugled, Vojska Srbije zna šta radi i ovakve proceduralne stvari, ovakva kašnjenja nikako nisu nešto što bi trebalo da ide uz to.

Pretpostavljam da je ova vremenska neurednost u donošenju godišnjeg plana razlog što u nekoliko poslednjih godina u predlogu odluke na samom kraju stoji i ona odredba da će se plan odnositi i na narednu godinu, sve dok se ne usvoji novi godišnji plan, što onda rešava neke probleme slanja pripadnika, rotacije itd. Dakle, to je godišnji plan koji ne obuhvata kalendarsku godinu u tom slučaju, a nekada traje duže od godinu dana, kao u ovom slučaju, jer je istekao negde u junu 2016. godine. To dalje znači da, recimo, ako je mandat pripadnicima Vojske Srbije i drugih snaga odbrane istekao a misiji nije, može da se pojavi problem pri upućivanju novih pripadnika.

Navešću primer mirovne operacije na Haitiju. Žao mi je što, ako ne grešim, nema predstavnika MUP-a danas ovde, pošto se radi o pripadnicima policije. Dakle, u ovoj mirovnoj operaciji policijski službenici se angažuju s mandatom od godinu dana. Po svemu sudeći, mandat policijskih službenika angažovanih u 2015. godini istekao je u julu 2016. godine. To zaključujem na osnovu izveštaja UN u kojima se vidi da je Srbija imala četiri policijska službenika sve do juna 2016. godine, kada više nema službenika. Dakle, nema ih u julu i avgustu.

U 2015. godini mandat je bio istekao u martu, a pripadnika nema u aprilu, maju i junu, već tek u julu. Godišnji plan za 2015. godinu usvojen je 19. juna, dakle upućeni su nakon usvajanja plana. U planu se, doduše, kaže da se policijski službenici angažuju s mandatom od godinu dana, mislim na plan iz 2015. godine, da je u 2015. godini, ovo je jako važno, planirana rotacija, odnosno zamena četiri policijska službenika i moje pitanje predlagaču je, koga trenutno nema, jer godišnji plan sačinjavaju zajedno Ministarstvo odbrane i MUP – kada se dogodila rotacija? Da li je to rotacija koja se dogodila u septembru 2016. godine ili u julu 2015. godine, kada su pripadnici MUP-a poslati?

Zašto to pitam? U septembru ove godine Republika Srbija uputila je četiri nova policijska službenika, o čemu su mediji izveštavali. To stoji u saopštenju MUP-a od 13. septembra tekuće godine, gde se kaže da su 13. septembra potpredsednik Vlade i ministar unutrašnjih poslova razgovarali sa pripadnicima MUP-a koji će do kraja nedelje biti upućeni u mirovnu misiju na Haiti.

Godišnji plan za 2015. godinu usvojen je 19. juna i on predviđa rotaciju. Da li je to ta rotacija koja se dogodila u 2015. godini ili je to još jedna rotacija? Zapravo, da li mogu da postoje dve rotacije, iako nisu predviđene nijednim godišnjim planom?

Smatram da je jedna rotacija predviđena godišnjim planom iz 2015. godine, da je ona po planu, a ova druga nije i onda je to, za mene bar, siva zona nepokrivenosti planom.

Zašto to kažem? Jer postoji ona jako važna odredba Zakona o upotrebi Vojske Srbije i drugih snaga odbrane u kojoj praktično predsednik Republike, odnosno Vlada donose odluku o slanju pripadnika Vojske, odnosno policije nakon usvojenog godišnjeg plana.

Zanima me takođe da li su slične odluke donete u periodu između 19. juna i 1. novembra, dakle ima li ih još. Zašto to pitam? Na primer, misija UN u Liberiji. U izveštaju stoji da je trenutno angažovan jedan pripadnik Vojske Srbije i dva policijska službenika. Moje pitanje je – kada su policijski službenici poslati i da li su, budući da ih od februara 2016. godine do avgusta nema u izveštajima UN? U Planu stoji trenutno, ali mi ne možemo znati da li je to ažurirano, jer je on ažuriran, kako se meni čini, u avgustu.

Sada ću reći nešto o broju misija i pripadnika. Godišnjim planom upotrebe vojske i drugih snaga odbrane u multinacionalnim operacijama u 2016. godini planirano je upućivanje do 700 pripadnika Vojske Srbije i 800 pripadnika MUP-a u multinacionalne operacije EU. Trenutno ih je nešto iznad 300, ispravite me ako grešim. Pokušala sam da saberem i došla sam do nekog broja 330-340, tako nešto, a i vi ste odgovorili, ministre, na Odboru, mislim da je 343, recimo.

Broj misija je za pohvalu. Učestvujemo u osam od 16 tekućih misija UN i planira se učešće u još sedam, što su praktično sve misije UN ako se isključi UNMIK. Učestvujemo u dve misije EU i planira se još tri, odnosno u izveštaju stoje tri, a planiraju se dve, ali zbog ovog prebacivanja RCA na ovu drugu misiju i ja sam obrnula, od ukupno 16. Sad, recimo, šta bi me zanimalo? Zašto je broj misija pod pokroviteljstvom EU u kojima učestvujemo manji od broja misija UN? Da li uopšte postoji ikakav razlog? Dakle, to je ukupno preko 20 mirovnih operacija i misija, od toga preko 10 ima pripadnike i planira se novih devet, odnosno 10. To je sve sjajno.

Kažem da kod nas učestvuje nešto preko 300. Šta mi je još zanimljiv podatak? Ukupan broj pripadnika verovatno je znatno veći u odnosu na zemlje u regionu. Našla sam neke podatke da, recimo, Makedonija šalje jednog, Hrvatska sedam, Crna Gora četiri, Bosna 40, Slovenija 18, Bugarska dvoje, Rumunija 96, Mađarska itd, Španija 613. Dakle, mi smo tu negde.

Dakle, broj pripadnika je takođe iz godine u godinu rastao, što je za pohvalu. O tome se govorilo i na prošloj sednici iz 2015. godine. Podsetiću, na primer, 2007. godine je bio 21 pripadnik, 2008. godine 15, 2009. godine 46, 2010. godine 47, 2011. godine 82, 2012. godine 167 (nekako se dupliralo to), 2013. godine 328, 2014. godine 539, 2015. godine 670.

Dakle, sada ih je trenutno angažovano 330, planira se 700. Ne znam kada će oni biti poslati, verovatno u ovom obuhvatu godišnjeg plana i u 2017. godini praktično. Tako da ne znam da li smem da zaključim da je broj pripadnika pao. On ostaje praktično na istom nivou na kom je bio prošle godine, možda čak malo i više.

Jako bi me zanimalo, recimo, ako biste mogli i imali vremena, da nam kažete kako se biraju pripadnici Vojske Srbije koji odlaze u mirovne misije i koji su kriterijumi. Znam da smo bili sedmi po broju pripadnika u Evropi. Ne znam da li smo i dalje tu ili smo možda napredovali.

Imam još jedno pitanje – zašto se porast broja pripadnika smatra važnim? On deluje značajno, deluje važno, ali me zanima da li je neograničen rast nešto što nam treba ili postoji neki optimalni broj do kojeg hoćemo da idemo u skladu sa nekim ciljevima koje imamo. Dakle, gde bismo stali eventualno, da li bismo slali i po hiljadu ili bismo negde stali s tim brojem?

Ja mislim da je dobro da bude pripadnika naših snaga u mirovnim operacijama. Rade na razvoju odnosa, podižu kapacitete, sjajni su ambasadori Srbije budući da se izuzetno ističu u svim misijama, dobijaju najviša priznanja i odlikovanja.

Sad pitam – da li možda merite ili planirate da merite učinak – moram da kažem da ministar liči na osobu koja bi to radila – odnosno da li imate neke indikatore, progresivne parametre izvučene iz ciljeva na osnovu kojih merimo taj doprinos našeg učešća u mirovnim operacijama? Primera radi, kako utiče na spoljnu politiku, da li utiče na broj održanih vežbi sa svim strateškim partnerima – SAD, Evropom, Rusijom, Kinom? Na primer, da li utiče na porast izvoza naoružanja?

Mislim da su sredstva koja se izdvajaju svakako značajna, ali kada benefit uporedimo sa učešćem ovih sredstava u ukupnom budžetu Vojske Srbije – ako se ne varam, ispravite me, to je nešto oko 2% u odnosu na ukupan budžet Vojske Srbije – mislim da vredi i da je novac dobro upotrebljen.

Primera radi, imali smo to pre nekoliko sednica ovde u Skupštini, za produženje školovanja od godinu dana na budžetu izdvaja se 22 milijarde dinara, a ovde izdvajamo ipak milijardu i 700 miliona dinara za multinacionalne operacije, što je nekih 10-11puta manje, odnosno više.

Šta bi me još zanimalo? Zašto je budžet veći od 300 miliona dinara u odnosu na prošlogodišnji? Pretpostavljam da ima razloga, neki troškovi.

I, za kraj čestitala bih vojnim posmatračima, štabnim oficirima, medicinskom osoblju, sanitetskim timovima i vojnoj bolnici, jedinicama nivoa odeljenja, voda i čete, i autonomnim timovima za zaštitu brodova na dobrom predstavljanju Srbije širom sveta i zamolila bih predstavnike Vojske Srbije da podele s nama poslanicima i građanima Srbije neko iskustvo s terena. Hvala.

PREDSEDAVAJUĆI: Zahvaljujem.

Reč ima ministar Zoran Đorđević. Izvolite.

ZORAN ĐORĐEVIĆ: Kad je u pitanju utisak sa terena, članovi Odbora za odbranu i unutrašnje poslove imaju pravo, i mislim da je to bila ideja, da se poseti jedna mirovna operacija. Tako da ćete imati prilike da odete negde po vašem izboru.

Možda preskačem redosled odgovora, ali probaću na sve da odgovorim. Kad je u pitanju izbor, radi se psihološki test, zdravstveni test, fizička sprema i uzima se ocena koju ima u prethodnom periodu. Pored Komisije tu su prisutni i Inspektorat i Vojna policija, upravo zbog toga da bi izbor bio kako treba.

Što se tiče našeg ugleda i kako to merimo, to pokazuju naši partneri, kojima smo mi poželjni, koji insistiraju da idu s nama, pogotovo kad su medicinske ekipe u pitanju. Takođe, naši ljudi imaju mogućnost da se tamo, u tim situacijama obučavaju, što ovde u mirnim sredinama nije moguće. Naravno, prisutna je i činjenica da im se povećava standard, jer su tamo primanja veća.

Kad je u pitanju broj članova misija i koji je limit, naravno, mi gledamo da pošaljemo u okviru mogućnosti u budžetu i na osnovu toga i planiramo. Možda bi nam bilo interesantnije da idemo u što više misija sa manjim brojem ljudi. Zašto je u misijama EU manje? Iz razloga što EU nema toliko veliku subvenciju, nadoknadu koliku imamo od UN. Ovde dobijamo više para za učešće.

Nama jeste tendencija ubuduće i neka strategija i politika jeste da šaljemo opremu a ne ljude. Kad šaljemo opremu, povratak novca je daleko veći, pa će nam biti tendencija da možda u nekom budućem periodu šaljemo i opremu, vojnu bolnicu, inžinjerijske timove itd.

Kad je u pitanju izveštaj, on je u proceduri. Pretpostavljam da će biti do kraja godine sigurno ovde na dnevnom redu. Mi želimo takođe da izmenimo i Zakon o multinacionalnim operacijama, koji će isto biti ovde pred vama poslanicima. I tada ćemo imati mogućnost, upravo pored svih ovih stvari koje ste vi rekli, da izmenimo i činjenicu da ne možemo da šaljemo civile. Tako da nam je želja da ubuduće šaljemo i civile, tamo gde je to moguće i gde postoje uslovi za to.

Mandat misije u Centralnoafričkoj Republici je istekao u julu i, to je pitanje možda ostalo uskraćeno, ljudi su se vratili iz te rotacije u julu. Ostali su pripadnici koji su u UN, njih 72. Trenutno je prisutno 332. U trenutku kad smo mi pričali na Odboru bilo je 334, ali to je zato što su otišli u rotaciju, u zamenu, pa ih je u tom trenutku bilo toliko; ja sam samo rekao koliko ih ima u tom trenutku.

Što se tiče unutrašnjih poslova, ne znam konkretan odgovor. Mogu da vam kažem ono što ja imam ovde, što se tiče Haitija i izveštaja za 2015. godinu, da je to urađeno u skladu sa planom, ali mogu da postavim kao pitanje i da vam dostavim odgovor kao poslaniku. To je ono što ja mogu da uradim. Hvala.

PREDSEDAVAJUĆI: Zahvaljujem, ministre.

Reč ima narodni poslanik Božidar Delić. Izvolite.

BOŽIDAR DELIĆ: Zahvaljujem.

Gospodine ministre, poštovane dame i gospodo narodni poslanici, iznosim stavove SRS-a po pitanju godišnjeg plana za angažovanje Vojske Srbije i snaga Ministarstva unutrašnjih poslova u mirovnim i humanitarnim misijama.

Gospodine ministre, nikako se ne može braniti ni odbraniti ova činjenica da se godišnji plan usvaja u novembru. To je apsolutno nedopustivo. Nešto što se zove godišnji plan i odnosi se na 2016. godinu trebalo je da usvoji prethodna skupština. Vi ste rekli da je Ministarstvo na vreme napravilo plan i dostavilo prethodnoj vladi.

Član 7. govori, citiram, da se o upotrebi Vojske Srbije i drugih snaga odbrane u multinacionalnim operacijama odlučuje na osnovu Godišnjeg plana upotrebe Vojske i drugih snaga odbrane (u daljem tekstu Godišnji plan). Na osnovu člana 8, na koji se vi pozivate, Narodna skupština razmatra i usvaja godišnji plan upotrebe za izvršenje planiranih multinacionalnih operacija u tekućoj godini, ali to nikako ne može biti opravdanje za to da se usvaja danas. Jer Narodna skupština odlučuje o učešću pripadnika Vojske Srbije u multinacionalnim operacijama kao i o produžetku vremena njihovog angažovanja i povlačenja iz multinacionalnih operacija na osnovu usvojenog godišnjeg plana (stav tri istog člana).

Vi kao ministar odbrane (član 9) predlažete predsedniku Republike, a on praktično donosi odluku o upućivanju pripadnika Vojske. Vi ove godine niste mogli da predložite ništa predsedniku Republike zbog toga što godišnji plan nije usvojen.

Takođe, član 10, Vlada odlučuje na osnovu godišnjeg plana, u skladu sa Zakonom o učešću pripadnika Ministarstva unutrašnjih poslova. S obzirom na to da godišnji plan još uvek nije usvojen, ni Vlada nije mogla da donese nikakvu odluku o tome da se upućuju snage Ministarstva unutrašnjih poslova.

Ovde je nešto sasvim drugo u pitanju. Ja sam i ranije jednom prilikom rekao da se Vlada ponaša kao da je Skupština Srbije njen privezak, da ne upotrebim još neki teži termin. Ovakvo ponašanje jednostavno je atak i na dostojanstvo Skupštine. Ne smatram da ste vi, gospodine ministre, za to krivi, ali svakako ovo treba preneti premijeru i obezbediti da ubuduće – onako kako se usvaja budžet za tu godinu, ili u vreme usvajanja budžeta ili neposredno dok još traje ta budžetska godina, u januaru – bude pred Skupštinu dat i godišnji plan za upotrebu Vojske i da ga Skupština usvoji na vreme. Onda bi i Ministarstvo unutrašnjih poslova i Ministarstvo odbrane mogli da, na osnovu Zakona, rade na upućivanju snaga u multinacionalne misije iz svoje nadležnosti.

Ovde, gospodo, niko nije pomenuo da pred Srbijom postoji i jedna misija koja, uskoro će 20 godina, nije izvršena – 1999. godine snage NATO-a su bombama stvorile na našoj teritoriji jednu kvazidržavu, Kosovo. Taj rat, ta agresija prekinuta je Rezolucijom 1244, u kojoj stoji da Srbija ima pravo da na teritoriju Kosova i Metohije uputi deo svojih snaga. Zna se da je to do 1.000 ljudi. Takođe, to bi bila i humanitarna misija i misija potvrde suvereniteta Srbije na tom delu naše teritorije.

Znam, gospodine ministre, da vi ne možete lično u razgovorima koje imate sa komandantima KFOR-a da učinite ništa, jer je to političko pitanje. I sam sam dva puta, prateći načelnika Generalštaba, bio na pregovorima sa komandantom KFOR-a. Oba puta je postavljeno to pitanje i dobijen lakonski odgovor – nisam ovlašćen da raspravljam o tom pitanju sa vama, jer je to političko pitanje. Ali Vlada, Ministarstvo spoljnih poslova je upravo nadležno da raspravlja i o tim političkim pitanjima.

Silom prilika bio sam prisutan i kada su na našu teritoriju ulazile te kvazimultinacionalne snage za očuvanje mira, tzv. KFOR. Za deo snaga koji je došao kasnije mogu da kažem da je radio humanitarne misije, ali evo šta kaže jedan poznati svetski analitičar, geopolitičar i humanista o ponašanju KFOR-a u prvih mesec dana na KiM; to je on obradio u svojoj knjizi „Novi militaristički humanizam“ – visoki oficiri KFOR-a tolerisali su prvih dana ubistva srpskih civila, gotovo 2.000 njih, jer je na neki način trebalo albanske povratnike osloboditi od frustracija koje su imali kada su napustili KiM.

Zbog toga poslanici Srpske radikalne stranke predstavljaju onaj deo naroda koji pamti. Mi pamtimo i 2008. godinu, pamtimo da KiM i njihovi predstavnici nisu iz svoje pameti u februaru proglasili nezavisnost; dobili su direktnu podršku i direktnu inicijativu da to urade. Ako pogledate samo države koje su odmah, još u februaru priznale KiM, videćete da su to zemlje NATO-a, videćete da su to zemlje EU. Onda morate razumeti što je stav Srpske radikalne stranke da naša vojska ne može ići u misije EU.

Ako neko kaže da se to ceni i da će to EU ili Brisel ceniti, evo vidite kako se to ceni – kroz pritiske koji se vrše upravo na predstavnike vaše vlade, a sve se odnosi opet na KiM.

Kada su u pitanju humanitarne misije i misije zaštite mira, Srbija kao sukcesor SRJ, i Jugoslavije pre toga, ima veliko iskustvo još od angažovanja snaga JNA na Golanskoj visoravni. Apsolutno nije sporno da će pripadnici Vojske Srbije, u bilo kojoj misiji, svoju ulogu ispuniti na pravi način, i svoju dužnost i svoje zadatke. To nije sporno. Ali ono što mi kao srpski radikali smatramo da je sporno, to je da se mora izvršiti analiza gde i u kakve misije slati Vojsku Srbije. Srbija mora da pokaže da ima dostojanstvo, da pamti.

Sada ću da govorim o svakoj pojedinačnoj misiji i EU i UN. Recimo, ovde ste vi u Planu naveli kao prvu Mirovnu operaciju UN u Republici Obala Slonovače, gde imamo jednog vojnog posmatrača. Mi smo apsolutno protiv toga da se tamo uputi bilo ko iz Vojske Srbije. Obala Slonovače je 20.9.2011. godine priznala KiM. Glasala je da Kosovo bude primljeno u Unesko.

Bez obzira na to da li je bilo pritiska ili nije, pokušano je da se Kosovo ubaci u Unesko i da se nama, celokupnom srpskom narodu otme ono što je, da kažem, najvažnije iz naše istorije i naše tradicije, da ono što su desetine generacija Srba gradile živeći i stvarajući svoju državu na KiM postane kulturna baština tzv. Kosova.

Znači, svaka država koja se odlučila da glasa za prijem Kosova u Unesko ili koja je priznala Kosovo, bez obzira na to u kakvoj se situaciji nalazi, mora da zna da Srbija, zbog svog dostojanstva, neće u takvu državu uputiti ni svoje policijske snage ni svoje vojne snage.

Druga operacija je Mirovna operacija UN u Demokratskoj Republici Kongo. Ova operacija traje već dugo. Na početku je to bio samo medicinski tim za evakuaciju vazdušnim putem, sada imamo tamo i dva štabna oficira. Mi apsolutno podržavamo angažovanje Vojske Srbije u Demokratskoj Republici Kongo jer, pored pritisaka koje je imala za priznanje KiM, ova država nije pokleknula, a glasala je i protiv prijema Kosova u Unesko.

Mirovna operacija UN u Republici Kipar. Vojska Srbije učestvuje u operaciji. Ima praktično 47 pripadnika – ima pet pripadnika MUP-a, dva štabna oficira, dva vojna posmatrača, šest članova patrole, 37 pripadnika pešadijskog voda. Kipar takođe nije priznao Kosovo i takođe je glasao protiv prijema Kosova u Unesko. Kipar znači zaslužuje da mu se Srbija oduži na taj način što već dugo vremena tamo šalje i posmatrače i pripadnike naše vojske.

Sledeća je operacija UN u Republici Liban. Tamo je 177 pripadnika. Devet štabnih oficira, pet pripadnika, kako kažu, ENP-a, odnosno Elemenata nacionalne podrške; to su oni pripadnici koji su potrebni našem kontigentu a ne plaćaju ih UN. Zatim 130 pripadnika čete i 33 pripadnika voda za zaštitu snaga. Liban nije priznao Kosovo i glasao je protiv prijema Kosova u Unesko. Jasno je zašto SRS podržava upućivanje naše vojske u mirovnu operaciju u ovu državu.

Misija UN za nadgledanje primirja na Bliskom istoku. Ovo je takođe jedna, da kažem, neuralgična tačka. Tu je prisutan samo jedan naš vojni posmatrač. S obzirom na odnos država gde se obavlja to posmatranje i na njihov odnos prema problemu koje mi imamo sa KiM, takođe smatramo da Srbija treba da uputi tog posmatrača.

Mirovna operacija UN u Centralnoafričkoj Republici. O ovoj misiji ćemo mi raspravljati na Skupštini, jer smo već dobili materijal za tu sednicu. Međutim, tamo je predviđeno da budu 72 pripadnika – dva štabna oficira, dva vojna posmatrača i 68 pripadnika Vojne bolnice nivoa 2. Stav SRS-a je jasan i nedvosmislen. Mi smo protiv toga da se naša vojska, naši lekari upućuju u ovu misiju, pošto je Centralnoafrička Republika 22. jula 2011. godine priznala državu Kosovo. Bila je uzdržana kod glasanja za prijem Kosova u Unesko.

Mirovna operacija u Haitiju. Dobro, ovo se ipak odnosi samo na četiri pripadnika policije. Takođe smo protiv i zalažemo se za to da se ova operacija prekine, jer je Haiti 11. februara 2012. godine priznao Kosovo i glasao je da se Kosovo primi u Unesko.

Sve države koje su odlučile da se u UN tako odnose prema Srbiji zaslužuju da im Srbija, zbog svog dostojanstva, odgovori na dostojanstven način. Na kraju krajeva, radi se o našim ljudima, radi se o našem budžetu i ima dovoljno misija i dovoljno država u koje mi treba da upućujemo naše snage.

Misija EU za obuku bezbednosnih snaga u Somaliji – šef sanitetske službe i medicinski tim: jedan lekar i četiri tehničara. Protiv smo da naše snage idu u Somaliju, jer je Somalija 19. maja 2010. godine priznala Kosovo i glasala je za prijem Kosova u Unesko. Pa šta drugo jedna država treba da uradi Srbiji da bi Srbija to zapamtila i, što bi rekli diplomatski, na način kako je to primereno u međunarodnom pravu odgovorila, da bi ta država ubuduće poštovala Srbiju? Ako radimo ovako kako radimo, pa neće nas poštovati niko u svetu.

Sledeća je vojna operacija pomorskih snaga EU u Somaliji. Odmah da kažem, za sve misije EU stav SRS-a je jasan, da se nijedan naš vojnik ne upućuje u misije EU. Od 16 pripadnika, tu su dva štabna oficira u operativnoj komandi, zatim jedan podoficir, a zatim u operativnoj komandi na brodu još jedan štabni oficir i autonomni tim za zaštitu broda.

Neko je već rekao da autonomni tim za zaštitu broda nije u humanitarnoj, već u borbenoj misiji. Mi dosada nismo odobravali nikada da naša vojska ide u borbene misije. Na kraju krajeva, i nemamo tako razvijenu, da kažem, trgovačku mornaricu, pogotovo ne na morima, i ne vidim uopšte potrebu da se udvaramo Evropi, da na prvi poziv iz Evrope šaljemo borbeni tim i da rizikujemo živote naših ljudi. Upravo zbog toga što je Somalija priznala Kosovo 19. maja 2010. godine i zbog toga što je glasala za prijem Kosova u Unesko.

Misija EU za obuku bezbednosnih snaga Malija. Tri člana – jedan lekar, dva medicinska tehničara. Istina, država Mali nije priznala Kosovo, bila je uzdržana kod glasanja za prijem Kosova u Unesko, ali je neprihvatljivo da naše snage budu u evropskoj misiji.

Vojna savetodavna misija EU u Centralnoafričkoj Republici. Tri člana – medicinski tim – jedan lekar i dva tehničara. Već sam rekao za Centralnoafričku Republiku da je priznala Kosovo i Metohiju, a da je bila uzdržana kod glasanja za prijem Kosova u Unesko.

Sada nailaze ove misije gde smo na stendbaju, odnosno čekamo poziv EU. Međutim, i tu takođe želimo da znate kakav je stav SRS-a. Prva misija na stendbaju, jer se ne zna koliko će tu biti angažovano ljudstva, ali se kaže da to mogu biti štabni oficiri, vojni posmatrači ili sanitetski tim – s obzirom na to da je ovo nedefinisana teritorija, a da su tu u blizini Alžir i Maroko, koji nisu priznali Kosovo i koji su glasali protiv prijema Kosova u Unesko, ukoliko bi UN tražile od Srbije angažovanje manjih snaga, recimo jednog ili dva štabna oficira-posmatrača, Srbija bi, po mišljenju SRS-a mogla da odgovori na tu misiju.

PREDSEDAVAJUĆI: Privodite, kraju kolega Deliću.

BOŽIDAR DELIĆ: Još 15 minuta od stranke.

PREDSEDAVAJUĆI: To kad budemo išli po spisku. Nemam ništa protiv, ali ne mogu po Poslovniku da vam produžim vreme.

BOŽIDAR DELIĆ: Dobro, ništa, nastavićemo.

PREDSEDAVAJUĆI: Zahvaljujem.

Reč ima ministar Zoran Đorđević. Izvolite.

ZORAN ĐORĐEVIĆ: Mene je samo jedna stvar, gospodine Deliću, iznenadila – što ili niste pročitali Godišnji plan upotrebe, ili ste preskočili kraj ili niste shvatili nešto. Godišnji plan upotrebe, sad ovaj koji smo vam dostavili, poslednji pasus kaže: „Učešće pripadnika Vojske Srbije i Ministarstva unutrašnjih poslova u multinacionalnim operacijama odobrenim na osnovu Godišnjeg plana upotrebe Vojske Srbije i drugih snaga odbrane u multinacionalnim operacijama u 2016. godini nastavlja se i u 2017. godini, u skladu sa mandatom multinacionalnih operacija, do usvajanja Godišnjeg plana upotrebe Vojske Srbije i drugih snaga odbrane u multinacionalnim operacijama u 2017. godini.“

To je odgovor na vašu ozbiljnu kritiku zašto nije... U prošlom godišnjem planu se kaže (ako ste čitali ovo, mogli ste da nađete na sajtu prošli) – godišnji plan upotrebe usvaja se u tekućoj godini... učešće pripadnika Vojske i Ministarstva unutrašnjih poslova u multinacionalnim operacijama odobrenim na osnovu Godišnjeg plana upotrebe Vojske i drugih snaga odbrane u multinacionalnim operacijama u 2015. godini nastavlja se i u 2016. godini, u skladu sa mandatom multinacionalnih operacija, do usvajanja Godišnjeg plana upotrebe Vojske i drugih snaga odbrane u multinacionalnim operacijama u 2016. godini, tj. do danas. Tako da nikakav problem mi nemamo sa tim. Zahvaljujem se.

PREDSEDAVAJUĆI: Pravo na repliku, narodni poslanik Božidar Delić. Izvolite.

BOŽIDAR DELIĆ: Gospodine ministre, samo jednu rečenicu. Vojska, Ministarstvo odbrane je jedna visokoorganizovana državna institucija. To ne mislim samo ja, tako misli svaki građanin, i zbog toga Vojska uživa visoki ugled u društvu. Ali reći danas građanima Srbije da u novembru 2016. godine usvajate plan za 2016. godinu, kako god vi to pokušali da opravdate, vrlo je neozbiljno.

Molim vas da se to više nikada ne desi i da se plan za svaku godinu usvaja ili krajem kalendarske godine ili makar dok traje ona budžetska godina, a to mi znamo ovde u Skupštini do kada traje, jer usvajamo budžet.

Možete vi da probate da to objasnite, ali dobro je da su građani Srbije čuli da 2. novembra usvajamo godišnji plan za 2016. godinu, a već bi trebalo da počnemo analize aktivnosti koje su se obavljale u 2016. godini.

PREDSEDAVAJUĆI: Reč ima ministar Zoran Đorđević. Izvolite.

ZORAN ĐORĐEVIĆ: Onda pročitajte Plan upotrebe koji sad usvajamo za sledeću godinu i za ovu godinu, pa dajte primedbu na ovaj poslednji pasus.

PREDSEDAVAJUĆI: Reč ima narodni poslanik Marija Obradović. Izvolite.

MARIJA OBRADOVIĆ: Hvala, predsedavajući.

Ministre sa saradnicima, dame i gospodo narodni poslanici, danas razmatramo dva veoma važna predloga odluka i čudi ono što smo mogli čuti tokom prepodneva, ovaj negativan ton u ocenama predloga odluka ili o situaciji koja se odnosi na ove odluke. Jer tema o kojoj danas govorimo je za ponos i čast zapravo cele Srbije, na prvom mestu predstavnika i pripadnika Ministarstva odbrane i Vojske Srbije.

Žao mi je što se čuo i jedan negativan ton danas u raspravi. Ne zato što je neko zabranio da se na taj način govori o ovoj temi, ne radi se o tome. Razmišljajte o pripadnicima koji su u prethodnom periodu branili ime Srbije, branili imidž Ministarstva odbrane i Vojske Srbije svuda u svetu, na teškim teritorijama, na postkonfliktnim područjima, imali veoma komplikovane zadatke.

Ovim planom je predviđeno da 700 pripadnika na 340 različitih pozicija ode i nastavi da brani ime Srbije. Ime Srbije ne samo u klasičnom vojnom smislu, da budemo deo jednog velikog međunarodnog bezbednosnog sistema, nego u smislu da branimo vojno obrazovanje pripadnika Vojske Srbije, ono što je naše iskustvo, ono što su specijalne sposobnosti i posvećenost radu u sektoru bezbednosti.

To su vrlo važne teme o kojima je danas trebalo govoriti. Trebalo je isticati rezultate, postignuća tih ljudi. Treba govoriti o tome koliko smo mi i prihvaćen i poželjan partner u međunarodnim mirovnim i multinacionalnim misijama.

O svemu tome niste želeli da govorite. Svi oni koji su negativno govorili pronašli su, a s time će se složiti ljudi koji poznaju ovaj sektor, mrvice u ćoškovima priče o godišnjoj upotrebi Vojske Srbije u mirovnim operacijama, u multinacionalnim misijama. To su mrvice i spinovi koji danas nama nisu potrebni.

Ako govorimo o nekoj vojnoj časti, o tome da nam je u Srbiji više nego ikad potrebno da imamo neke čvrste stubove za koje ćemo se uhvatiti i koji će biti nacionalni ponos, onda je to Vojska Srbije. Ne samo unutar naših granica, nego i u mirovnim i multinacionalnim operacijama.

Protiv ovoga što sam izgovorila ne postoji nijedan argument. Može da bude dnevnopolitička rasprava, možemo da govorimo o tome da li je neko bio dobar ili loš ministar, po nečijem ličnom shvatanju, ali ovde u Parlamentu, ako smo ozbiljni poslanici i ako želimo da branimo renome Vojske Srbije, a to je iznad dnevne politike i iznad pripadnosti političkoj stranci, onda ćemo da govorimo isključivo argumentima.

Onda ne možemo da kažemo da je ministar Gašić bio najlošiji ministar. Možda vam se ne dopada njegova frizura, njegov način hodanja, ali brojke govore o tome da je on jedan od najuspešnijih ministara u Vojsci Srbije. (Aplauz.)

Samo ću ponoviti još jedan podatak, a vi me brojkama demantujte, jer želim da brojkama govorimo. Kako ćete da objasnite to da danas imamo, i prethodnih godina smo imali milijardu dinara štete u budžetu Srbije jer je ministar Šutanovac tako otpuštao ljude, pravio takve propuste u svom ministrovanju da svake godine, zato što moramo da platimo odštete ljudima, mi gubimo milijardu dinara u budžetu Srbije.

Da li je doprinos Demokratske stranke tome da građani Srbije bolje žive to što je neko nekada pravio greške koje danas moramo skupo da platimo? Moramo, jer smo ozbiljni i odgovorni i poštujemo svoje obaveze. Da li je propust ministra Gašića i ministara koji su posle Šutanovca bili na toj poziciji u Vojsci Srbije i u Ministarstvu odbrane to što su uz velike napore uspeli da napune prazne magacine za ratne materijalne rezerve?

To su argumenti, o tome treba da razgovaramo – kada zateknete prazne magacine, bez hrane, bez osnovne opreme, odeće, obuće, bez osnovne količine municije, bez čega ne možemo dalje. Ja sam svesna da nam neposredna ratna opasnost ne preti u ovom trenutku, ali ratne materijalne rezerve su nešto o čemu treba da govorimo.

Vidim uznemirenost u redovima opozicionih poslanika, ali to je zbog toga što ne znaju kako da odgovore na argumente. Verovatno će biti spremljena neka dnevnopolitička zavrzlama, koja zaista, u krajnjoj liniji, vređa ljude koji danas prate ovaj parlament i ljude koji se ozbiljno bave politikom u Srbiji.

Nemate argument za to što ste ostavili prazne magacine, i nemate argument za to što plaćamo milijardu dinara svake godine zbog toga što je ministar Šutanovac loše vodio svoje ministarstvo. Tačka.

Možemo da razgovaramo o tome koliko je važno da budemo u…

(Neko od narodnih poslanika dobacuje: A sada reklame.)

Žao mi je što gledaoci ne mogu da čuju šta se dobacuje. Treba da čuju kako se vređaju poslanici Skupštine Srbije, posebno ako pripadaju Srpskoj naprednoj stranci. Poslanici i Radikalne i Demokratske stranke u ovom trenutku upućuju najgore uvrede meni, ali vi to ne možete da čujete. Neka oni imaju obraza i neka vam kažu šta su govorili.

(Narodni poslanici negoduju.)

U redu je, neka kažu oni koji su sad izgovarali uvrede.

(Aleksandar Martinović: Uključujući i ove iz stranke Saše Radulovića.)

Što se tiče kolega iz „Dosta je bilo“, apsolutno nemam primedbu. Koleginica je vrlo argumentovano raspravljala, sa zamerkama koje su i te kako zahtevale odgovore i ja nemam zamerku. Ne znam zbog čega se sada kolege iz „Dosta je bilo javljaju“ na pomen ovih stranaka, osim ukoliko imaju koalicioni dogovor da se međusobno brane.

Dakle, vratimo se na ovu, veoma važnu temu. Hoću samo da ponovim, nije se čulo, evo sad smo već u trećem satu rasprave, da zapravo govorimo o sedam mirovnih operacija Ujedinjenih nacija u kojima smo bili i dosada i o sedam novih mirovnih operacija – o četiri dosadašnje multinacionalne operacije EU, dve nove multinacionalne operacije i jednom sasvim novom angažmanu u okviru humanitarne aktivnosti u slučaju potrebe.

Dakle, to je gotovo isti broj multinacionalnih operacija i mirovnih misija, u kojima preko 50% uvećavamo naše učešće. Zbog čega? Zato što neko želi predstavnike Vojske Srbije u svom međunarodnom timu, zato što je to odlično štabno osoblje, odlično medicinsko osoblje, vojni posmatrači koji prave fantastične rezultate na terenu i koji su poželjan igrač u timu.

Jedan od kolega je zaista spomenuo da je učešće žena u multinacionalnim operacijama nešto što je ocenjeno najvišom ocenom, i to ne od naših ljudi iz Ministarstva odbrane i Vojske Srbije. To ocenjuju međunarodni eksperti i ljudi koji nas i dalje pozivaju, i koji ocenjuju naš rad i analiziraju aktivnosti i postignuća pripadnika Vojske Srbije u okviru ovih operacija.

Svedok sam da ambasadori različitih zemalja, koji sa mnom kao predsednicom Odbora za odbranu i unutrašnje poslove redovno imaju kontakte, ističu koliko je važno da se nastavi učešće pripadnika Vojske Srbije u ovoj vrsti operacija. Zbog toga je i ovako značajno povećan broj pripadnika u narednoj godini. Upravo je i predsednica Parlamenta Maja Gojković nedavno, boraveći na Kipru, posetila našu misiju i razgovarala sa pripadnicima i uverila se u dobre uslove u kojima oni tamo žive i rade i koliko su zadovoljni svojim angažmanom i svojim postignućima.

Kada govorimo o učešću žena u mirovnim misijama, malopre su me ove uvrede prekinule, želim da vam kažem da međunarodni eksperti, posebno oni koji se bave bezbednošću, ističu da su žene u međunarodnim mirovnim misijama značajan faktor, koji u konfliktnim i postkonfliktnim područjima značajno doprinosi implementaciji mirovnih sporazuma i da posebno u radu sa civilnim stanovništvom na terenu postižu izvanredne rezultate. Veoma je važno da pripadnici mirovnih misija uspevaju da uspostave zdrav odnos sa civilima, odnosno sa domaćim stanovništvom, jer je to jedini način implementacije mirovnog sporazuma.

Šta još rade naši pripadnici mirovnih operacija? Jedan od naših zadataka je, svakako, da se omogući poštovanje ljudskih prava – da se spreči trgovina ljudima u ovim postkonfliktnim, a negde još uvek i konfliktnim područjima. Mi imamo obavezu da podržimo razoružavanje, demobilizaciju na tim teritorijama. Naša je obaveza da podržimo reforme sektora bezbednosti u svim ovim državama gde se nalaze naši pripadnici.

Ne treba zaboraviti da je učešće pripadnika Vojske Srbije vrlo važan element spoljne politike. Mi ovim zaista ostajemo, jer to smo i bili, aktivan činilac očuvanja međunarodnog mira i bezbednosti. Ovim potvrđujemo sopstveni ugled, jačamo poverenje u Vojsku Srbije, jačamo vlastite odbrambene kapacitete i nacionalnu bezbednost.

Ono o čemu danas nismo mnogo govorili to je interoperabilnost, nešto što je veoma važno kada govorimo o Vojsci Srbije. Danas se trendovi u svetu – i tehnički, i tehnološki i obrazovni – menjaju veoma velikom brzinom. Važno je da budemo deo ovog sistema i da naši pripadnici zaista mogu da pokažu šta je to što mi radimo i da izmerimo nivoe postignuća, obrazovanja, stručnosti, sposobnosti sa pripadnicima iz ostalih zemalja u svetu, posebno u okviru mirovnih misija UN i EU.

Još jednom ću se osvrnuti na negativne komentare. Mogli ste čuti poslanike opozicije koji zahtevaju da prestane naše učešće ili da merimo gde ćemo biti a gde nećemo biti deo međunarodnih misija. To nije ništa drugo nego pozivanje na izolaciju, samo malo lepše zapakovano.

Mi ne možemo u ovom trenutku da tražimo izlazak iz bilo kakvih međunarodnih timova. Biti deo međunarodne porodice – bilo u okviru spoljne politike, u okviru ekonomskih organizacija, u okviru bezbednosnih organizacija i mirovnih misija – treba da bude čast. To znači da ste ozbiljan, poželjan igrač u timu. To se jako teško zaslužuje, to se radi na različitim nivoima države i ne bih tako lako pristala na to da jednostavno kažemo da zbog jednog minornog razloga izlazimo iz te velike porodice koja nam donosi veliki benefit po različitim nivoima.

Znate, kada neko vodi državu, ne može da razmišlja samo kao predsednik svoje stranke, samo kao pripadnik jedne stranke. Ljudi koji su ozbiljni političari, koji žele da budu državnici, koji svojoj zemlji žele dobro, često donose odluke koje u tom trenutku možda nisu dobre za njih lično kao političare ili za rejting njihove stranke. Ali dugoročno i ozbiljno, državnik donosi odluku kojom pravi korist svojoj državi i svom narodu. Zbog toga je Aleksandar Vučić državnik, a ostali su predsednici stranaka. Hvala vam.

(Goran Ćirić: Replika, na pominjanje stranke.)

PREDSEDAVAJUĆI: Sačekajte, gospodine Ćiriću, imamo prvo povrede Poslovnika.

Reč ima narodni poslanik Vjerica Radeta. Izvolite.

Znate da povreda Poslovnika ima prioritet nad replikama.

VJERICA RADETA: Govorim o čl. 27. vezano za stav 3. čl. 106.

Gospodine Arsiću, sedela sam pola metra daleko od vas i niste mogli čuti ništa više nego što sam čula ja. Niko nije vređao gospođu Mariju Obradović. Jeste iz redova, odnosno od poslanika SRS u toku njene rasprave dobačeno: „A sada reklame.“ Zaista ne vidim šta je ona to doživela kao uvredu, pogotovo što je želela da predstavi javnosti kako je eto ona nedajbože ne znam koliko uvređena, valjda da bi javnost zaboravila da je ona nas radikale nazvala majmunima.

Dakle, gospodine Arsiću, trebalo je da reagujete i da kažete da nije tačno da je neko gospođu Mariju Obradović uvredio, bar ne iz redova SRS-a. I treba da zna gospođa Obradović da smo mi Srpska radikalna stranka. Ja znam da je njoj teško izgovoriti „Srpska“, ali šta da joj radim, mi to zaista stvarno i iskreno jesmo.

Ja sam diplomirani pravnik po zanimanju i zaista ne vidim na koji način bi me bilo ko u ovoj sali mogao uvrediti ako, kada ja govorim, kaže – a sada presuda, a sada u ime naroda, a sada donosim zaključak... Ne vidim zašto je nekadašnjoj spikerki uvreda – a sada reklame. Spikeri to zaista redovno u emisijama govore. Hvala.

PREDSEDAVAJUĆI: Koleginice Radeta, ja sam dobro čuo, kao i vi, da je jedan od poslanika SRS-a rekao: „A sada reklame.“

Međutim, u članu 106. stav 3. kaže se – za vreme govora narodnih poslanika ili drugih učesnika u pretresu nije dozvoljeno bilo kakvo dobacivanje, pa onda ometanje govornika na drugi način, kao i svaki drugi postupak koji ugrožava slobodu govora.

E sada, ako vi tražite da reagujem u smislu da se koleginica Marija Obradović vrati na temu dnevnog reda, ja bih onda morao pre toga da postupim u skladu sa članom 109. Poslovnika, a to zaista ne želim. I svako od nas ima pravo, takođe, da smatra šta je za njega uvreda. Bio bi problem da sam izrekao opomenu a koleginici Obradović dozvolio da odgovori na dobacivanje; tada bih svakako prekršio Poslovnik i neka određena pravila.

Sada po Poslovniku narodni poslanik Aleksandar Martinović. Izvolite.

ALEKSANDAR MARTINOVIĆ: Gospodine Arsiću, povređen je član 107. Poslovnika Narodne skupštine.

Pre svega, gospođa Marija Obradović nije nikakva spikerka, nego je narodni poslanik, odnosno narodna poslanica Narodne skupštine Republike Srbije i predsednik Odbora za odbranu i unutrašnje poslove.

Dok je govorio gospodin Delić, gospođa Marija Obradović ga ni na koji način nije prekidala, niti je na bilo koji način pokušala da ga dekoncentriše, uprkos činjenici da se s dobrim delom onoga što je gospodin Delić rekao mi iz SNS-a ne slažemo. Ali nikome nismo dobacivali, nikoga nismo vređali i nismo nikome lepili bilo kakve etikete – da je spikerka, da je ovo ili da je ono. To je jedna stvar.

Druga stvar, ovde je očigledno reč o tome da se stvara jedna neprincipijelna koalicija stranaka koje između sebe nemaju ništa zajedničko osim što koriste svaku moguću priliku da udare po poslaničkoj grupi SNS. Mi poštujemo svaku poslaničku grupu, poštujemo svakoga ko je ušao u ovaj parlament – kao što ste videli, nismo nikome dobacivali dok je iznosio svoje stavove – ali nećemo dozvoliti, dok govori Marija Obradović – ili bilo koji narodni poslanik iz poslaničke grupe SNS – da je neko vređa na ličnoj osnovi. To je vređanje na ličnoj osnovi.

(Predsedavajući: Vreme, kolega Martinoviću.)

Da li je neko u svom životu radio ovaj ili onaj posao, radio je častan posao, radio je posao za platu. A sada smo svi narodni poslanici i ovo je Narodna...

(Neko od poslanika dobacuje: Vreme.)

Ovi što dobacuju da je vreme, njihovo vreme je prošlo.

(Aplauz.)

Dakle, Narodna skupština Republike Srbije je mesto za 250 narodnih poslanika bez obzira na to šta su oni po struci, šta su po zanimanju i čime su se u životu bavili. Ovde smo svi jednaki i dužni da poštujemo Poslovnik.

PREDSEDAVAJUĆI: Zahvaljujem, kolega Martinoviću.

(Aplauz.)

Potpuno se slažem, kolega Martinoviću, da svako zanimanje kojim se pošteno zarađuje plata ne može biti uvreda. Zato i nisam reagovao.

Da li želite da se u danu za glasanje Narodna skupština izjasni? (Ne.)

Opet po Poslovniku?

Po Poslovniku, narodni poslanik Vjerica Radeta. Izvolite.

VJERICA RADETA: Gospodine Arsiću, niko ne misli, bar mi srpski radikali ne mislimo da u ovoj sali treba da vlada kamerna atmosfera. Mi znamo i normalno je da se dobacuje i nikada nismo reagovali kada neko nama dobacuje. Radi se to redovno i ne želim sada nikoga da prozivam ko je na koji način ceo dan ovde dobacivao itd. Ne želim dalje da izazivam replike, ali pokušano je da se ova moja intervencija po Poslovniku potpuno preokrene, i suština onoga što sam ja rekla.

Dakle, ne smeta nama da neko dobacuje. I mi ne bežimo od toga da takođe nekom nešto dobacimo. To je potpuno normalno u parlamentu. Da li je nekada neko od nas intervenisao kada ste nama dobacivali? Ne. Mi smo ozbiljni političari, uvek koncentrisani na ono što govorimo i nama dobacivanje ne može da smeta. I ne treba da smeta nikome. To je i rečeno u ovom članu 106. u poslednjem stavu, na koji ste se vi pozivali.

Ovde se radi o tome, gospodine Arsiću, da je gospođa Marija Obradović na licu mesta izmislila da je nju grubo vređao neko iz redova poslanika SRS. Reći u toku nečije rasprave: „A sada reklame“ – i mi ne sporimo da je to rečeno – zaista nije nikakva uvreda. U tom smislu je bila moja intervencija.

Nije trebalo da vi nju prekinete, nije trebalo da kažete da joj neko ne dobacuje. Ne znam zašto ste mislili i pokušali da kažete da sam ja to tražila. Samo je trebalo da kažete – gospođo Obradović, mi ovde ne čujemo da vas neko grubo vređa. Zato što je niko nije grubo vređao. To je suština mog javljanja po Poslovniku.

Imam još bar 20 sekundi...

(Predsedavajući: Privodite kraju.)

… Ako ste pomerili ovo vreme na dva i po minuta, kao malopre, kolega Arsiću.

PREDSEDAVAJUĆI: Zahvaljujem.

Ja bih da konačno ovaj deo završimo.

(Goran Ćirić: Replika.)

Sačekajte, kolega Ćiriću. Polako. Polako.

Gospodine Ćiriću, znate šta? Vi ste dugo poslanik i dobro znate da ne mogu da vam dam reč dok se ne završe prijave za reč po povredi Poslovnika. I jako dobro znate, gospodine Ćiriću, da na svaku povredu Poslovnika ja treba da odgovorim i pitam poslanika da li hoće da se Narodna skupština o povredi Poslovnika koju je reklamirao izjasni u danu za glasanje. Prestanite da se bavite time da vas neko ugrožava. Niko vas ne ugrožava, sačekajte svoj red.

A što se tiče dobacivanja, tačno je, koleginice Radeta, i ja dobacujem neki put kada sedim među poslanicima, i ja odgovorim na dobacivanja poslanika. Vi ste rekli šta je rekao jedan vaš poslanik, nećemo ime da spominjemo. Prema tome, hajde da završimo ovu priču i da nastavimo dalje sa radom. Evo, neka građani ocenjuju da li je to uvreda ili nije, da li je trebalo ovako da se reaguje ili nije trebalo.

Opet po Poslovniku, narodni poslanik Miljan Damjanović. Izvolite.

MILjAN DAMJANOVIĆ: Gospodine Arsiću, zahvaljujem, ali upravo kada govorite, zbog naroda, čl. 106. i 107, ali evo član 106. stav 1 – govornik može da govori samo o tački dnevnog reda o kojoj se vodi pretres.

Evo zbog čega, gospodine Arsiću. Ja razumem da isti govornik, s obzirom na to da se bavio nekim prethodnim radnjama, ministrima i svim ostalim partija koje sada nisu u vlasti i nije bila tema dnevnog reda, ja razumem da je prethodni govornik, odnosno onaj koji je iznosio neistine rekao sledeću stvar – da se požalio i zaštitio narodne poslanike jer ministar odbrane nije odgovorio ni na jedno pitanje i kritiku narodnog poslanika generala Božidara Delića. To je suština.

Devetnaest i po minuta pre završnog onog plana, o kojem ste govorili u poslednjem pasusu, mi smo, gospođice Marija Obradović, iznosili sve vreme o svim mogućim mirovnim misijama.

PREDSEDAVAJUĆI: Gospodine Damjanoviću, nemate pravo na povredu Poslovnika.

(Miljan Damjanović: Kako nemam pravo?)

Nemate pravo, sad ću da vam objasnim.

Prijava za reč po povredi Poslovnika odnosi se na neposredno učinjenu povredu Poslovnika. To je trebalo da uradite kad je ministar završio i pre nego što sam dao reč koleginici Obradović. Onog časa kada sam dao reč koleginici Obradović, vi ste izgubili pravo da reklamirate Poslovnik po tom osnovu.

(Miljan Damjanović: Ja sam se odmah prijavio. Sekretar mi je rekao: „Da, da, dobićete reč.“)

Nije vam rekao ništa, a pratio sam šta se dešava na monitoru.

Onog trenutka kad sam dao reč koleginici Obradović nije postojala nijedna identifikacija za reč. Nije bila, sigurno.

Ministar, što se tiče njegovog odgovora, može da ga da u toku rasprave, a ne mora. To je njegova procena.

Ima li još povreda Poslovnika?

Reč ima narodni poslanik Vladimir Orlić.

VLADIMIR ORLIĆ: Hvala, gospodine predsedavajući.

Još malopre, a sada, nakon ovog reklamiranja povrede Poslovnika koje smo slušali, ponovo, član 103. stavovi 7. i 8 – postoji tu jedna mera koja kaže da se, kada se zloupotrebljava ovaj poslovnik, a to se sada učinilo najmanje dva puta uzastopno, ako ne i cela tri, to vreme oduzima poslaničkoj grupi. Ja mislim da je ovo dobar trenutak da razmislimo o primeni te mere.

Bilo je danas još nekoliko prilika da možda intervenišemo na taj način, i u nekim poslaničkim grupama s druge strane sale to se dešavalo, ali pošto ovo već postaje svojevrsna epidemija, možda bi bilo dobro reagovati na vreme, pa da mi sačuvamo dostojanstvo ovog doma, jer neki određene stvari razumeju tek kada ih osete po svojoj minutaži.

Svima je ovde jasno da su neki i danas došli da se prosto zabave. Međutim, to može da ih košta, ako ne na drugi način, kroz vreme. Objavljivanje nekih neprincipijelnih koalicija na volju i pravo svakome, ali to se radi na konferenciji za štampu ili na zajedničkim protestima, na primer, kako beše?, na onoj bini ispred RIK-a.

Ne moramo da glasamo, možda samo da stavimo prst na čelo i počnemo da radimo ove stvari kako treba. Hvala.

PREDSEDAVAJUĆI: Pošto ne želite da glasamo, nisam ni ja dužan da vam dam odgovor.

Opet po Poslovniku? Narodni poslanik Vjerica Radeta.

VJERICA RADETA: Mislim, zaista, da je nedopustivo... Prvi stav člana 107, prvi stav isključivo. Dakle, nemamo mi ništa protiv da narodni poslanici iznose svoje mišljenje, da govore ne znam ni ja šta, otprilike da kažu šta god im padne na pamet. Svako ima pravo kao narodni poslanik da kaže na način na koji misli i iznese ono što želi da prezentuje, ali je zaista neoprostivo da vi ne reagujete.

Sad neko kaže mi zloupotrebljavamo, treba nam uzeti vreme itd. To je njegovo viđenje. Vi kao predsedavajući to ocenjujete – nekad ispravno, nekad pogrešno – prosto, koristite ono što vam Poslovnik omogućava, i sada ne govorimo o tome, ali reći da je neko, a raspravlja se o nečemu što sam ja govorila, ovde došao da bi se zabavljao, zaista je uvreda kakvu valjda niko u ovoj sali nikada nije čuo.

Jednostavno, nedopustivo je. Ljudi, vi jeste sila, ali tu silu morate malo da uvedete barem u neke okvire pristojnosti, jer proći će vreme sile. Svako je prošlo, proći će i ovo. Pa, biće vam neprijatno ako bi vam neko na isti način odgovarao.

Mi, naravno, nikada nećemo na taj način odgovarati, zato što mi srpski radikali poštujemo demokratske principe, poštujemo volju građana i nikada nismo rekli da je neki narodni poslanik ovde, kako ste vi govorili, doveden da bi glumio majmuna ili da bi se zabavljao. Ovde smo svi da predstavljamo stavove svojih političkih partija u ime građana Srbije. Hvala.

PREDSEDAVAJUĆI: Koleginice Radeta, ja ne mogu da razumem zašto smatrate da vas je kolega Orlić prozvao. Nije vas spomenuo nijednom.

(Vjerica Radeta: Zato što je pričao o meni, o onome što sam ja pričala.)

Nije vas pomenuo nijednom.

Da li želite da se Narodna skupština izjasni u danu za glasanje?

(Vjerica Radeta: Naravno.)

Dobro.

Reč ima narodni poslanik Đorđe Komlenski, povreda Poslovnika.

Ako se nastavi ovako, ja ću biti prinuđen da, u skladu sa članom 112, odredim pauzu.

ĐORĐE KOMLENSKI: Zahvaljujem, predsedavajući.

Dugo sam čekao da reklamiram povredu Poslovnika, član 103. stav 4, koja kaže – narodni poslanik je dužan da navede koji član Poslovnika je povređen postupanjem predsednika Narodne skupštine i da obrazloži u čemu se sastoji ta povreda, s tim što može govoriti najviše dva minuta.

Tek u trećem javljanju po Poslovniku uvažena koleginica Vjera Radeta se pozvala na član Poslovnika. Mogu da razumem da mi poslanici možemo da se zaboravimo i da propustimo da navedemo član Poslovnika na koji se pozivamo i po kojem reklamiramo povredu, ali vi kao predsedavajući upravo jeste tu da nam skrenete pažnju da se takvi propusti ne smeju dešavati.

Prema tome, bili ste dužni da zatražite od koleginice da navede po kom članu Poslovnika diskutuje.

PREDSEDAVAJUĆI: Kolege poslanici, nemojte da radite moj posao, nema potrebe.

Koleginica Radeta je reklamirala u jednom trenutku član 27, 106, 107. i 116, tako da se svaki put izjasnila o povredi Poslovnika. Kolega Orlić isto, kolega Martinović isto, tako da smatram da ni u jednom nije bilo...

E sada na pominjanje političke stranke pravo na repliku ima narodni poslanik Goran Ćirić.

GORAN ĆIRIĆ: Bio sam strpljiv da čekam dva ili tri sata, posle pet ili šest prilika za repliku i pominjanja Demokratske stranke i predsednika DS...

PREDSEDAVAJUĆI: Ja se izvinjavam, kolega Ćiriću. Ne možete da dobijete pravo na repliku. To može samo vaš ovlašćeni predstavnik.

(Radoslav Milojičić: Nisam u sistemu.)

To što niste u sistemu..., vi ste u sali.

Gospodine Ćiriću, ne može nijedna politička stranka ni poslanička grupa da ima dvojicu ovlašćenih.

Sad ću da vam pročitam član 39 – u toku sednice Narodne skupštine predsednik poslaničke grupe može ovlastiti jednog člana da predstavlja poslaničku grupu za određenu tačku dnevnog reda, o čemu predsednik poslaničke grupe u pisanom obliku obaveštava predsednika Narodne skupštine do otvaranja pretresa o toj tački dnevnog reda.

U drugom stavu piše da ovlašćeni predstavnik preuzima ovlašćenja predsednika poslaničke grupe.

E, pošto sada nije tu, zatražite reč. Izvolite.

GORAN ĆIRIĆ: Ja stvarno mislim da svi ovde razgovaramo o izuzetno važnoj temi, a ova atmosfera je toliko neozbiljna. Jedna ovakva institucija i javnost Srbije ne zaslužuju ovakvu atmosferu. Ne samo vi, nego i prethodni predsedavajući, ne dajući poslanicima priliku da ostvare svoje poslaničko pravo, a to su i replika i reklamiranje Poslovnika, pravite atmosferu koja nije potrebna da bismo mnogo zrelije o svemu ovome razgovarali.

Ja ću dati doprinos i pokušaću da u ovih minut i po kažem nešto što će podsetiti sve nas. Pre četiri i po godine, dolazeći na mesto ministra odbrane, sadašnji premijer Aleksandar Vučić izjavio je pred svima nama da je Vojska Srbije najuređeniji sistem koji je nasledio u tom trenutku, koji je nasledila Vlada Republike Srbije. Nasledio je taj sistem upravo od ministra Šutanovca, koji je pominjan više puta, i ne razumem zbog čega ovoliko nervoze. Mislim da bi bilo dobro da se svi ponosimo upravo tim kontinuitetom i uspešnim sistemom kakav je Vojska Srbije.

Ko govori istinu? Da li je u tom trenutku gospodin Aleksandar Vučić, kao ministar odbrane, govorio istinu hvaleći Vojsku Srbije i tadašnjeg svog prethodnika ministra Šutanovca ili sadašnji poslanici koji kritikuju to stanje u Vojsci Srbije?

Šta je, dalje, očigledno vidljivo bilo iz nastupa mnogih poslanika? To je pokušaj da se, kada nema više argumenata, ulazi u privatan život i najčešće je pominjan Dragan Šutanovac. To smo videli u prethodne četiri godine. Kao predsednik DS je optuživan za mnoge stvari. Pre dva dana je dobio oslobađajuću presudu; nema više razloga za takvu vrstu optužbi, ajmo sada da nađemo nešto drugo.

PREDSEDAVAJUĆI: Reč ima narodni poslanik Aleksandar Martinović, povreda Poslovnika.

ALEKSANDAR MARTINOVIĆ: Član 27, gospodine Arsiću. Ja vas najljubaznije molim, pogledajte šta se dešava. Dakle, ovo je Narodna skupština Republike Srbije. Ovo što Demokratska stranka radi je najbrutalnije gaženje Poslovnika Narodne skupštine.

Juče je gospodin Mirčić rekao da pravo na repliku ima predsednik poslaničke grupe. On je tako protumačio Poslovnik i to je njegovo pravo. Predsedavajuća mu je rekla da to pravo ima ovlašćeni predstavnik. I to je tačno, to ste danas i vi ponovili.

Ovo što danas radi Demokratska stranka... E, sad je malo Ćirić ovlašćeni predstavnik, sad je malo Kena. Hoćemo li sad svi tako da radimo? Hoćemo li na svakih pet minuta da izlazimo iz sale, na mig predsednika poslaničke grupe? Pa da ja danas imam ne Mariju Obradović, nego 50 poslanika iz poslaničke grupe SNS i da u svakom momentu svako od njih bude ovlašćeni predstavnik? Jer ću ja svakom od njih da kažem: „A sad ti izađi napolje“ ili ću ja da izađem napolje i imaćete danas 50 ovlašćenih predstavnika poslaničke grupe SNS.

Ovde sede jedan, dva... ne znam čiji je Veroljub... tri poslanika Demokratske stranke. I sad tri poslanika DS-a treba da, na najbrutalniji način, urušavaju dostojanstvo Narodne skupštine i igraju se sa svima nama kada raspravljamo o učešću Vojske Srbije u mirovnim operacijama širom sveta pod zastavom Ujedinjenih nacija? Pod istom onom zastavom pod kojom štitimo suverenitet i nezavisnost Republike Srbije na KiM. Ko treba da nam se smeje u lice? Goran Ćirić, koji je posle mesec dana direktorovanja u Pošti kupio stan u Takovskoj ulici od 220.000 evra – od plate? Kena, Veroljub Stevanović?

Dakle, ja vas molim, gospodine Arsiću, tu tehnologiju, lopovsku i kriminalnu, možemo i mi da primenimo i da danas imate 50, 60, 70 poslanika Srpske napredne stranke koji će u svakom momentu biti ovlašćeni i da niko ovde ne može da dobije reč zato što ovlašćeni predstavnik ima prednost. Nemojte to da dozvoljavate. Ili imaju ovlašćenog predstavnika ili nemaju. Ne mogu u toku sednice njih troje na svakih pet minuta da se menjaju kao ovlašćeni predstavnici.

PREDSEDAVAJUĆI: Zahvaljujem, gospodine Martinoviću. Slažem se sa vama, ali ja ne mogu da zabranim poslanicima da vežbaju utrčavanje i istrčavanje iz sale. Zaista ne mogu. Ali pošto vidim da je monitor pun, u skladu sa članom 112. Poslovnika, određujem pauzu u trajanju od pet minuta.

(Posle pauze – 13.35)

PREDSEDAVAJUĆI (Veroljub Arsić): Dame i gospodo narodni poslanici, nastavljamo sa radom.

Reč ima narodni poslanik Dijana Vukomanović.

(Goran Ćirić: Poslovnik.)

Pošto imamo povrede Poslovnika i predstavnike DS koji ne žele da nastavimo sa radom, određujem pauzu u trajanju od pet minuta.

(Posle pauze – 13.40)

PREDSEDAVAJUĆI (Veroljub Arsić): Dame i gospodo narodni poslanici, nastavljamo sa radom.

Reč ima narodni poslanik Dijana Vukomanović.

(Goran Ćirić: Poslovnik.)

Gospodine Ćiriću, nisam mogao da prekršim Poslovnik ni u jednom trenutku, jer sam tek dao reč koleginici Vukomanović.

Izvolite, koleginice.

DIJANA VUKOMANOVIĆ: Zahvaljujem se, predsedavajući.

Poštovani gospodine ministre, poštovani predstavnici Ministarstva odbrane, Vojske Srbije, uvažene koleginice i kolege, ja se takođe pridružujem većini narodnih poslanika, koji su se danas založili za odašiljanje pripadnika Vojske Srbije u mirovne misije UN i EU.

Niko danas nije pomenuo ali juče je objavljena vest da je generalni sekretar UN Ban Kimun smenio glavnokomandujućeg Mirovne misije Ujedinjenih nacija u Južnom Sudanu UNMISS. Obrazloženje u izveštaju UN je sledeće – nedostatak vođstva, zbog haotičnog i neefikasnog reagovanja na nasilje koje se desilo u julu upadom južnosudanskih vojnika u kamp koji je bio pod zaštitom UN. Reč je od 27.000 ljudi.

Kad čitate te izveštaje – a naši vojnici, pripadnici Vojske Srbije imaju čast, ali i veliku odgovornost da učestvuju u mirovnim misijama – vidite koliko je situacija na terenu kompleksna. Različiti su bezbednosni rizici, ne samo za „plave šlemove“ nego i za stanovništvo. Zato je izuzetno značajna ta uvežbanost s kojom pripadnici Vojske Srbije idu u mirovne misije.

Bezbednosni rizici u 21. veku su se promenili. Znate da se sada ratovi vode i konvencionalnim i nekonvencionalnim sredstvima, da su različite klimatske promene takođe bezbednosni rizici – različite infektivne bolesti su gotovo simptomatične za ove regione gde pripadnici Vojske Srbije idu u misije.

Našla sam podatak da je toku 30 godina, za vreme bivše Jugoslavije, oko 18.000 pripadnika bivše JNA učestvovalo u mirovnim misijama. U periodu od 2002. godine do danas oko 1.900 pripadnika Vojske Srbije učestvovalo je u mirovnim misijama. Broj koji se danas pominje je, koji je i ministar pomenuo, oko 700 – plus još izvestan broj, oko 18, pripadnika MUP-a.

Naše kolege su već pomenule zašto je važno da i pripadnici Vojske Srbije i MUP-a idu u mirovne misije. To je podizanje stepena uvežbanosti, interoperabilnost, sarađivanje sa pripadnicima oružanih snaga iz drugih zemalja, sa drugih kontinenata – da bi se nadogradilo to dragoceno iskustvo koje je i te kako važno i Vojsci Srbije, jer oni se vraćaju u redove Vojske Srbije i mogu da šire to znanje stečeno na terenu.

Ključna odrednica kad se govori o odbrani, kad se govori o vojsci jeste spremnost, pripravnost – biti spreman na sve vrste mogućih izazova koji su simptomatični za 21. vek.

Već sam pomenula izraz koji se koristi sad u vojnoj analitici za spremnost odbrane i vođenje vojnih dejstava, to je tzv. hibridni rat. Dakle, sve više ima nekonvencionalnih metoda ratovanja, pa su i različiti oblici angažovanja, ne samo vojnih snaga nego i civilnog stanovništva, koje je istovremeno i žrtva, ali isto tako na različite druge načine doprinosi „komplikaciji situacije“.

Istovremeno, ono što naši vojnici naglašavaju i to se vidi u angažmanu medicinskog osoblja, to je akumulirano znanje, koje se zaista ceni i u regionalnim i međunarodnim okvirima, gde naši lekari uveliko doprinose – reaguju na terenu i pomažu civilnom stanovništvu.

Ja bih naglasila da se Srbija svrstava u red prvih 10 evropskih zemalja po obimu doprinosa mirovnim misijama i prvi smo na Zapadnom Balkanu. Ali isto tako, prema nekim podacima (ja sam, barem, gledala podatke Međunarodnog instituta za bezbednosne studije), mi vrlo malo izdvajamo za odbranu i moramo biti svesni koliko nam je, zato, važno to iskustvo pripadnika naše vojske i našeg medicinskog, policijskog i drugog osoblja koje će steći na terenu.

Jer, kada pogledate, najmanje od svih evropskih zemalja – 0,09% – izdvajaju balkanske zemlje, u koje se mi svrstavamo. Biće značajno to iskustvo, koje ne plaćamo samo svojim novcem, i zato ću ja podržati odašiljanje naših vojnika u mirovne misije. Zahvaljujem.

PREDSEDAVAJUĆI: Zahvaljujem.

Reč ima ministar Zoran Đorđević. Izvolite.

ZORAN ĐORĐEVIĆ: Samo radi informisanja javnosti. Procena rizika opasnosti i pretnji vrši se svaki dan. Izveštaje dobijamo u Ministarstvu i, u slučaju ugroženosti, spremni smo da evakuišemo naše pripadnike. To narod treba da zna. Hvala.

PREDSEDAVAJUĆI: Zahvaljujem.

Reč ima narodni poslanik Zoran Živković. Izvolite.

ZORAN ŽIVKOVIĆ: Tehničkom greškom je u prijavi za diskusiju napisano da sam protiv ovih odluka. Naravno da je to samo tehnička greška; i Nova stranka i ja lično podržavamo ove aktivnosti učešća pripadnika naše vojske u mirovnim i humanitarnim misijama svuda u svetu.

Naša vojska zna to da radi i ima iskustvo iz početka druge polovine prošlog milenijuma. Ima, nažalost, dosta ljudi koji su učestvovali u realnim ratnim sukobima a sada su još uvek pripadnici Vojske. Ako se to već sve desilo, onda je dobro da se to iskoristi sada u jednu svrhu koja ima svoj međunarodni karakter, čiji je cilj jako human i trebalo bi da dovede do toga da mnogi ljudi u svetu imaju manje patnje nego što bi imali da tamo nisu mirovne snage, pa među njima i pripadnici naše vojske.

Dakle, 2003. godine sam obnovio razgovore o učešću naše vojske i policije u mirovnim operacijama pod mandatom UN. Tada je to bila jeres i bilo je napadano sa raznih političkih strana. Drago mi je što su mnogi od onih koji su tada napadali tu inicijativu sada na strani tog projekta. Mislim da je to dobro za Srbiju u celini.

Greške koje vi pokušavate da objasnite kao tehničke – to da se sada usvaja za 2016. godinu, a sad je 2. novembar, i da se podrazumeva, po zadnjem pasusu, da to važi i za 2017. godinu – mislim da vam to ne treba. Mislim da je dobro da pravnici – ne vi, niste vi, gospodo oficiri, ni vi, ministre, krivi za to – nađu neku formu da se plan angažovanja pripadnika naše vojske za sledeću godinu usvoji eventualno do kraja januara sledeće godine, a bilo bi dobro da to bude do kraja ove godine.

Zna se koje su operacije u toku, zna se koje do kada traju, zna se koliko je moguće naše učešće. Mislim da to treba popraviti da ne bi otvaralo diskusije, koje su opravdane, na temu da, u stvari, usvajanjem sada ove dve odluke vršimo konvalidaciju nečega što se već desilo. Mislim da to treba da se napravi bolje i ne sumnjam u dobre namere, da tu budemo jasni potpuno.

Vojska je često tema patetičnih, tužnih ili preterano veselih priča. To je uvreda za oficire i za pripadnike Vojske. Oficiri znaju svoj posao i njima ne trebaju ni gusle, ni narodni pevači, ni rijaliti programi da bi digli njihov značaj i njihovo mesto. Vojska je neophodna svakoj državi.

Protiv sam toga da ponovo bude uvedeno redovno služenje. Mislim da nema potrebe, ali za to da li to treba ili ne nije argument samo novac, nego da li je to nama potrebno, da li je bezbednosna provera odbrane zemlje takva da se oceni da li je to nama potrebno ili ne. Onda, ako je potrebno, da vidimo šta je sa parama za tu temu.

Dva pitanja možda nisu baš direktno vezana, ali iz najbolje namere ću ih postaviti. Prvo je – koje je vaše mišljenje o tome da se bezbednošću premijera Srbije bavi Vojska, vaše službe? Prirodnije je, većinom se, na puno mesta u svetu time bave policija i civilne službe bezbednosti. Samo me interesuje vaše mišljenje na tu temu.

Ima još jedna stvar, a to je da, pošto sam zaista dugo u Parlamentu, mogu da pretpostavim – moć predikcije ili „javlja mi se“ – da će se nakon moje diskusije javiti neki mangupi koji će pitati kako ja mogu da pričam o ovoj temi kad nisam služio vojsku, pa koristim vaše prisustvo da vi danas, pošto je to lako proverljivo, za pet minuta, ili u nekom kratkom roku, u narednih nekoliko dana, obavestite Narodnu skupštinu o tome da li sam služio vojsku i, ako nisam, o razlozima zašto nisam služio vojsku, kad je to bilo, koja je pravna procedura, koja je medicinska dokumentacija bila tada prezentirana.

(Predsedavajući: Kolega Živkoviću, ministar to ne može da uradi.)

Konačno, samo na kraju, evo vraćam se na temu, želim svim pripadnicima Vojske da obave svoj posao časno i pošteno, kao što to srpska vojska treba da radi.

S druge strane, oko tih mangupa samo da kažem da tu koristim izraz koji je definisan Zakonom o mangupima od 5. aprila 1886. godine…

PREDSEDAVAJUĆI: Kolega Živkoviću…

Reč ima ministar Zoran Đorđević. Izvolite.

ZORAN ĐORĐEVIĆ: Što se tiče multinacionalnih operacija i ovoga što ste vi pričali, upravo ovo je jedan od razloga za izmene i dopune zakona koje idu, da se tom izmenom ispravi i ne bude više u poslednjem pasusu plan pripreme, već da to bude zakonski određeno.

Što se tiče obezbeđenja premijera, Zakon o Vojsci, član 53. stav 1, Zakon o VBA i VOA, član 6, Uredba Vlade i Odluka biroa dala je nalog Vojsci Srbije i VBA; mi smo spremni da na to odgovorimo.

PREDSEDAVAJUĆI: Reč ima narodni poslanik Marijan Rističević. Izvolite.

MARIJAN RISTIČEVIĆ: Zahvaljujem.

Dame i gospodo narodni poslanici, kao neko ko je redovno služio vojni rok 15 meseci – 200 dana na obuci u Karlovcu, ostatak u Bihaću – nadam se da sam dovoljno kvalifikovan, kao moj kolega poljoprivrednik, da govorim o ovoj temi.

Odmah na početku da kažem, ovde su spomenute gusle. Moj kolega poljoprivrednik je protiv gusala, ali izuzetno je cenio Zorana Đinđića. Ajdemo malo o guslama. Ovo je ona čuvena ekspedicija 90-ih godina, na koje su oni gadljivi, u Republiku Srpsku, to je neka multinacionalna operacija bila... Molim kameru da to prikaže. (Poslanik pokazuje slike.) Ovde su gusle, ovo je Radovan Karadžić, ovo je Luka Karadžić, a ovo između je Zoran Đinđić.

Takođe moram da kažem, pošto su oni gadljivi na devedesete godine, da sam ja lidera, ne znam ko im je danas predsednik stranke, ali jednog vojvođanskog vlastelina koji je donedavno bio predsednik stranke upoznao u jedinicama vojvode Paroškog na 17. rampi uz nasip na Tisi.

Dakle, verujem da neke treba upoznati sa multinacionalnim operacijama, pa ako neko kaže, da ga podsetim na 1978. godinu, kada sam ja bio u vojsci. Neko iz moje generacije, moj kolega poljoprivrednik nije i neću da govorim o tome, ali imam nedvosmisleni dokaz da se vojska nije služila. To što se neko raspištolji, nije dokaz da je služio vojsku. Naprotiv. Ali srpska država je oduvek cenila vojsku. Srpska država je počivala na tronošcu. Narod, posebno onaj sa sela, vojska i crkva. Crkvu ne doživljavam samo kao verski element, već kao duhovno nadahnuće da ratovi budu odbrambeni, da budu pravedni. Selo i narod su voleli vojsku i voleli su crkvu.

Godine 2000, zahvaljujući ovakvim gromadama koje su uspešno fruškogorskovinogradarskim ogradama zauzimali pola Fruške gore, vojska je delila sudbinu države. Država je razarana, vojska je razarana. Od države je pravljena kuća golih zidova i njihov predsednik stranke bivšeg režima, ne znam, dodanašnji ili dojučerašnji ili ne znam ko je tu, svoja vojna iskustva krčmio je dizanjem rampe ispred direkcije nekog JUL-a, a kasnije prešao na uspešno razoružavanje naše vojske pa smo s 1.000 tenkova spali na 300, prodati su čamci, ali su uspešno zauzimani pašnjaci, stanovi na Vračaru, penthausi, pa bogami i multinacionalni u inostranstvu sve do Maldiva, Beča itd.

Podržavam što ćemo mi miriti druge. Bolje to da radimo nego da nas zavađene ovde, podeljene na Balkanu, neko drugi miri, što smo imali dosada slučaj.

Takođe, moram da kažem da sam razočaran multinacionalnim snagama na Kosovu i Metohiji, posebno prvih godina, jer su dozvolili nestanak nekoliko hiljada Srba i dozvolili da im se živima vade organi, da se organima trguje itd. Molim naše vojnike da to ni po koju cenu ne dopuste nigde.

Što se opasnosti tiče, u ovoj zemlji na Ibarskoj magistrali pogine 150 ljudi godišnje. Mislim da je manji izazov učestvovanje u ovim multinacionalnim snagama, a da možemo da prikupimo više znanja i koristi od toga nego da se u tom periodu vozimo na Ibarskoj magistrali. Bojim se da bismo više ljudi izgubili u saobraćaju nego što ćemo, ne daj bože, izgubiti u multinacionalnim snagama.

Verujem u našu vojsku, verujem da će ona da se oporavlja kako se država bude oporavljala, da ćemo imati sve više opreme.

Zalažem se za služenje vojnog roka ili za obuku civilnog stanovništva u najbližim kasarnama, da imamo rezerviste, da možemo da odgovorimo na svaki bezbednosni izazov. I zaključiću s mojim pravom da KiM smatram teritorijom nad kojom je izvršena eksproprijacija radi divlje gradnje kosovske države. I to nije država, to je NATO baza i biće država sve dok NATO baza bude tamo. Hvala.

PREDSEDAVAJUĆI: Zahvaljujem.

Sada, u skladu sa članom 87. Poslovnika Narodne skupštine, određujem pauzu u trajanju od jednog sata. Sa radom nastavljamo u 15 časova.

(Posle pauze – 15.10)

PREDSEDAVAJUĆI (Veroljub Arsić): Dame i gospodo narodni poslanici, nastavljamo sa radom.

Reč ima narodni poslanik Božidar Delić. Izvolite.

BOŽIDAR DELIĆ: Zahvaljujem.

Gospodine ministre, dame i gospodo narodni poslanici, moram na početku da kažem da sam se u svom ranijem obraćanju obraćao isključivo ministru odbrane, jer ministar odbrane danas ovde pred nama izlaže, objašnjava, odnosno brani Godišnji plan upotrebe Vojske Srbije u multinacionalnim operacijama.

To što se nekoj gospodi ne sviđa što SRS ima stav kakav ima, to je njihov problem, ali naš stav je kristalno jasan i nedvosmislen i ja sam ga izneo i iznosiću ga dalje, kao što bi to inače uradio svaki radikal. Ali ono što sam čuo kasnije, jer gospodin ministar se seća, i na Odboru za odbranu i bezbednost ja sam glasao protiv Godišnjeg plana, zato što je godišnji plan takav dokument da se njegovim usvajanjem glasa praktično za sve misije. Mi bismo glasali samo za pojedine misije.

Srpska radikalna stranka svakako ne smatra da Srbija treba da bude izolovano ostrvo, ali smo danas čuli ovde jednu rečenicu – mi možemo sa svima. Stav SRS-a je – mi radikali ne možemo sa svima; možemo samo sa onima koji poštuju naš narod i našu državu.

I čuo sam još jednu katastrofalnu, da kažem prostu rečenicu, a odnosila se na SRS i stav radikala o onima koji su priznali Kosovo i glasali za Kosovo u Unesku, da zbog tog „minornog“ razloga mi ne možemo obustavljati misije itd. E pa, gospodo, neka narod čuje da je Kosovo i Metohija za neku gospodu koja ovde sede „minoran“ razlog. Za srpske radikale i za sve one koji nas podržavaju Kosovo i Metohija je jedno od najvažnijih pitanja i najvažniji problem koji Srbija danas ima.

Gospodine ministre, kada sam rekao da je ovaj plan trebalo da bude, ipak, usvojen krajem prošle godine ili u januaru, vi ste se pozvali na to da nisam pročitao godišnji plan za prošlu godinu. Ja sam ga pročitao, imao sam ga kod sebe i sad ću ponoviti ono što ste vi citirali – pripadnici Vojske Srbije i Ministarstva unutrašnjih poslova koji budu upućeni u multinacionalne operacije tokom 2015. godine u skladu sa mandatom multinacionalne operacije nastavljaju angažovanje i u narednoj godini do usvajanja godišnjeg plana upotrebe Vojske Srbije i drugih snaga odbrane u multinacionalnim operacijama u 2016. godini. To je u redu.

Oni koji su bili u misijama do isteka – ne mandata misije, nego njihovog šestomesečnog angažovanja kad su u pitanju vojnici, godišnjeg angažovanja kad su u pitanju pripadnici MUP-a, i samo za jednu misiju, to je ova misija obezbeđenja brodova, kaže se da traje oko četiri meseca. Po tom planu to je moglo tako da se obavi, ali nijedna rotacija nije mogla da se izvrši na osnovu poslednjeg stava u tom dokumentu.

Uostalom, vi ste ove godine, u planu za 2016. godinu – ovo je takođe, da kažem, poslednja tačka – drugačije to napisali. Po tome kako ste to napisali ove godine to bi možda i moglo da bude onako kako ste vi protumačili, ali apsolutno nije normalno da se godišnji plan donosi krajem godine a da se zove godišnji plan. Da se samo zvao plan upućivanja Vojske Srbije u multinacionalne operacije, to bi moglo da prođe, ali u zakonu stoji da je to godišnji plan. Gubimo vreme u ovoj raspravi, ona je apsolutno bespotrebna. Samo kažem da vodite računa da se, recimo, za sledeću godinu to ipak u neko vreme koje je prihvatljivo dostavi Skupštini i da Skupština o tome raspravlja.

Nastavljam dalje vezano za operacije koje podržava, odnosno ne podržava SRS.

Mirovne operacije UN u Republici Mali. Pošto je ovo takođe operacija na stendbaj aranžmanu, zna se da se traže štabni oficiri, vojni posmatrači ili sanitetski tim, o tome će se odlučiti naknadno. S obzirom na to da Republika Mali nije priznala Kosovo i da je bila uzdržana kod glasanja za Unesko, mi smatramo da bi, ukoliko bi se radilo o nekim limitiranim snagama, zbog finansijskih sredstava, to moglo da bude prihvatljivo.

Što se tiče mirovne operacije UN u Džamu i Kašmiru, Indija je prijateljska zemlja. Indija nije priznala Kosovo i glasala je protiv prijema Kosova u Unesko. To je ogromna, velika zemlja i naš prijatelj. Sa druge strane, problem koji postoji u toj pokrajini je sa Pakistanom. To je država koja je priznala Kosovo 24. decembra 2012. godine i glasala je za Kosovo u Unesku. Treba apsolutno povesti računa o tome da, ako se dobije poziv za jednu ovakvu misiju, tom misijom, recimo, ne narušimo prijateljske odnose koje imamo sa Indijom.

Mirovna operacija UN u Južnom Sudanu. Južni Sudan nije priznao Kosovo, glasao je protiv Kosova u Unesku. Samim tim pokazao je da ceni Srbiju i, opet kažem, ukoliko finansijske mogućnosti budu dozvoljavale i ukoliko se bude od Srbije tražio neki limitirani broj ljudi, mi nemamo ništa protiv da se u takvu jednu prijateljsku zemlju uputi naš tim.

Mirovna operacija UN u Sudanu. Protiv smo toga, iako je ovo stendbaj aranžman. Iako Sudan nije priznao Kosovo, glasao je za prijem Kosova u Unesko. Prva misija UN u Sudanu je UNAMID. Druga je UNISFA, gde imamo isti stav – takođe ne treba da upućujemo naše snage u ovu mirovnu misiju.

Na stendbaj aranžmanu nalazi se takođe i mirovna operacija UN na Bliskom istoku. Mi tamo zasad imamo jednog posmatrača i saglasni smo da taj posmatrač tamo radi svoj posao. Međutim, u slučaju da UN pozovu snage Vojske Srbije ili Ministarstva unutrašnjih poslova za misiju UNDOF, zavisi pre svega od toga koliko bi to koštalo našu zemlju i koliko bi ljudi bilo potrebno. Na osnovu toga bi se o tome odlučivalo, s obzirom na to da su kapaciteti Vojske Srbije koje smo već angažovali, po mišljenju SRS-a, na gornjem limitu, i po pitanju ljudi i po pitanju finansijskih sredstava. Ako bismo se mi pitali, ne bismo dozvolili ni da se troše veća sredstva, ni da se upućuje veći broj ljudi.

Misija EU za obuku u Centralnoafričkoj Republici. Takođe, prvo zbog toga što je to misija EU, apsolutno smo protiv toga. Već sam naglasio u prethodnom javljanju da je Centralnoafrička Republika priznala Kosovo. Time se praktično svrstala na stranu onih koji žele da nam otmu suvereni deo naše teritorije, a glasala je uzdržano za prijem Kosova u Unesko.

I vojna operacija pomorskih snaga EU u Mediteranu. Apsolutno smo protiv toga. Iako se radi o štabnim oficirima koji bi bili u operativnoj komandi misije u Rimu i štabnim oficirima kao što je to i u ovoj misiji, koji bi bili na brodu komande snaga, protiv toga smo da se naše snage i naši vojnici upućuju u ovu misiju, jer je i to misija Evropske unije.

Toliko, gospodo. Bez obzira na to da li se nekom dopada ili ne, ovo su stavovi SRS-a o misijama u koje se upućuje Vojska Srbije i pripadnici MUP-a. Kao što vidite, mi ne želimo da Srbija bude zatvorena ili pusto ostrvo, već želimo da pokažemo da znamo ko su nam prijatelji, da imamo dostojanstvo i da upravo zbog toga, kao što svaki čovek čuva svoje dostojanstvo, moramo čuvati i dostojanstvo svoje države.

Jednostavno reći svima u EU, i posebno u UN, koje su misije za nas prihvatljive. Mi biramo gde će ići naša vojska. O tome odlučuje ova skupština, a te poslove realizuje Vlada preko ministra odbrane i ministra unutrašnjih poslova.

Da li tu, gospodo, ima nešto nejasno? Bez obzira na to što neko može opet da se javi, mislim da su građani Srbije, iz ovoga što sam rekao, mogli kristalno jasno da saznaju kakvi su stavovi SRS-a po ovom pitanju. SRS će glasati protiv godišnjeg plana, upravo zbog toga što je Godišnji plan dao sveobuhvatno učešće Vojske Srbije i MUP-a u misijama u 2016. godini. Hvala.

PREDSEDAVAJUĆI: Zahvaljujem.

Reč ima narodni poslanik Goran Bogdanović. Nije tu.

Reč ima narodni poslanik Milorad Mirčić. Izvolite.

MILORAD MIRČIĆ: Na izričit stav SRS-a da smo protiv bilo kakvog angažovanja ili slanja pripadnika Vojske ili Policije u misije koje su pod direktnom kontrolom EU, ministar nam je dao obrazloženje da je to politika koju vodi rukovodstvo ove države i da se Vojska, odnosno resorno ministarstvo mora uklapati u tu politiku.

Možda bi ovo objašnjenje bilo ubedljivije da se više puta u proteklom periodu ta politika i politički stavovi nisu menjali. Setimo se samo, kad je bilo pitanje od životnog značaja za Srbiju, pitanje Kosova i Metohije, da su predstavnici zvanične politike jasno isticali stav da moramo razmotriti kakve ćemo odnose imati sa državama koje su priznale Kosovo kao samostalnu republiku. Po funkciji vrhovni komandant Vojske, predsednik države je nemali broj puta govorio da treba razmisliti i o slanju vojnih misija i predstavnika vojnih i policijskih snaga.

Ovde smo isto čuli jedan dosta neubedljiv argument za to što se ovaj godišnji plan razmatra krajem godine, u novembru, uz obrazloženje koje smo više puta slušali za različite predloge zakona, da se nije moglo na početku godine jer su bili izbori.

Pa, gospodo, da se niste malo izgubili u tom kalendaru? U kalendaru je bilo dovoljno meseci, a pogotovu dana da se do raspisivanja izbora razmatraju ne samo zakoni nego i ovi planovi. Najlakše je pravdati se ili tražiti opravdanje – bili su izbori, Vlada u tehničkom sastavu i nismo mogli ništa. Ali do tog trenutka funkcionisao je i Parlament, funkcionisala je Vlada i ovi planovi su nešto što je, u svakom slučaju, većim delom rutina.

Zašto mi srpski radikali isključujemo bilo kakvu mogućnost učešća pripadnika Vojske i bezbednosnih snaga u misijama koje su pod kontrolom EU? Pa zato što je ta EU produžena ruka NATO-a.

Imamo ovde objašnjenje koje smo čuli – i Evropska unija je članica Ujedinjenih nacija. Možda i jeste, ali mi radikali nismo baš toliko dobro obavešteni. Nema kolektivnog prijema u članstvo UN. Jesu pojedine članice EU članice UN, ali nije EU.

Evropska unija je sastavni deo NATO-a i potpada pod kontrolu NATO snaga. Svako učešće predstavnika vojske i policije podrazumeva da je tu NATO komanda izvršna. Odnosi sa NATO-om dobro znamo čemu vode i šta donose Srbiji.

Nismo mi iznenađeni, gospodo, ovakvim stavom ovog novog saziva. To odranije datira, od 2000. godine. Urušavanje čitavog sistema odbrane, ako može tako da se kaže, naglo je počelo posle „buldožer petooktobarske revolucije“, kada su strani ambasadori, pre svega ambasador Amerike, određivali ko će biti vojni ministar.

Pa ima jedan istinit događaj kada se određivalo ko će biti novi predsednik Vlade posle ubistva Zorana Đinđića. Tadašnji ambasador Amerike, Montgomeri, rekao je – ne interesuje me, možete koju god hoćete budalu dovesti na čelo Vlade, ali ministar vojni mora biti Boris Tadić.

Tada počinje bukvalno urušavanje i vojske i odbrane ove države. Setimo se, nemojmo zaboraviti one slike koje su nam bile prezentovane na malim ekranima, kada američki ambasador Montgomeri prisustvuje uništavanju naoružanja Vojske Srbije, odnosno tada Jugoslavije. I kaže Boris Tadić, tadašnji ministar – ovde smo mi profitirali, za svaku strelu daju nam 10.000 dolara. Ili 100.000 dolara; mislim da je 100.000 dolara, izvinjavam se. Cena strele je mnogo veća, ali šta je to značilo Borisu Tadiću? On je imao misiju da bukvalno uništi sve što se odnosilo na Vojsku i započeo je svojski da radi taj posao. Kasnije je nagrađen tako što je postao predsednik države, a na njegovo mesto je doveden još gori. Jer nikad ne možete, kada dođe do takvih smena, da kažete – došao je bolji. Došao je gori.

Taj gori je počeo da objašnjava da nema nikakve svrhe da se uvede obavezno služenje vojnog roka, da Vojska može da funkcioniše, da se on kao menadžerski tip ministra potrudio da Vojsku izvuče iz krize. A na sramotu svih nas, pogotovu pripadnika Vojske, svedoci smo da su oni koji su završili visoke škole, visoke akademije, uložili sav svoj trud i znanje da bi dostigli jedan nivo, koji se odnosi i na njihovu profesionalnost, maltene došli do prosjačkog štapa, dok je dotični ministar pokazivao skupocene satove. To je realnost Srbije.

Kada nama srpskim radikalima spočitavate da mi vodimo izolacionističku politiku tako što kažemo da nećemo sa Evropskom unijom, a vi tvrdite, kao kandidati za ulazak u EU – to će Evropa da pozdravi i brže ćemo možda ući u EU; valjda vam je to suština čitave te propagande – gubite iz vida, gospodo, da je 2003. godine bio iznesen zahtev pred Generalštab da tadašnji pripadnici Vojske, da jedinice učestvuju u misiji u Avganistanu i da se obrazlagala takva ideja time da će Amerikancima biti drago što srpski vojnici u većem broju učestvuju u Avganistanu, što će oni biti topovsko meso.

Bilo je svakakvih ideja, ali svedoci smo, vreme i događaji potvrdili su, da smo mi srpski radikali većim delom u pravu kada tvrdimo – nema nikakve saradnje sa onima koji su priznali republiku Kosovo, nema slanja pripadnika Vojske i bezbednosnih snaga pod komandu NATO-a. To je, unapred može da se računa, loše za Srbiju. Nije ovo neki brojčano velik korpus pa možemo ovako da razgovaramo, ali možemo simbolično da damo do znanja da ne želimo da učestvujemo u misijama EU gde bi naši oficiri ili visoki predstavnik Vojske nadgledao migrantsku krizu na Mediteranu, a ta ista Evropa prstom ne mrda niti je interesuje ovoliki broj migranata u Srbiji.

E sad, postavlja se logično pitanje – da li možemo i dalje slepo da sledimo ovu politiku, politiku neutralnosti, koju zagovarate? U svetu koji je sve više i više polarizovan, u svetu gde Amerika nije više najveća i jedina sila, ne možemo mi da sedimo na dve stolice, ne možemo mi i na jednu i na drugu stranu.

Možda je bila dobra prevara kada se govorilo da treba imati kuću sa dvoja vrata, međutim, u takvoj kući je uvek promaja. Mi smo sad, simbolično, kao država došli u situacije da moramo da se opredeljujemo, da ne sedimo više na promaji i da ne budemo više na dve stolice – jer nam se izmiču i jedna i druga. Mi moramo imati saradnju.

Saradnja sa NATO-om nije dobra. Ne zato što je to politički stav nas srpskih radikala, nego zato što je NATO zločinačka organizacija i njihov cilj je uništenje Srbije. Mi moramo tražiti na drugoj strani saveznika. Šta je rešenje? Rešenje je da postanemo članica ODKB-a. To je savez na čijem čelu je, pre svega, Ruska Federacija. Moramo vojsku tehnički, finansijski, tehnološki i kadrovski da ojačavamo. To ne možemo sa Amerikancima, to ne možemo sa NATO-om.

Zašto ne možemo? Evo vam još jedna logika. Pa, evo, pre neki dan, svi smo svedoci da visoki predstavnici američke politike, a bogami i predstavnici NATO-a stoje na stanovištu da na Kosovu treba formirati vojsku. Kosovo treba da ima vojsku. Kako nam objasniše, trenutak je da Kosovo samo vodi računa o svojoj bezbednosti, a s druge strane njihovi emisari, njihovi instruktori nas „bombarduju“ time da u Srbiji i ovaj broj vojnika treba smanjiti, jer u Srbiji nema nikakve potrebe da imamo vojsku. U Srbiji, u kojoj još nismo definisali granice države, nema potrebe da imamo vojsku.

U Srbiji, gde po Rezoluciji 1244 imamo pravo slanja vojske u graničnu oblast prema Makedoniji i Crnoj Gori, mi treba da smanjimo broj vojnika, a Kosovo, kvazidržava, treba da formira sopstvenu vojsku. Gde je tu logika? Gde je tu zdrav razum? Zar treba da budemo i dalje toliko slepi kod očiju da kažemo – dobre su namere zapadnih političara, pre svega predstavnika Vašingtona i Brisela, i dobre su namere oficira, odnosno predstavnika NATO-a? Pa koliko to treba glava da odleti da njima platimo tu našu naivnost?

Sa druge strane, Ruska Federacija nam nudi i savremeno naoružanje i sistem odbrane. Šta je na nama? Na nama je da im dozvolimo da uspostave svoje baze, pre svega da koriste Niški aerodrom, da koriste još neke lokacije. Ako je baza Bondstil na teritoriji Srbije, kod Uroševca, zašto Rusi ne bi imali svoje baze? Zašto bismo se mi ovako nejaki, maleni, izmučeni, iscrpljeni u ratovima uvek suprotstavljali tim velikim silama? A sa druge strane imamo ponudu, ispruženu ruku Ruske Federacije da nas oni zaštite. Ne zato što su bolećivi, ne zato što su emotivni, nego zato što štite svoje interese, štite svoju sigurnost i svoju bezbednost.

Mudra politika u Srbiji tu treba da vidi šansu, a ne u klasičnim, već otrcanim odgovorima „to je politika“, „to je politički stav“ a da mi kao kandidati za člana Evropske unije treba da učestvujemo u misijama čak i onim gde su zemlje domaćini, u kojima bi naši predstavnici bili, priznali Kosovo. Sutra će najverovatnije i drugi deo, ne daj bože, da se otcepi.

Morate voditi računa, vojska je uvek bila faktor od velikog poverenja građana Srbije. Nemojte vi da budete gori od prethodnih, jer to je očigledno, nažalost, nepisano pravilo. Bar dosada nisam primetio da se novopostavljeni ministar diči i pokazuje skupoceni sat. Eto, neka to bude dobar znak.

Što se tiče voznog parka, nemojte ni tu da se ugledate. Vi bar znate taj posao. Hvala.

PREDSEDAVAJUĆI: Reč ima narodni poslanik Dejan Nikolić.

DEJAN NIKOLIĆ: Poštovani ministre, dame i gospodo narodni poslanici. Ministre, bez obzira na to što je nekad ova debata od jutros možda bila malo i oštrija, to je duh parlamentarizma. Vi ste iz struke sada prešli na nivo politike samim tim što ste postali ministar, pa to razumete. Ali sa ovim predlozima, vi ste danas u jednoj prijateljskoj atmosferi ovde. Zapravo, preko dve trećine poslanika podržaće vaše predloge odluka, za razliku od prethodnih vremena – ja sam dugo poslanik – kada su ministri morali ozbiljno da se bore za većinu, uz debatu koja je bila ispunjena svim i svačim, i demagogijom i teorijama zavere, samo ne činjenicama. Ali nekako mi se čini da će danas činjenice uvek biti ispred i pobediti. To je ono što raduje, i to je ono što je napredak u debati, u diskursu u Parlamentu.

Moji lični razlozi za podršku mirovnim misijama. Pa, poslednjih 70 godina, ako mogu da kažem, ta kolektivna sposobnost zemalja UN da očuvaju mir i stabilnost zavisila je upravo od tih ljudi na terenu, od njihovih sposobnosti, hrabrosti da se bave svojim poslom u državama koje su obuhvaćene ratom ili nekim sukobima. U poslednjih 70 godina, od Obale Slonovače, Ruande, Konga, Liberije, milion ljudi je učestvovalo u očuvanju mira, u prevenciji nasilja, u čuvanju života. Ono što je za mene možda i najvažnija stvar, pored toga što čuvaju živote građana, mirovne misije pružaju šansu tim društvima, tim državama da reizgrade svoja društva i građanima ponude normalan život. To su snažni razlozi zbog kojih ja lično i DS podržavamo učešće naše vojske u mirovnim misijama.

U ovom trenutku nešto manje od, ako se ne varam, ispravićete me, 100.000 ljudi – vojnika, policajaca i civila – čuvaju mir, čuvaju civile u Južnom Sudanu, obučavaju policiju u Haitiju. Mislim da treba da stanemo u red onih zemalja koje danas salutiraju svim tim časnim vojnicima koji obavljaju svoj posao, težak ali vrlo human.

Srbija učestvuje sa preko 300 vojnika u mirovnim misijama. Treba reći da se naše učešće u mirovnim misijama zapravo nalazi u svim našim strategijama – i u Strategiji nacionalne bezbednosti i u Strategiji odbrane, u Ustavu. Svako onaj ko želi da ospori učešće u mirovnim misijama, ne da ima svoj politički stav da ne treba učestvovati, mora da ospori ova dokumenta.

Ono o čemu želim da govorim jesu ti benefiti naše države od učešća u mirovnim misijama. Pre svega, vrlo jasna poruka da želimo da budemo partner sa zemljama UN u izgradnji mira, očuvanju stabilnosti, prevenciji nasilja, prevenciji terorizma, čuvanju života ljudi. Želimo da sa tim zemljama budemo partneri. Šta to konkretno za nas znači? To je šansa da izgradimo bolje spoljnopolitičke veze, naš ugled, da ojačamo naše diplomatske mogućnosti.

Tu dolazimo do jednog ozbiljnog pitanja, o kom možemo da debatujemo – ne znam da li mi koristimo tu šansu. Ovo o čemu ja govorim je šansa, ali da li mi koristimo tu šansu?

Znamo da pre nekoliko godina nismo imali ni informaciju da se sprema Rezolucija o Srebrenici. Da li smo mogli da iskoristimo te diplomatske kapacitete koje vučemo iz učešća u mirovnim misijama da imamo takve informacije, da učestvujemo u tome, da preveniramo tako nešto, da poboljšamo te rezolucije koje se prave u Ujedinjenim nacijama? To je pitanje o kojem možemo da razgovaramo.

Koleginica Nikolić je pitala da li postoji neki meritorijum, da li vi merite te benefite koje imamo. O tome možemo da razgovaramo i možda možete nešto da kažete što nismo čuli. Ono što znamo jeste da su 2014. godine, kada se desila katastrofa sa poplavama u Obrenovcu i u Srbiji, prve pomogle zemlje koje su zapravo naši partneri iz mirovnih misija. To građani treba da znaju.

Takođe benefiti, naša vojska, 370 ljudi, ako se ne varam, vojnika koji danas učestvuju u mirovnim misijama obučeni su po najvišim, najboljim standardima vojski razvijenih zapadnih zemalja. Oni se tako obučeni vraćaju kod nas, to mogu da implementiraju ovde. To su konkretni benefiti učešća u mirovnim misijama.

Šta je važno reći? To nije niko danas govorio, o tome niste ni vi govorili, a treba reći, to je činjenica. Naši vojnici idu u mirovne misije isključivo zato što to žele, isključivo zato što se neko dobrovoljno prijavi da učestvuje u mirovnoj misiji.

Dakle, u nekim zemljama vojnici idu po odluci, to vi znate. Kod nas ne. Kod nas se vojnici dobrovoljno prijavljuju za učestvovanje u mirovnim misijama, nema nikakve odluke. To građani treba da znaju. Ispravićete me, ja imam podatak da na spisku stoji preko 1.000 ljudi, i više od 1.000 vojnika koji su spremni danas da učestvuju u mirovnim misijama. Verujem da će u godinama pred nama taj broj biti još veći.

Činjenica je da u mirovne misije odlaze samo profesionalni vojnici, sada. Možemo da razgovaramo o tome, ali nisam siguran da bismo bili sposobni da popunimo sve kapacitete i da odgovorimo tim zahtevima da nije bilo profesionalizacije vojske od 2008. do 2012. godine – koju je započeo Dragan Šutanovac i završio Dragan Šutanovac. Možemo ovde da razgovaramo o tome da li je sve dobro urađeno. Ja mislim da jeste.

Ostali su veliki problemi. Mi ćemo da govorimo šta je on uradio, vi ćete da govorite da su još neki problemi ostali, ali niko ne može da prenebregne činjenicu da je reforma Vojske započeta 2008. godine, kada je ministar Dragan Šutanovac preuzeo, odnosno on je preuzeo 2007. godine, i završena do 2012. godine, kada je takođe Šutanovac bio ministar odbrane. To niko danas ne može da prenebregne. Zahvaljujući toj činjenici mi danas imamo punu popunjenost kapaciteta u mirovnim misijama. To je preko 300 vojnika. Nisam siguran da bi tako bilo da Vojska nije profesionalizovana u ovom periodu.

Šta je vaš posao dalje? Dakle, za to ćete uvek dobiti našu podršku – da obezbedite sredstva u budžetu, da dalje ulažete u opremu svakog vojnika. Šta je danas vojnik bez opreme? To je mantra, ja mislim, u vojsci. On nije vojnik, on je meta, on je glineni golub. Dakle, vi morate da nađete snage da iznađete više sredstava da ulažete u opremu naših vojnika, da podignete plate u Vojsci, koje su smanjene pre dve godine. To jeste vaš posao. Vaš posao je i da glasno govorite o problemima. Nije sve ružičasto. Ukoliko imate prepreke u nekim zakonima, ovde to treba da kažete. Treba reći, možemo da pomognemo. Ukoliko imate problem sa Zakonom o javnim nabavkama, treba reći. Predložićemo izmene i dopune. Zajedno možemo da promenimo, da vama olakšamo posao.

Bilo je reči pre nekoliko godina, učestvovao sam u toj debati, o vašim planovima, odnosno da vi možete promeniti zakon – možemo i mi, naravno, u dogovoru sa vama, i vi sa nama – o učešću Vojske u mirovnim misijama. Da povećamo vaše nadležnosti i da prosto ne morate svake godine da dolazite u Parlament, već da onda kada Parlament odobri mirovnu misiju, damo vama nadležnosti da radite u okviru te mirovne misije onako kako najbolje znate. Nisam siguran da će se svi složiti, ali o tome možemo da razgovaramo. Ja bih lično tako nešto podržao.

Zašto ovo govorim? Sećate se leks specijalisa iz 2012. godine – malo je trebalo da vratimo vojsku iz mirovne misije; leks specijalisom smo ih zadržali tamo. Sad imamo problem sa Centralnoafričkom Republikom. Ovakvim izmenama takve stvari bismo promenili, ne bi se to dešavalo. Dakle, ukoliko biste imali nadležnosti da u okviru mirovne misije koju Parlament odobri radite stvari koje su u najboljem interesu za našu zemlju, takve situacije se ne bi dešavale. Tako nešto bismo podržali ovde.

PREDSEDAVAJUĆI: Reč ima ministar.

ZORAN ĐORĐEVIĆ: Probaću da vam odgovorim samo na ovo. Rekao sam vam da upravo idu u proceduru izmene i dopune, baš iz razloga što smo primetili te manjkavosti u Zakonu o multinacionalnim operacijama. Nadam se da će brzo biti u Skupštini.

Što se tiče manjkavosti profesionalne vojske, jedna stvar nije urađena kako treba i to je sada došlo na naplatu. Nije se vodilo računa o tim profesionalnim vojnicima, šta sa njima posle 42. godine. Znači, oni su mogli da budu u Vojsci do 42. godine, a vi znate da kada ostavite nekoga sa srednjom stručnom spremom u 42. godini, šta sa njim?

O tome nije razmišljao Dragan Šutanovac. Sada se mi bavimo time šta da radimo sa tim ljudima. To je osnovni razlog. Oni hoće da idu u Vojsku ako znaju da će i penziju da dočekaju u Vojsci, ali je tada urađen zakon bio kratkoročan i nije se razmišljalo o tome šta posle.

To je situacija koju mi danas imamo i to je nezadovoljstvo ljudi koje sada lagano stiže te prve generacije, do nekih četrdesetih godina. Napravili smo jedan leks specijalis i produžili im do 48. godine, ali mislim da je to samo još gora situacija za njih. Sada imamo u planu da probamo da nešto izmenimo kako bismo tim ljudima omogućili da i penziju dočekaju u Vojsci.

PREDSEDAVAJUĆI: Zahvaljujem. Reč ima...

(Dejan Nikolić: Replika.)

Gospodine Nikoliću, nemate prava na repliku. Ministar je samo odgovorio činjenicama iz zakona, ništa više.

(Dejan Nikolić negoduje.)

Ne razumem. Ako neko spomene stranku ili predsednika stranke…

(Dejan Nikolić negoduje.)

Izvolite, gospodine Nikoliću, da vidim baš kako ćete da odgovorite.

DEJAN NIKOLIĆ: Gospodine Arsiću, važite za vrlo korektnog predsedavajućeg. Dakle, radi se o jednoj normalnoj diskusiji, bez nekih političkih poena. Razgovaramo sa ministrom. Ministar je vrlo korektno odgovorio. Dakle, želim samo da nastavim neke stvari.

Godine 2008. sam isto bio poslanik. Nisam siguran da bismo znali šta želimo sa onakvom vojskom, a ne šta sa ljudima posle 42. godine. Dakle, takva profesionalizacija je započeta 2008. godine u vrlo teškim ekonomskim uslovima, gotovo nemogućim, u istom trenutku kada je započela velika ekonomska kriza. Dragan Šutanovac je gotovo bez sredstava profesionalizovao Vojsku, započeo i završio reformu jednog vrlo komplikovanog sistema.

Svaka reforma ostavlja neke probleme. Vi ste nam rekli jedan od tih problema. Verovatno ih ima još. Ali ako krenemo da govorimo o benefitima, verujem da neće moći da se stavi na tas, jer su benefiti profesionalizacije Vojske, koju je uradio ministar Šutanovac od 2008. do 2012. godine, mnogo veći od onih problema koji zaista postoje.

Upravo zbog takve vrste profesionalizacije, zbog reforme koja je završena, koju je pozdravila čitava međunarodna zajednica, druge države su dolazile da uzmu primer kako sa tolikim izdvajanjem iz BDP-a može neko da profesionalizuje vojsku, dakle uspeli smo da popunimo kapacitete u mirovnim misijama i danas razgovaramo o tome da 370 ljudi učestvuje u mirovnim misijama. Nisam siguran da bismo to uspeli bez takve profesionalizacije koju jeste sproveo Dragan Šutanovac. Hvala.

PREDSEDAVAJUĆI: Reč ima narodni poslanik Aleksandar Martinović, po Poslovniku. Izvolite.

ALEKSANDAR MARTINOVIĆ: Ja sam vam skrenuo pažnju, gospodine Arsiću, da ćemo doći u ovu situaciju.

Dakle, ovo je treći ovlašćeni predstavnik DS-a. Ovlašćeni predstavnik DS-a je bio, ako se ne varam, gospodin Milojičić, pa je onda ovlašćeni predstavnik šef poslaničke grupe Ćirić, sad vidim da je ovlašćeni predstavnik Dejan Nikolić. Znači ispada da je…

(Radoslav Milojičić: Ti dobro čuješ, ali ne vidiš dobro.)

Ne vidim dobro, u pravu si, Keno. Malo sam čovek u godinama, ja sam već seda glava…

(Predsedavajući: Molim vas, bez ličnih obraćanja.)

Ne vidim baš dobro, to ste u pravu, ali umem da brojim. Dosad sam izbrojao tri ovlašćena predstavnika DS-a. Troje poslanika DS-a i sedi u sali. Koliko vidim, svi su ovlašćeni.

Ja vas molim, gospodine Arsiću, ili će princip da je ovlašćeni predstavnik bilo koje poslaničke grupe onaj ko vam se ujutru nađe na papiru potpisanom od strane predsednika poslaničke grupe ili ćemo da pravimo leteće izmene. Ako ćemo da pravimo leteće izmene, ja ću sada kao predsednik poslaničke grupe SNS da izbrojim sve poslanike koliko nas ima ovde i svi će u istom momentu biti ovlašćeni. I kad god neko spomene Aleksandra Vučića i SNS, svako od mojih kolega će moći da se javi za reč, zato što će moći da bude ovlašćeni predstavnik.

Ja vas molim, najljubaznije vas molim, uz svu političku kurtoaziju koju treba imati prema nekome ko je manjina, to razumem, ali ne mogu da razumem da se krši osnovni princip da svaku poslaničku grupu predstavlja ili predsednik poslaničke grupe, ili zamenik, ili ovlašćeni predstavnik koga je odredio predsednik poslaničke grupe. Ovo je, mislim, presedan u radu Narodne skupštine.

PREDSEDAVAJUĆI: Zahvaljujem.

Gospodine Martinoviću, kolega Nikolić nije dobio reč kao ovlašćeni predstavnik poslaničke grupe. On je imao svoje izlaganje, na koje je odgovorio ministar, i smatrao je da treba da odgovori ministru.

(Aleksandar Martinović: Dobio je reč na osnovu toga što je pomenut Dragan Šutanovac.)

Ne, ne, dobio je reč na osnovu toga što je ministar rekao. Hajde sad da vratimo celu diskusiju. Kolega Nikolić je hvalio Šutanovca, sada predsednika DS-a, gospodin Đorđević je rekao da zakon nije baš tako uspešan zato što ljudi koji su profesionalni vojnici u 42. godini ne mogu više to da budu a nemaju pravo na penziju, a onda je neki izgovor bio da je to bilo vreme ekonomske krize. Jedna najobičnija diskusija u Parlamentu.

Reč ima narodni poslanik Branka Stamenković, povreda Poslovnika. Izvolite.

BRANKA STAMENKOVIĆ: Član 103. stav 4, narodni poslanik je dužan da navede koji je član Poslovnika povređen. Kolega Martinović se malopre javio i rekao da se javio po povredi Poslovnika, ne reče po kom tačno članu. Je l' on to ne može u trenutku da se seti koji je član u pitanju ili šta? Hvala.

PREDSEDAVAJUĆI: Gospođo, moram nešto da vam kažem. Obično pravo na povredu Poslovnika koriste poslaničke grupe koje uđu u neku diskusiju, a druge poslaničke grupe to obično posmatraju. Da li im je zanimljivo ili ne, ne znam. Do sada nije bila praksa da se pojavljuje advokat neke poslaničke grupe.

(Branka Stamenković: Znate šta? Ovde ne radimo po običajima nego po Poslovniku, a nemamo Poslovnik.)

Gospođo, ne možete vi da ćaskate sa mnom. Obično je jedno ovakvo reklamiranje povrede Poslovnika samo nedostatak političkog programa i ideologije, ali ja tu ne mogu da pomognem. Da li želite da se u danu za glasanje Skupština izjasni o povredi Poslovnika? (Ne.)

Reč ima narodni poslanik Miletić Mihajlović. Izvolite.

MILETIĆ MIHAJLOVIĆ: Poštovani predsedavajući i gospodine ministre sa saradnicima, dame i gospodo narodni poslanici, da se vratimo na dnevni red. Dakle, danas pred sobom imamo diskusiju o Predlogu odluke o učešću pripadnika Vojske Srbije u multinacionalnim operacijama u 2016. godini i Predlogu odluke o usvajanju godišnjeg plana upotrebe Vojske i drugih snaga odbrane u multinacionalnim operacijama u 2016. godini. Koliko se sećam, i prošle godine smo imali otprilike u isto vreme ovu tačku dnevnog reda i pretpostavljam da će tako biti i sledeće godine.

Naša poslanička grupa Socijalistička partija Srbije zajedno sa Zelenima Srbije svakako će glasati za ove odluke, kao i većina poslanika u ovoj skupštini. Zato ću ovde izgovoriti afirmativno nekoliko reči i stavova po ovom pitanju, ne osporavajući pravo drugih poslaničkih grupa da iz nekog drugog ugla imaju kritičniji stav po određenim pitanjima, možda i opravdano, ali neću zalaziti u to.

U svakom slučaju, aktivno učešće članica UN u multinacionalnim operacijama ima dragocen i ključni značaj za očuvanje mira i bezbednosti u svetu, uzimajući u obzir veliki broj kriznih žarišta, oružanih sukoba, slučajeva ugroženosti vladavine prava. Suviše je kriznih tačaka i zato je funkcija UN veoma važna u angažovanju ovih misija, odnosno multinacionalnih operacija.

Odlukom se stvara mogućnost učešća, u skladu sa našim mogućnostima, i u humanitarnim operacijama, odnosno tamo gde je potrebno. Ne možemo uvek da pretpostavimo kada to može nekoga da zadesi i sasvim je u redu da u okviru ovog plana imamo i odluku da možemo upotrebiti naše snage u humanitarnim operacijama.

Takođe da podsetim, u skladu sa članom 5. tačka 4) Zakona o odbrani, odbrana zemlje se ostvaruje i učešćem u multinacionalnim operacijama, tako da je to praktično i naša obaveza, nije samo stvar dobre volje. Mi igramo u tom kolu, ne živimo zasebno, nismo ni u političkom, ni u ekonomskom, ni u svakom drugom pogledu „autistični“ da nam ne treba saradnja sa drugim zemljama. Živimo u jednoj međunarodnoj zajednici, i mi smo deo nje i moramo da budemo aktivni u tom pogledu. Za pohvalu je, i to je dobro u političkom i u svakom drugom smislu da smo aktivni učesnik u očuvanju mira i bezbednosti u svetu.

Ono što je svakako važno reći jeste da se upotreba Vojske i drugih snaga u ovim multinacionalnim operacijama uvek uspostavlja na osnovu rezolucija Saveta bezbednosti. Prema tome, u onom formalnom smislu iza toga stoji ona pravna osnova koju ne može niko da ospori. U manjem broju slučajeva takođe na osnovu odluka Saveta bezbednosti, odnosno EU.

Naravno, učešće naše zemlje sa svojom vojskom i drugim snagama odbrane u multinacionalnim operacijama i u mirovnim misijama ima i druge važne dimenzije, o kojima valja izreći neki stav i progovoriti neku reč.

Već 60 godina naša zemlja učestvuje u mirovnim misijama. Da podsetim, to je naš ovlašćeni predstavnik Vlada Zagrađanin i rekao, prva naša misija, i to u velikom obimu, bila je na Sinaju od 1956. do 1967. godine i praktično je to što mi danas radimo, kroz jedan manji obim, na jedan smislen način, u skladu sa našim mogućnostima, nastavak jedne blistave tradicije koju je naša zemlja imala u ranijem periodu, mislim na SFRJ, za vreme Tita. To je zaista bila jedna velika i veoma snažna promocija mirotvornosti i onoga što je bio politički stav tadašnje zemlje – da treba izgraditi jedno takvo okruženje i treba čuvati mir u svetu, a da naša zemlja bude aktivni činilac u svemu tome.

Reći ću i taj podatak da je naša zemlja u to vreme učestvovala sa nekih 70.000 vojnika i učesnika u mirovnim operacijama. Od toga je Srbija zajedno sa Crnom Gorom dala negde oko 50.000, što znači oko 70% učesnika bilo je iz Republike Srbije i delom iz Crne Gore.

To je važno izreći u smislu da se podsetimo koliko je to tada bilo važno i koliko je takođe važno da danas nastavimo tim putem. Znači, učešće u mirovnim operacijama na Sinaju, rekao sam, od 1956. do 1967. godine, zatim u Jemenu od 1963. do 1964. godine, zatim u Iranu i Iraku, na liniji razdvajanja, od 1988. do 1991. godine.

U misiji na Sinaju imamo impresivno učešće Jugoslavije. U 22 rotacije, za 11 godina, učestvovalo je 14.265 vojnika. Dakle, u toj mirovnoj misiji, koja je toliko trajala, od ukupnog učešća svih zemalja naša zemlja je učestvovala sa 21,54%. Znači, možemo kroz to videti koliki je bio značaj učešća naše zemlje u tim operacijama.

Takođe, želeo bih da napomenem da su naši komandni kadrovi bili veoma značajni u tim mirovnim misijama i često na komandnim funkcijama. Pomenuću ovom prilikom, ne treba da se zaboravi, da je pukovnik Lazar Mušicki šest meseci bio vršilac dužnosti komandanta mirovne misije na Sinaju. Pukovnik Branko Pavlović bio je vršilac dužnosti komandanta vojnog dela misije u Jemenu, a general-major Slavko Jović dve godine komandant na liniji razdvajanja i uspešno je izvršio svoj zadatak.

To je svakako bilo značajno na spoljnopolitičkom planu – da jedna zemlja kao aktivan činilac i graditelj mira dobija određene ocene, dobija i nove prijatelje i da bude kao takva prihvaćena u svim drugim sferama života i rada u međunarodnoj zajednici.

Prema tome, neosporno je da je SFRJ stekla veliki ugled učešćem u održavanju mira i bezbednosti u svetu. Zato je važno da Srbija nastavi tim putem danas. Učešćem u misijama sklapaju se i nova prijateljstva, otvaraju se mnogi drugi aspekti i mogućnosti za ekonomsku saradnju, za napredak vojne industrije, za sklapanje novih aranžmana u pogledu onoga što proizvodi namenska industrija pri vojnim snagama i otvaraju se mnoga druga vrata za uspešnu saradnju.

Iz svih tih razloga nema potrebe da ulazimo u neke detalje i nalazimo određene manjkavosti u pogledu onoga gde će biti naše snage angažovane, već podržavamo jednu takvu politiku i naravno da je dobro da sa te politike nismo skrenuli, da je to jedna generalna politika koja će, nadam se, ostati i u budućnosti, bez obzira na to ko bude bio na vlasti.

Na kraju opet da istaknem da će poslanička grupa SPS zajedno sa Zelenima glasati za ove odluke. Zahvaljujem.

PREDSEDNIK: Hvala.

Milovan Drecun ima reč.

MILOVAN DRECUN: Hvala, predsednice.

Ministre sa gostima, kolege poslanici, u više navrata sam ovih godina insistirao na tome da naša vojska učestvuje u većem broju misija EU, imajući u vidu strateško opredeljenje naše zemlje za članstvo u Uniji. No, pre nego što pređem na multinacionalne operacije, samo bih jednu napomenu hteo, gospodine ministre. Video sam u ovom izveštaju, kada je u pitanju delovanje VOA... Inače, VOA je veoma bitna za prikupljanje informacija na osnovu kojih se procenjuje bezbednost naših vojnika koji odlaze u multinacionalne operacije. Napisali ste –u ovom periodu primljeno je i obrađeno 2.184 telegrama i materijala informativnog karaktera i čak 3.962 stranice materijala iz otvorenih izvora, na osnovu čega su izrađena 403 dokumenta sa informativno- analitičkim sadržajem koji su korišćeni u radu VOA.

Kada pogledam ove podatke – pretpostavljam da pod otvorenim izvorima podrazumevate internet, novine, televizije, razne studije – imam osećaj da je VOA, izgleda, umesto ofanzivne, postala defanzivna služba, koja svoja saznanja pretežno temelji na otvorenim izvorima koji često mogu da budu neprovereni. Odnosno, moram da postavim sebi pitanje – ako operativac VOA dođe do nekog dokumenta ili informacije iz direktnog kontakta sa svojim izvorom i ako ta informacija nije potvrđena na internetu – da li će biti odbačena ili ne?

Voleo bih da, zaista, umesto ovih 4.000 stranica iz otvorenih izvora, imamo 4.000 operativno-agenturnih izveštaja i verujem da će pukovnik Stojković, novi direktor VOA, u temelj delovanja te službe staviti opet operativno-agenturni rad. Uostalom, i vodeće službe u svetu, i pored izuzetno savremene tehničke opreme, sve više se okreću čoveku kao primarnom osloncu delovanja obaveštajnih službi.

Samo da vam kažem jedan primer. Kada sam pre nekoliko godina došao sopstvenim radom kao novinar do materijala centralnoobaveštajne jedinice UN o radikalnom islamu na KiM, otišao sam kod urednice jednih uglednih dnevnih novina da objavimo taj materijal. Bio je veoma dragocen, jer je ukazivao na to da zapadne službe veoma dobro znaju kakva se baza džihada stvara na Kosovu. Ona je odmah ušla na internet i tražila centralnoobaveštajnu jedinicu i rekla – pa nema je. Rekao sam – pa i ne treba da bude na internetu. Tek posle godinu dana, kad je u jednom izveštaju UN spomenuto delovanje te centralnoobaveštajne jedinice i materijal do kog sam došao, onda su svi smatrali za shodno da treba objaviti. Želim samo da vam to napomenem u vezi s tim otvorenim izvorima.

Što se tiče multinacionalnih operacija, naveli ste angažovanje pripadnika Vojske Srbije u multinacionalnim operacijama pod mandatom EU, što mene sada interesuje. U okviru zajedničke bezbednosne i odbrambene politike, Republika Srbija se integriše u ovu važnu oblast aktivnosti EU. Slažem se. Dakle, ja mislim da je to od posebnog značaja za Poglavlje 31 pregovora sa EU, koje se tiče zajedničke spoljne i bezbednosne politike, a koje može da postane goruće političko pitanje u Srbiji.

Zajednička bezbednosna i odbrambena politika sastavni je deo zajedničke spoljne i bezbednosne politike EU i ona Uniji pruža operativnu sposobnost koja se oslanja na civilna i vojna sredstva. Unija ih može koristiti u misijama izvan, za očuvanje mira, sprečavanje sukoba i jačanje međunarodne bezbednosti ali u skladu s načelima Povelje UN, za razliku od misija NATO-a. Ostvarivanje tih zadataka obavlja se korišćenjem sredstava koja osiguravaju države članice.

Srbija aktivno učestvuje u zajedničkoj bezbednosnoj i odbrambenoj politici od 2012. godine stvaranjem pravnog okvira za saradnju, odnosno usvajanjem Sporazuma o bezbednosnim procedurama za razmenu i zaštitu tajnih podataka između Srbije i EU, Sporazuma o uspostavljanju okvira za učešće Srbije u operacijama upravljanja krizama EU i donošenjem Zakona o upotrebi Vojske Srbije i drugih snaga odbrane u multinacionalnim operacijama van granica Srbije, čime je u potpunosti stvoren naš pravni okvir za saradnju sa EU na tom planu.

Učešće Srbije u zajedničkoj bezbednosnoj odbrambenoj politici EU je od suštinskog značaja u fazi pregovaračkog procesa za članstvo naše zemlje u EU, jer obaveze iz Poglavlja 31 imaju poseban značaj u pregovorima sa Unijom, iako se na to poglavlje gleda kao na relativno tehničko pitanje.

Usklađivanje spoljne i bezbednosne politike zemalja kandidata sa politikom EU nije lako, jer to znači da je potrebno uravnotežiti sopstveni nacionalni interes sa interesima glavnih aktera u regionu i svetu, a to su EU i SAD svakako, iako je i sama EU podeljena kada je reč o mnogim temama iz spoljne politike, kao što su pitanje KiM, pa onda Sirije, Iraka i Ukrajine.

U slučaju Srbije, specifičnosti ili odstupanja u njenom pristupu određenim međunarodnim temama koje su od značaja za članice EU odnose se, između ostalog, na: odnos prema NATO-u i posebno prema pitanju članstva u ovoj organizaciji; pitanje jednostrano proglašene nezavisnosti KiM i indirektne posledice ove situacije na spoljnu politiku Srbije; odnos prema Rusiji i njenoj spoljnoj politici, posebno u kontekstu krize u Ukrajini.

Upravo se, po mom mišljenju, negativan efekat tih spornih pitanja u Poglavlju 31 može u značajnoj meri kompenzovati, a ocena o napretku biti povoljnija preko učešća u zajedničkoj bezbednosnoj i odbrambenoj politici EU, a što se najsnažnije manifestuje učešćem u misijama Evropske unije.

Iz ovog plana upotrebe i učešća u mirovnim operacijama za 2016. godinu vidim da se predviđa znatno povećanje broja misija EU u kojima učestvujemo s vojnim i policijskim snagama. Srbija je, koliko je meni poznato, sedma u Evropi, a prva na Balkanu po učešću u misijama EU. Te činjenice uverljivo potvrđuju stav da je članstvo u EU ključni prioritet Srbije, koja treba da u svim kontaktima sa zvaničnicima u Briselu insistira na objektivnom vrednovanju našeg značajnog doprinosa zajedničkoj odbrambenoj i bezbednosnoj politici EU, te na ukupnoj pozitivnoj oceni kada se radi o napretku u Poglavlju 31.

U izveštaju takođe kažete, što je novina – u cilju definisanja modaliteta učešća pripadnika Ministarstva odbrane i Vojske Srbije u sastavu borbene grupe EU Helbrok, Generalštab Vojske Srbije prema Planu međunarodne vojne saradnje predložio je termine za ekspertske razgovore. Planira se dakle naše učešće, pored civilnih operacija i vojnih misija, i u borbenim grupama EU, čime bi se zaokružio naš okvir saradnje sa Unijom u zajedničkoj odbrambenoj i bezbednosnoj politici.

Zemlja koja poput Srbije teži članstvu u EU svakako ne može i ne treba da izbegava da učestvuje, već treba da da puni doprinos zajedničkom evropskom odgovoru globalizovanim bezbednosnim izazovima, ali da pri tome – kao država kandidat – maksimalno zaštiti svoje specifične političke i bezbednosne interese. Zato je potreban određen oprez kod angažovanja u borbenim grupama.

Šta su, uostalom, borbene grupe? To su jedinice koje se sastoje od 1.500 vojnika i oficira koje se mogu rasporediti u roku od deset dana od odluke EU o započinjanju operacije i mogu biti održane na terenu do 30 dana, odnosno 120 dana sa rotacijama. Veće države članice samostalno formiraju svoje borbene grupe, dok se manje države udružuju, formiraju zajedničke, u kojima mogu učestvovati države partneri.

Učešće naših snaga u borbenim grupama EU predstavljaće suštinski pomak u saradnji na tom planu. To su snage za brzo reagovanje, elitne trupe koje idu u borbu, pa je neophodno podići planiranje našeg učešća u borbenim grupama EU na najviši nivo, bez prava na grešku. Angažovanje tih grupa nosiće najveći mogući rizik po naše vojnike, ali i više, zbog mogućih negativnih implikacija u slučaju da borbena grupa u kojoj će biti naši vojnici eventualno bude upotrebljena u području i protiv strane sa kojom Srbija nema razloga da se sukobljava i mogla bi u tom slučaju da pretrpi veliku geopolitičku štetu. Zato je kod odlučivanja učešća u borbenim grupama EU neophodno izbeći moguće političke zamke.

Konačno, naše strateško spoljnopolitičko opredeljenje jeste članstvo u EU, te je potrebno stalno unapređivati, podizati na viši nivo naše učešće u zajedničkoj spoljnoj bezbednosnoj i odbrambenoj politici EU. Hvala.

PREDSEDNIK: Zahvaljujem.

Reč ima narodni poslanik Jahja Fehratović.

JAHJA FEHRATOVIĆ: Poštovana predsedavajuća, dame i gospodo narodni poslanici, uvaženi ministre sa saradnicima, danas raspravljamo o učešću Vojske Srbije u multinacionalnim međunarodnim misijama čiji je cilj pomoć uspostavi mira i pomirenju među sukobljenim narodima u ratom zahvaćenim područjima.

To je nešto dobro, nešto što bi trebalo da odslikava plemenitost i ponos našeg naroda. Međutim, moja namera je da govorim o jednom aspektu koji je veoma važan za uspešnost kako međunarodnih misija, tako i samog unutrašnjeg ustrojstva Vojske, a to je harmonija u kojoj će svi narodi koji žive u Srbiji podjednako osećati Vojsku svojom.

Priznaćete da to nije nimalo jednostavan proces, pogotovu kod Bošnjaka, Albanaca i drugih muslimana državljana Srbije, s obzirom na skorašnje iskustvo i decenije negativnih konotacija koje su se ticale učešća srbijanske vojske u ratovima na području bivše Jugoslavije.

Jedno od najtežih polja i najvećih izazova za politiku pomirenja koju nastojimo sprovoditi tiče se upravo Vojske.

Bošnjaci, Albanci i drugi manjinski narodi ne prepoznaju svoj identitet u sadašnjem ustrojstvu Vojske Srbije. Njihove verske i nacionalne posebnosti nisu ni proklamativno ni suštinski prepoznate u sistemu, što kod njih proizvodi indolentnost, da ne kažem čak i odbojnost spram vojske. Iz tih razloga je neophodno unutar Vojske Srbije inkorporirati njihove posebnosti, ukoliko se želi da oni dožive i prihvate vojsku kao svoju.

Za to nije neophodan veliki napor i može nam koristiti iskustvo međuraća, kada su muslimani u Vojsci Kraljevine SHS i onda Jugoslavije imali posebne kazane, s obzirom na kulturu ishrane u kojoj je zabranjeno konzumiranje svinjskog mesa i prerađevina, a posebno instituciju vojnih imama i mehdžida, u kojima su obavljali verske obrede.

Mi danas imamo pokušaje da se upravo prema tim kriterijumima vrati poverenje muslimana u Vojsku Srbije. Međutim, oni su nažalost pogrešni i unapred osuđeni na propast. Zašto? Zato što se ovom jako osetljivom problemu prilazi jednostrano i bez istinske volje da većina muslimana državljana Srbije povrati poverenje u Vojsku.

Imami koji dolaze iz paraverske tvorevine, veštački iskonstruisane za vreme bivšeg režima, nemaju autoritet, niti zavređuju poštovanje i priznanje muslimana. Većina muslimana takve ne smatra uopšte imamima, a u najtolerantnijem obliku doživljava ih isključivo kao službenike svojevrsne režimske islamske zajednice.

Neophodno je da Bošnjaci, Albanci i ostali muslimani, nesrbi u Vojsci Srbije imaju imame predstavnike svoje autohtone i jedine legitimne i legalne Islamske zajednice u Srbiji, kako bi stekli poverenje u tu instituciju. Pored toga, u Vojsci Srbije se mora uvesti halal standard i posebni kazani u kojima bi se za muslimane spremala hrana prema njihovoj kulturi ishrane.

Uvažavanjem ova dva predloga Vojska Srbije bi, uz konstantnu politiku pomirenja, tolerancije, međusobnog poštovanja i uvažavanja, u narednom periodu imala mogućnost da povrati ugled kod muslimanskog naroda, koji je više puta u istoriji pokazao svoje junaštvo braneći zajedničke vrednosti.

Ovo naročito napominjem baš u ovom aktuelnom trenutku kada se, posle 100 godina od kulturnog pamćenja ovog naroda, pokušava ugraditi sećanje na muslimanske brigade, sastavljene mahom od Bošnjaka iz Sandžaka, koje su pružile najžešći opor od svih jedinica u odbrani Beograda od okupatora 1915. godine.

Ujedno se pridružujem inicijativi za podizanje spomen-obeležja tim velikim junacima u Beogradu. Neka im je večni rahmet duši i velika slava. Hvala.

PREDSEDNIK: Hvala, poslaniče. Sad ću dati ministru reč. Ništa niste o temi govorili, ali nisam htela da vas prekinem.

Reč ima ministar Zoran Đorđević.

ZORAN ĐORĐEVIĆ: Naravno, imate pravo na vaše mišljenje i na vašu konstataciju, ali realnost u Vojsci Srbije je potpuno drugačija. U Vojsci Srbije su vrlo viđeni i vrlo radi vojnici muslimanske veroispovesti. Ima ih i katoličke i pravoslavne veroispovesti; svi imaju ista prava, svi imaju jednaka prava. Nije tačno da njima nije obezbeđena ishrana po njihovim običajima, u vojsci se to poštuje.

U Vojsci Srbije ne tako retko... Ja dolazim i obilazim upravo tamo gde su muslimani najviše zastupljeni. Možda prvi put sada, posle dugo godina, imao sam razgovor i sa predsednikom opštine Preševo. Razgovarali smo o tome kako i na koji način vojska može da pomogne narodu dole sad kad bude zima došla.

Mislim da sve ovo što ste vi rekli ne bi išlo u prilog ovome što vam ja kažem i mislim da bi trebalo da porazgovarate sa ljudima. U Vojsci postoje ljudi muslimanske veroispovesti i mislim da oni ne dele vaše mišljenje. Hvala.

PREDSEDNIK: Izvolite.

JAHJA FEHRATOVIĆ: Hvala. Ja nisam rekao da nema muslimana u Vojsci Srbije. Ima ih, za sada su to pojedinci; govorim o opštem osećanju većine naroda . Ovo što predlažemo odnosi se na to da će celokupan muslimanski narod, pre svega Bošnjaci, a mogu govoriti i o nekoliko hiljada Albanaca koji su glasali za nas, da doživi vojsku zaista kao svoju.

Mi smo svakako zadovoljni tim pomacima, ali oni nisu još uvek dovoljno prisutni i transparentni. Recimo, kada Vojska Srbije, nakon svoje vežbe na Pešteri, izgradi asfalt u jednom pešterskom selu, od stotinu i nešto muslimanskih sela, odabere da izgradi asfalt u jedinom srpskom selu u tom području.

Dakle, nama je važno da mi doživimo vojsku kao svoju. Ja znam da ima muslimana i oficira u profesionalnoj vojsci, ali hoću da kažem da je ovo neophodno kako bismo svi mi muslimani, Bošnjaci, Albanci i ostali zaista doživeli vojsku u onom smislu u kom ona treba da bude vojska svih građana Republike Srbije.

PREDSEDNIK: Izvolite, ministre.

ZORAN ĐORĐEVIĆ: Hoću samo da vam kažem da je Vojska Srbije vojska svih građana Srbije i to ne treba da vama dokazujem, niti da pokazujem. Vaše opredeljenje je takvo kakvo jeste. Ja se nadam, mi ovde i ovi oficiri jesu pripadnici i vaše vojske. Vi ste građanin Srbije i bilo šta da bude potrebno, i bilo kako da dođete u priliku da zatražite pomoć, budite slobodni. Ovi ljudi ovde, zajedno sa mnom, doći će i pomoći svakome – ne praveći nikakvu razliku prema veri i bilo čemu drugom.

PREDSEDNIK: Nema više replika, jer ovo uopšte nije tema.

Bila sam tolerantna, rekli ste šta ste hteli, ništa o temi. Dakle, ne znamo ni šta ćete vi podržati. Samo ste rekli da ste „za“. Ne bih više da širim tu temu. Postoje mnogobrojne razlike između svih vas, svi znamo, i bolje da ne ulazimo u tu temu. Hvala što smo se složili.

Reč ima narodna poslanica Ljubica Mrdaković Todorović.

Neka se pripremi Marko Đurišić. Nije tu? Onda Goran Ćirić.

LjUBICA MRDAKOVIĆ TODOROVIĆ: Hvala, predsednice.

Poštovani gospodine ministre sa saradnicima, koleginice i kolege narodni poslanici, s obzirom na to da je za angažovanje Vojske Srbije izvan granica naše zemlje potrebna saglasnost Narodne skupštine, pred nama su odluke koje se tiču rada i angažovanja pripadnika Vojske Srbije u raznim mirovnim misijama u svetu, tako da će poslanička grupa SNS u danu za glasanje podržati ove odluke.

Zarad građana Srbije ponoviću da sve mirovne misije u kojima će biti angažovani naši vojnici i policijski službenici pod pokroviteljstvom UN i EU i imaju za cilj pre svega humani i humanitarni motiv angažovanja. Situacija u svetu, kako politička tako i bezbednosna, nažalost se usložnjava iz dana u dan, a nova krizna žarišta i novi sukobi eskaliraju svakodnevno na čitavoj planeti.

Brojni su izazovi sa kojima se pojedine zemlje suočavaju, počev od oružanih sukoba sa višedecenijskim trajanjem, preko delovanja raznih terorističkih grupa, pirata na otvorenim morima, migrantske krize koja zahvata milione ljudi, kako one koji su krenuli put migracije, tako i one kroz čije zemlje te kolone migranata prolaze.

Najčešće u svim kriznim situacijama stradaju ugrožene grupe stanovništva koje su i najslabije – pre svega deca, žene, stari i bolesni; generalno, civilno stanovništvo. Upravo je zaštita ovih kategorija stanovništva glavni motiv za angažovanje naših oružanih snaga, kako bi se do iznalaženja političkog rešenja makar ublažile, ako ne i u potpunosti uklonile posledice koje oružani sukobi nose sa sobom.

Takođe, kao redovni pratioci svih oružanih konflikata, pojavljuju se i aktivnosti koje dodatno ugrožavaju bezbednost i opstanak civilnog stanovništva, kao što su: trgovina ljudima, klasični kriminal, trgovina oružjem i narkoticima, kršenje osnovnih ljudskih prava, o političkim pravima nema smisla ni govoriti. Zatim razne zarazne bolesti, koje stihijski odnose stotine i hiljade ljudskih života i koje je jako teško kontrolisati, pa sve do upada raznih militantnih grupa u sela i gradove – gde se nad civilnim stanovništvom vrši teror, nasilje i pokolji kakvi nisu viđeni čak ni u srednjem veku.

Naša zemlja i mi kao odgovorno društvo tu smo da pomognemo i pokušamo da ublažimo posledice koje ovakve nesreće donose, jer smo aktivni činioci u očuvanju mira. Na drugoj strani, osim dominantnog humanitarnog aspekta angažovanja naših pripadnika vojske i policije na području kriznih žarišta, treba reći da takvim angažovanjem naših oružanih snaga Srbija kao država igra bitnu ulogu u mirovnim misijama na planetarnom nivou.

Istovremeno, osim teoretske obuke u mirnodopskim uslovima, naši pripadnici vojske i policije će na terenu i u realnim uslovima primenjivati ono što su naučili i ono za šta su obučavani, a sve u cilju zaštite najugroženijih kategorija stanovništva, uz kolege iz drugih zemalja koji takođe učestvuju u mirovnim misijama.

Na kraju, sa željom da potrebe za ovakvim angažovanjem budu što ređe i malobrojnije i sa željom da se naši ljudi iz svih tih misija vrate, kao i do sada, živi i zdravi i čista obraza, pozivam sve kolege da u danu za glasanje podržimo navedene odluke. Hvala.

PREDSEDNIK: Zahvaljujem.

Reč ima, pošto nije tu Marko Đurišić, Maja Videnović. Izvolite.

MAJA VIDENOVIĆ: Hvala, poštovana predsednice.

Dame i gospodo koleginice i kolege, gospodine ministre, gospodo iz Vojske Srbije, zadovoljstvo mi je da danas imamo priliku da govorimo o ovoj temi u bitno različitoj atmosferi u odnosu na atmosferu u kojoj smo, nažalost, imali prilike da govorimo o upućivanju naše vojske u misije u prethodnih nekoliko godina. Ja sam bila svedok i tih diskusija i sećam se vaših prethodnika koji, na žalost, nisu imali podršku kakvu vi, na sreću, imate danas i u tom smislu imate apsolutnu podršku.

U tome je značaj uopšte širenja svesti o tome šta je zapravo zajedničko učešće Vojske Srbije i pripadnika naših odbrambenih snaga u misijama uspostavljanja mira, u zaštiti i očuvanju mira, o humanitarnoj pomoći, zašto je to uopšte značajno ne samo za uspostavljanje mira na jednoj teritoriji, već za izgradnju demokratije, za očuvanje demokratije, za izgradnju vladavine prava.

Sa druge strane, izuzetno je važno da sve te misije budu povezane s našom spoljnopolitičkom aktivnošću. S tim u vezi složiću se sa onim što su moje kolege govorile, da je jako loše što mi nemamo strategiju spoljne politike – što svakako nije vaša odgovornost, nije ni zamerka vama – ali bi svakako naši spoljnopolitički i odbrambeni ciljevi, kada govorimo o upućivanju misije, i merenje rezultata onoga

što je postignuto u određenim zemljama, bili daleko bolje sagledavani –ukoliko bi i takvu strategiju mogli da imamo i ukoliko bi ti ciljevi mogli da se kontrolišu.

Dakle, nažalost, i danas imamo određenu vrstu nerazumevanja o tome koji je značaj samih misija, ali danas imamo manju potrebu da govorimo nego pre nekoliko godina kada je započela reforma sistema odbrane. Ja bih volela da se vi, u tom smislu, ponosite tim što su neki od vaših prethodnika uradili dobru reformu. To nije nešto što je njihov plus; to je plus za ovu zemlju, za sistem koji je izuzetno važan.

Nažalost, imamo situaciju da u prethodnih pet godina imamo četiri ministra odbrane. Mislim da to nije dobro za tako osetljiv i važan segment. Ako je u nečemu, mimo države, važna stabilnost i sigurnost i izvesnost, to je u sistemu odbrane. Verujem da vama nema potrebe u tom smislu da govorim.

Ono što su moje kolege govorile, to je ta strategija koja nedostaje, to je ta korelacija između te dve strategije.

Kada govorimo o važnosti upućivanja pripadnika vojske i policije u mirovne misije, veoma je važno, i zbog kolega koje smo nažalost danas imali priliku da čujemo – neke argumente koji su zapravo, ja bih rekla pre kampanja nego argumenti, jer se ne zasnivaju na činjenicama. Mi to ne upućujemo ni zbog sebe, ni samo zbog sebe i jačanja naših kapaciteta u tome da smo mi partner u projektu izgradnje mira, ni samo zbog one zemlje u koju upućujemo naše predstavnike. To radimo zbog zajedničke kolektivne bezbednosti, koja bi trebalo da se podrazumeva da je danas već civilizacijski cilj.

U tom smislu bi trebalo ne samo da se pospešuje iz godine u godinu, kada usvajamo i planove i izveštaje da bude sve veći broj pripadnika, što je takođe posledica nekih stendbaj aranžmana koje su vaši prethodnici uradili (pomenuti ministar Šutanovac), što bi trebalo da je pozitivna stvar i ponos vama – trebalo bi da se u vašem mandatu osvrnete ne samo u kakvim uslovima naši pripadnici odlaze u misije i kako se tamo šta dešava, već i o tome kakav je njihov standard ovde. Dakle, ulaganje u životni standard i u opremu, što su moje kolege govorile, više je nego važno.

Možda danas nismo imali priliku, a ja bih volela, gospodine ministre, ukoliko postoji mogućnost da se osvrnete na to – mi kao narodni poslanici koji nismo članovi Odbora a zainteresovani smo za elementarna ljudska prava i za uslove naših pripadnika u svim ovim misijama, koje su i pod pokroviteljstvom UN i u saradnji sa EU – koju vrstu monitoringa imamo, u kakvim uslovima oni tamo žive, borave i posvećeni su toj misiji, i važnije od toga sa kojim problemima i izazovima se suočavaju i koji su naši mehanizmi da te probleme rešavamo, na njih reagujemo, kakve su posete države Srbije. Da li biste mogli da nas upoznate u nekoliko reči, ukoliko postoji mogućnost, sa tako nečim?

Dakle, mi smo partneri u zajedničkom projektu uspostavljanja i očuvanja mira. U tom smislu imate našu apsolutnu podršku, uz molbu da se osvrnete na ovih nekoliko stvari. Hvala vam na pažnji.

PREDSEDNIK: Ministar.

ZORAN ĐORĐEVIĆ: Probaću da vam odgovorim. Kolega narodni poslanik je rekao i načeo tu temu. Vojnoobaveštajna agencija ima dostupnost informacijama iz zatvorenih i otvorenih izvora. Naravno, uvek ima mnogo više informacija iz otvorenih izvora, nego iz zatvorenih. Oni imaju čitav algoritam po kome to rade – analiziraju, ukrštaju te informacije i dolazimo do informacija kakvo je realno stanje koje naši ljudi daju, i predikcija toga šta eventualno postoji mogućnost da eskalira i nađe se u kakvim poteškoćama.

Dosada nije bilo indicija o tome da će biti ugroženi naši ljudi u bilo kojoj misiji. Naravno, i mi često pričamo na kolegijumima, koje održavamo jednom nedeljno, o tome kakvo je i zdravstveno i bezbednosno stanje tamo. Stav je takav da, u slučaju bilo kakvog pogoršanja, postoje mehanizmi da mi ljude odande izvučemo bukvalno u roku od 24 sata. Naravno, u skladu sa tim i pratimo situaciju. Odbor izveštavamo o tome. Odbor ima pravo i mogućnost da obiđe, dogovaramo se s njima koja će biti sledeća misija. Mislim da će to biti najbolji način da vama prenesu kakva je slika i kakvi su uslovi u kojima oni žive. Hvala.

PREDSEDNIK: Stefana Miladinović, a neka se pripremi Zvonimir Đokić.

STEFANA MILADINOVIĆ: Hvala, uvažena predsednice.

Poštovani gospodine ministre Đorđeviću, saradnici iz Ministarstva i poštovani oficiri, kolege narodni poslanici, Predlog odluke o učešću pripadnika Vojske Srbije u multinacionalnim operacijama za 2016. godinu predstavlja kontinuitet doslovnog ispunjavanja naših međunarodno prihvaćenih obaveza koje proizlaze prevashodno iz članstva Srbije u UN ali i drugim međunarodnim organizacijama i tačno je da je od izuzetne važnosti za spoljnu politiku naše zemlje. Srbija ovim i pokazuje jasnu opredeljenost da svojim angažovanjem nastavlja da doprinosi očuvanju međunarodnog mira i bezbednosti.

Mi kao država imamo dugu tradiciju kada je u pitanju učešće naših pripadnika odbrambenih snaga u mirovnim misijama. Značajni doprinos je u održavanju međunarodnog mira i bezbednosti dala i SFRJ, koja je u tadašnjem sastavu JNA imala preko 70.000 profesionalnih pripadnika Vojske. Ovo učešće Vojske Srbije u mirovnim misijama može se smatrati nastavkom saradnje i tradicije angažovanja naših pripadnika u tim misijama uzimajući u obzir da je Republika Srbija bila sastavni deo SFRJ.

Jedan od primera koji su pominjani danas kada je u pitanju ta tradicija jeste i učešće naše misije na Sinajskom poluostrvu od 1965. do 1967. godine, kada je zabeleženo impresivno učešće pripadnika tadašnje JNA – preko 14.000 pripadnika u 22 rotacije učestvovalo je u misiji, i samim tim smo bili najbrojniji kontingent. Kasnije smo učestvovali u misijama u Jemenu, Iraku, Iranu, potom u Namibiji i poslednjoj misiji UN u Angoli.

Ovim učešćem stečen je veliki ugled u svetu, uspostavljena je dobra saradnja na međunarodnom bezbednosnom planu i verujem da stečeno iskustvo Republika Srbija i danas koristi.

Za sam bezbednosni sistem naše zemlje učešće u ovim operacijama višestruko je značajno, ne samo zbog uspostavljanja novih vojnih veza, već i sticanja i razmenjivanja postojećih iskustava. Ono što je bitno za pripadnike odbrambenih snaga jeste da se upoznaju i sa standardima i operativnim procedurama koje im, svakako, koriste za buduće aktivnosti.

U okviru Godišnjeg plana upotrebe Vojske Srbije i drugih snaga u multinacionalnim operacijama za 2016. i 2017. godinu predviđen je ne samo angažman pripadnika Vojske i Ministarstva odbrane, već i vojnomedicinskih kapaciteta. Ono što bih pohvalila je da posebnu pažnju posvećujete i učešću žena, odnosno povećanju broja žena koje će učestvovati u ovim mirovnim misijama.

U ovom trenutku mi učestvujemo u sedam misija pod okriljem UN. To je ukupno 332 pripadnika što Ministarstva odbrane, što Vojske Srbije. Od toga su 38 žene, dakle 11%, što je, mogu reći, dobar korak ka ravnopravnom učešću i zastupljenosti žena u ovoj oblasti koja je tradicionalno pripadala jačem polu – bar kad je u pitanju oficirski, odnosno podoficirski čin.

Naravno, na procenat učešća žena u mirovnim operacijama utiče svakako i činjenica da mali broj žena i danas ispunjava osnovne uslove za angažovanje u misijama. Jedan od tih uslova jeste i da imaju oficirski, odnosno podoficirski čin i da imaju šest godina radnog staža. Podsetiću da je Srbija tek 2011. godine dobila prvi put potporučnice, a da je prva žena oficir upućena u mirovnu misiju, ako se ne varam, u Kongo, tek 2013. godine.

Verujem da će se nastaviti sa tendencijom rasta i da ćemo u narednom periodu imati veći broj žena angažovanih u mirovnim operacijama, posebno u onim koji se tiču postkonfliktnih područja.

Ono što je novina u planu za 2017. godinu, a želela sam da istaknem, jeste naše učešće u evropskim operacijama na Mediteranu. Ovo je izuzetno značajno za Srbiju jer smo kao tranzitna zemlja jedna od najopterećenijih država kada je u pitanju migrantska kriza.

Na samom kraju, želim da istaknem da upravo činjenica da je Vojska Srbije pozvana da učestvuje u više od 20 multinacionalnih operacija ukazuje da je naša zemlja prepoznata kao pouzdan partner i aktivan činilac očuvanja međunarodnog mira i bezbednosti u svetu. Svakako se radujem što će sve poslaničke grupe, koliko sam shvatila, podržati ovo. Hvala.

PREDSEDNIK: Zahvaljujem.

Zvonimir Đokić, a neka se pripremi Aleksandra Đurović.

ZVONIMIR ĐOKIĆ: Poštovana predsednice Narodne skupštine Republike Srbije, poštovani gospodine ministre, poštovani predstavnici Vlade Republike Srbije i Ministarstva odbrane, poštovane kolege i koleginice narodni poslanici, Vlada Republike Srbije je izradila i podnela nam na usvajanje dva predloga odluka.

Prvo je Predlog odluke o usvajanju Godišnjeg plana upotrebe Vojske Srbije i drugih snaga odbrane u multinacionalnim operacijama u 2016. godini, a drugo je Predlog odluke o učešću pripadnika Vojske Srbije u multinacionalnim operacijama u 2016. godini – u skladu sa aktivnom, jasno profilisanom i osmišljenom politikom Vlade Republike Srbije na regionalnom, evropskom i širem međunarodnom planu, a u cilju jačanja međunarodnog položaja i ugleda Republike Srbije, promovisanja dobrih odnosa i saradnje sa svim uticajnim faktorima u međunarodnoj zajednici, poput SAD i naših tradicionalnih prijatelja i partnera Ruske Federacije, Narodne Republike Kine, arapskih zemalja i drugih naroda i država širom sveta, ali i u skladu sa opredeljenjem da Srbija bude deo EU.

Mišljenja sam da oba navedena predloga Vlade treba da usvojimo i pozivam vas da u danu za glasanje glasamo za njihovo usvajanje. Evo i zašto. Republika Srbija, u meri svojih mogućnosti, i u narednom periodu treba da doprinosi očuvanju međunarodnog mira i bezbednosti, kako angažovanjem u međunarodnim organizacijama i multilateralnim forumima, tako i angažovanjem predstavnika Srbije u mirovnim operacijama UN i postepenim usklađivanjem svoje bezbednosne i odbrambene politike sa EU – ali stalno vodeći računa o svojim vitalnim nacionalnim interesima.

Čitav sistem odbrane Republike Srbije treba i dalje da nastavi da doprinosi izgradnji i očuvanju mira u svetu učešćem Vojske Srbije i drugih snaga odbrane u multinacionalnim operacijama.

S obzirom na to da je Ustavom Republike Srbije u članu 140. utvrđeno da se Vojska Srbije može upotrebiti van granica Republike Srbije samo po odluci Narodne skupštine Republike Srbije – što je regulisano i članom 8. stav 1. Zakona o Narodnoj skupštini, ali i članom 8. stav 3. Zakona o upotrebi Vojske Srbije i drugih snaga odbrane u multinacionalnim operacijama van granica Republike Srbije – potrebno je da mi, Narodna skupština Republike Srbije, usvojimo ove predloge Vlade i donesemo navedene odluke.

Zašto je važno da to uradimo? Angažovanjem kapaciteta Vojske Srbije i drugih snaga odbrane u multinacionalnim operacijama pod pokroviteljstvom Ujedinjenih nacija Republika Srbija će jasno pokazati da je aktivan činilac očuvanja mira i bezbednosti u svetu. Time će biti pružen jasan i čvrst dokaz potvrde konzistentnosti spoljne politike Republike Srbije, kojom se zalaže za rešavanje svih sporova mirnim putem, za jačanje institucija međunarodne zajednice i za poštovanje međunarodnog prava.

Učešće u izgradnji mira u regionu je jedna od tri misije Vojske Srbije i zasniva se na utvrđenim bezbednosnim i odbrambenim potrebama i interesima, u skladu sa Strategijom nacionalne bezbednosti i Strategijom odbrane. Time se nesumnjivo doprinosi i izgradnji ravnopravnog partnerskog odnosa sa državama članicama UN i EU, ali i podiže ugled Vojske Srbije u svetu.

Ne treba zaboraviti ni to da iskustva stečena u uslovima koji su približni ratnim, kao i ona iskustva stečena saradnjom i zajedničkim nastupom sa pripadnicima stranih oružanih snaga u multinacionalnim operacijama značajno doprinose jačanju Vojske Srbije i odbrambene moći naše zemlje u celini.

Donošenjem ovih odluka stvorićemo mogućnost da Vojska Srbije, u skladu sa raspoloživim resursima, može po potrebi biti angažovana i u humanitarnim operacijama na osnovu poziva međunarodne organizacije, regionalne inicijative čiji je Republika Srbija član ili na osnovu poziva države članice koju je zadesila neka prirodna katastrofa, neka tehničko-tehnološka ili druga nesreća.

Pored svega navedenog, učešćem Vojske Srbije u multinacionalnim operacijama ispunjavaju se međunarodno prihvaćene norme i obaveze koje proizlaze iz članstva Republike Srbije u UN i drugim međunarodnim organizacijama. Republika Srbija se tretira kao ravnopravni partner, integriše se u važnu oblast aktivnosti EU koju definišemo kao „zajednička bezbednosna i odbrambena politika“ i istovremeno jača svoje bezbednosne kapacitete na putu učlanjenja u EU.

Nije bez značaja ni to da su, učešćem u multinacionalnim operacijama, pripadnici Vojske Srbije u prilici da provere dostignuti nivo razvoja svojih operativnih i funkcionalnih sposobnosti u realnim uslovima i da provere iskustva koja su do tada stekli u praksi.

Pored toga, pripadnici Vojske Srbije dobijaju mogućnost da se upoznaju sa dostignutim nivoom razvoja i operativnim i funkcionalnim sposobnostima stranih oružanih snaga, partnera u misijama – da sa njima razmene iskustva, upoznaju se sa standardima, procedurama, funkcionisanjem i operativnom upotrebom snaga u međunarodnom okruženju. Time se razvija sveukupna interoperabilnost Vojske Srbije, olakšava integrisanje naših oružanih snaga u multinacionalne sastave i približava naš način rada svetskim standardima.

Usvajanjem Godišnjeg plana upotrebe Vojske Srbije i drugih snaga odbrane u multinacionalnim operacijama u 2016. godini odobrićemo realizaciju plana o upućivanju do 700 pripadnika Vojske Srbije i 18 pripadnika MUP-a u više od 20 planiranih multinacionalnih operacija i misija pod pokroviteljstvom UN i EU. Oni će biti angažovani u ulogama vojnih posmatrača, štabnih oficira, kao medicinsko osoblje u sanitetskim timovima i bolnicama, kao jedinice nivoa, odeljenja, voda, čete i kao autonomni timovi za zaštitu brodova.

Pripadnici Vojske bili bi angažovani u Republici Liberiji, Obali Slonovače, Demokratskoj Republici Kongo, Republici Kipar, Republici Liban, na Bliskom istoku, Centralnoafričkoj Republici, Zapadnoj Sahari, Republici Mali, Džamu i Kašmiru, Južnom Sudanu, Sudanu, Somaliji i Pomorskim snagama EU u Mediteranu.

Pripadnici MUP-a bili bi angažovani u Republici Liberiji, Republici Haiti, Republici Kipar i misijama EU za upravljanje krizama.

Godišnjim planom upotrebe Vojske Srbije i drugih snaga odbrane u multinacionalnim operacijama u 2016. godini planirana su i finansijska sredstva za potrebe sprovođenja Odluke, u skladu sa Zakonom o budžetu Republike Srbije. O tome ne bih detaljnije pričao.

Gospodine ministre i gospodo predstavnici Ministarstva odbrane i kolege poslanici, pri kraju svog izlaganja izneo bih krajnje pozitivne utiske, saznanja i iskustva nekih mojih poznanika – pripadnika Vojske Srbije, dosadašnjih učesnika u multinacionalnim mirovnim operacijama i misijama.

Pripadnici naše vojske su izuzetno cenjeni u UN po svojoj stručnosti, uvežbanosti, ali i po ljudskim, moralnim vrednostima. Njihova stečena iskustva u multinacionalnim operacijama i mirovnim misijama mogu biti dragocena Ministarstvu odbrane u cilju iznalaženja mogućnosti samostalnijeg angažovanja Republike Srbije, posebno u logističkom obezbeđenju naših timova u operacijama – npr. u obezbeđenju potrošnim materijalom i rezervnim delovima, da ne budemo u potpunosti naslonjeni na logistiku UN, čime bi i finansijski efekat bio pozitivniji.

Na samom kraju, ovo su takođe njihova iskustva, vojna lica i pripadnici Vojske Srbije koji se upućuju u multinacionalne operacije i misije nisu mišićavi i znojavi gladijatori, niti bezosećajni roboti i plaćenici, kakvim ih žele predstaviti pojedini zluradi i nedobronamerni kreatori javnog mnjenja, već visokoobrazovani, stručno specijalizovani, čestiti, pošteni, ponosni, odgovorni, hrabri i odvažni sinovi i kćeri zemlje Srbije. Oni su ljudi od krvi i mesa kao i svi mi; imaju svoje porodice, rođake i prijatelje među nama, imaju svoje probleme, svoje komunalne račune, kirije, školarine za decu, svoje neotplaćene kredite, svoje brige i neprespavane noći. Oni su ljudi.

Bukvalno na samom kraju želim sa vama da podelim misao – savremene ratove ne gube slabiji, već oni koji imaju manje prijatelja.

Hvala vam na pažnji i još jednom vas pozivam da usvojimo navedene predloge odluka.

PREDSEDNIK: Zahvaljujem.

Reč ima narodni poslanik Aleksandra Đurović. Neka se pripremi Jasmina Obradović.

ALEKSANDRA ĐUROVIĆ: Poštovana predsednice, ministre sa saradnicima, koleginice i kolege narodni poslanici, učešće Vojske Republike Srbije u multinacionalnim operacijama je značajan element spoljne politike Republike Srbije. Takođe, učešćem u multinacionalnim operacijama Vojska Republike Srbije i Republika Srbija pokazuju se kao aktivan činilac u očuvanju međunarodnog mira i bezbednosti i na taj način jača ugled Vojske Srbije u svetu.

Takođe, pojedinci koji imaju priliku da učestvuju u multinacionalnim operacijama stiču značajna iskustva, a mogli smo da čujemo i danas u izlaganju ministra da postoje jasni kriterijumi ko može da ode i bude učesnik u jednoj od takvih operacija. Svakako odlaze najbolji i velika je zainteresovanost među pripadnicima Vojske Srbije da uzmu učešće u ovakvim misijama.

Republika Srbija, takođe, učešćem u multinacionalnim operacijama jača vlastite odbrambene kapacitete i nacionalnu bezbednost i, takođe, na taj način pokazuje se kao aktivan partner EU u pogledu Poglavlja 31, koje se tiče zajedničke spoljne i bezbednosne politike, ali i bezbednosne i odbrambene politike.

Vrlo često kao narodni poslanici, posebno na sastancima Parlamentarnog odbora za stabilizaciju i pridruživanje, kada imamo priliku da razgovaramo sa našim kolegama iz Evropskog parlamenta o različitim temama koje se tiču usaglašavanja naše politike sa politikom EU i kada razgovaramo o Poglavlju 31, možemo da čujemo određene kritike – zašto nije u većem procentu usaglašena spoljna politika Republike Srbije sa politikom EU. Ali u nastavku toga, dalje, jasno čujemo pohvale za to što je Republika Srbija vrlo aktivna u učešću u mirovnim misijama, pa možemo da vidimo i podatak da je po učešću u mirovnim misijama Srbija prva u regionu, a osma u Evropi.

U ovoj godini vidimo da su planirane multinacionalne operacije, i planirano je da bude upućeno do 700 pripadnika Vojske Srbije. Vidimo da je akcenat stavljen i posebna pažnja posvećena angažovanju vojnomedicinskih kapaciteta i, takođe, povećanju učešća žena u ovim operacijama. Vrlo je pohvalno što vidimo da je sve veći broj žena zainteresovan da učestvuje u ovakvim misijama. I danas, kada pogledamo listu govornika, možemo da vidimo da je, za razliku od nekog ranijeg vremena, veliki broj narodnih poslanica uzeo učešće upravo u ovoj diskusiji koja se tiče vojnih pitanja, što ranije nije bio slučaj.

U predlogu odluke koja je pred nama, vidimo da se tiče nastavka angažovanja u sedam mirovnih operacija UN, ali imamo i novine, dakle sedam novih u kojima Vojska Srbije dosada nije učestvovala: Zapadna Sahara, Mali, Džamu i Kašmir, Južni Sudan, Sudan i Bliski istok, kao i dve multinacionalne operacije pod pokroviteljstvom Evropske unije –Centralnoafrička Republika i Mediteran.

Kada pričamo o učešću u misiji EU na Mediteranu, cilj je ublažavanje posledica i rešavanje migrantske krize u Evropi. Jasno je da se Srbija nalazi na jednoj od glavnih ruta kojima se migranti kreću i jasno je da i na ovaj način Srbija pokazuje svoju volju da bude aktivan partner u Evropi u pogledu načina rešavanja migrantske krize.

Migracije koje su se desile negativno su uticale i na bezbednost lica koja prolaze i kroz našu zemlju. Između ostalog, to su lica koja dolaze iz ratom zahvaćenih područja, tako da je jako važno pratiti ko kroz koju zemlju prolazi kako ne bi došlo do ugrožavanja bezbednosti. Možemo da pohvalimo učešće kako policije tako i Vojske. Dosada nismo imali nikakvih incidenata u tom smislu, za razliku od mnogih drugih zemalja u kojima su, takođe, migranti bili, prolazili ili su stigli.

Odlukom Vlade Srbije od jula ove godine formirana je Komanda zajedničkih snaga za obezbeđenje državne granice, čime su se faktički stvorili formalni uslovi da Vojska Srbije bude angažovana u zaštiti državne granice po pitanju migrantske krize. Mogli smo da vidimo da je od tada veliki broj ilegalnih migracija sprečen.

Što se tiče drugih novina koje možemo da vidimo sa ovim Predlogom odluke, to je spremnost Ministarstva odbrane i Vojske Srbije da, u slučaju potrebe, angažuju sve svoje pripadnike u operacijama humanitarnog karaktera. Išlo bi se na poziv međunarodnih organizacija, regionalnih inicijativa u kojima je Republika Srbija član, kao i na pozive država koje su zadesile neke prirodne katastrofe.

Svi se sećamo, jako dobro, poplava koje su u maju ove godine zadesile Srbiju. Jako je važno da Vojska Srbije može vrlo brzo i efikasno da reaguje. Tada smo imali pomoć od strane Srpsko-ruskog humanitarnog centra u Nišu, kao nekog ko je prvi došao da reaguje. Odmah potom su reagovale i mnoge druge zemlje, naši partneri, tako da smo i na taj način mogli da vidimo kako je Republika Srbija jasno opredeljena i da ima saradnju sa svim zemljama, kako sa Zapada tako i sa Istoka.

Mogli smo da čujemo i određene kritike zašto je poslata humanitarna pomoć u Siriju. Ja mislim da je jako dobro što je Srbija pokazala još jednom svoj humani karakter i jako je loše uopšte politizovati želju Srbije da pomogne unesrećenom narodu – ne slanjem bombi, nego slanjem hrane. Svi se jako dobro sećamo devedesetih i nesreća koje su zadesile našu zemlju i koliko je takva vrsta pomoći, koja stiže sa bilo koje strane, značajna za narod koji je ratom zahvaćen u području u kojem živi.

Ako gledamo medije koji izveštaju, evo današnje, recimo, dnevne novine, možemo da vidimo brojne naslove koji se tiču vojne saradnje koju Republika ostvaruje, u ovom konkretnom slučaju, sa Ruskom Federacijom. Pa vidimo i neke naslove koji kazuju, kao „Oči u oči NATO i Rusija na granici sa Srbijom“, i prosto se stvara neka atmosfera da ljudi pomisle da je Srbija vojno opredeljena, da ima samo jednog partnera u pogledu vojne saradnje, što je daleko od istine. Kada pogledamo brojke, one pokazuju kakvo je faktičko stanje, vidimo da je, što se tiče vojnih aktivnosti sa NATO-om i sa državama članicama Partnerstva za mir, održano preko 20 vežbi, dok su sa Ruskom Federacijom održane samo dve vojne vežbe u toku 2015. godine.

To su činjenice koje jasno pokazuju da Srbija jeste vojno neutralna zemlja, spremna na saradnju i sa Istokom i sa Zapadom. S tim, kada pogledamo ove brojke, htela bih, ministre, da apelujem na vas da malo povećate broj vojnih vežbi sa Ruskom Federacijom, da bi bilo malo bolje izbalansirano.

Najveće poverenje građana je, od svih institucija koje postoje u Republici Srbiji, u Vojsku Srbije. U tome je na vama jedan veliki zadatak da to poverenje i očuvate. Želim vam puno sreće u tom radu i, naravno, u danu za glasanje glasaću za obe odluke koje su pred nama.

PREDSEDNIK: Hvala.

Reč ima narodni poslanik Jasmina Obradović, a neka se pripremi narodni poslanik Duško Tarbuk.

JASMINA OBRADOVIĆ: Poštovani ministre sa saradnicima, kolege poslanici, poštovani građani, danas raspravljamo o Godišnjem planu upotrebe Vojske Srbije i drugih snaga odbrane u multinacionalnim operacijama u 2016. godini i o Odluci o učešću pripadnika Vojske Srbije u multinacionalnim operacijama u 2016. godini.

Na samom početku želim istaći značaj učešća Vojske Srbije u multinacionalnim operacijama UN i EU, koji je bitan element spoljne politike Republike Srbije i jednako doprinosi ugledu naše vojske i naše države. Učešće naše vojske u operacijama, gde smo tretirani kao ravnopravni partneri, svakako doprinosi jačanju bezbednosnih kapaciteta Republike Srbije. Bitno je naglasiti da učešćem u multinacionalnim operacijama naša zemlja daje svoj doprinos svetskoj, evropskoj i regionalnoj bezbednosti, kao i poštovanju međunarodnog prava i mira.

U krajnjem slučaju, učešćem u ovim operacijama naša vojska je u prilici da, pored svega ostalog, proveri i nivo svoje obučenosti i spremnosti da, u zavisnosti od potreba, reaguje. Mada, slobodna sam da kažem, o spremnosti i respektabilnosti, kada je naša vojska u pitanju, govori i činjenica da se u ove mirovne operacije šalje i određeni broj štabnih oficira koji, osim obuke, i komanduju u okviru misija.

Kada sagledamo Godišnji plan upotrebe Vojske Srbije u multinacionalnim operacijama i efekte ovog učešća, sasvim je razumljivo da treba podržati i Odluku o učešću Vojske Srbije u multinacionalnim operacijama za 2016. godinu.

Ovom odlukom stvara se mogućnost učešća, odnosno angažovanja Vojske Srbije u humanitarnim operacijama, a na osnovu poziva organizacija ili država koje je zadesila prirodna katastrofa ili neka druga nesreća.

Ovakvim angažovanjem kapaciteta Vojske Srbije i drugih snaga odbrane mi potvrđujemo svoje opredeljenje za očuvanje međunarodnog mira. Bitno je istaći i da učešćem naše vojske dokazujemo njenu obučenost, sa ciljem da stečeno znanje prenesemo drugima, kao i da sopstvenu spremnost i obučenost podignemo na viši nivo.

Na kraju, gospodine ministre, činjenica da je mnogo veći broj prijavljenih za dobrovoljno služenje vojnog roka nego što su kapaciteti u Vojsci govori o tome kako raste ugled u svetu Republike Srbije i Vojske Srbije, a tako se vraća i nekada poljuljano poverenje građana u našu vojsku. Evo, na vama je da to iz dana u dan bude sve jače, sve snažnije i da mladi ljudi zaista, prolazeći vojnu obuku kroz dobrovoljno služenje vojnog roka, ponesu ono što su njihovi očevi i dedovi nosili sa sobom kada su služili vojni rok. Hvala vam.

PREDSEDAVAJUĆI (Veroljub Arsić): Reč ima narodni poslanik Duško Tarbuk.

DUŠKO TARBUK: Poštovani predsedavajući, poštovani ministre Đorđeviću sa svojim saradnicima, uvaženi građani Srbije.

Vojska Srbije ima poseban značaj u našem narodu, u našim srcima i u našoj državi. Za mene lično naša vojska je jednako naša država i obrnuto. Zato nije čudo što u anketama koju sprovode agencije Ministarstvo odbrane uvek ima najveće moguće ocene i puno poštovanje od građana Srbije.

Meni se čini, gospodine Đorđeviću, da vi sa vašim saradnicima koračate u tom pravcu i da ćete za svog ministrovanja dobiti poštovanje građana Srbije, vi i vaši saradnici, i ja se nadam da će to tako biti do kraja vašeg mandata.

Naša vojna neutralnost je jedan od četiri stuba naše spoljne politike i ja želim da poručim svima koji nas slušaju da to prime k znanju i da je to nešto za šta ćemo se mi zalagati. Dokle god smo vojno neutralni, mi možemo da sarađujemo sa svim armijama sveta u meri koja nama odgovara, u vremenu kada to nama odgovara i koliko nam odgovara.

U sklopu toga želim da podržim naše popularne „plave šlemove“ koje ćemo poslati u multinacionalne operacije i želim da kažem da tu ima više aspekata koji su dobrodošli za našu vojsku i za našu državu.

Srbija treba da pokaže da je pouzdan partner u svetu po pitanju bezbednosti, da je odgovorna država u tom vojnom aspektu. Da će naši pripadnici ići i činiti dobre stvari, donoseći mir ljudima na trusnom području, podizaće ugled svoje države i ponosito pokazivati da srpski vojnik zaslužuje da bude u takvim bezbednosnim snagama.

Ja lično mislim da su oni koje smo poslali u misije, pored toga što su vojnici i policajci, i naši ambasadori i da mogu značajno da utiču na to da Srbija dobije ugled i poštovanje.

Ja im pre svega želim da tamo srećno odu, a najviše im želim da se otuda srećno i zdravo vrate – na slavu srpske države i srpske vojske.

U sklopu toga, prateći vaš izveštaj, primetio sam da smo angažovali oko 11% žena da učestvuju u tim operacijama. Ja sam time vrlo zadovoljan, i ne samo po pitanju rodne ravnopravnosti. Ja lično mislim da su u svim oslobodilačkim i odbrambenim ratovima koje je vodila Srbija rame uz rame sa muškarcima bile naše majke, naše sestre, naše devojke.

Ne sećam se nijednog okupatora koji je rekao – nemojte da ubijate žene. Pogotovo ne – nemojte da ubijate decu. Mislim da je pravda da žene uzmu učešće u našim oružanim snagama i da za to dobiju dobru obuku. Naravno, one koje budu htele i želele da se priključe toj obuci.

Kada pričamo o ženama u oružanom sastavu, ne mogu da se ne setim Milunke Savić, heroine Prvog svetskog rata, koja je, za one koji ne znaju, bila najodlikovaniji vojnik i podoficir na svetu. Imala je vojnička priznanja od svih oružanih sila tadašnje Evrope, što će reći Francuske, Britanije i Rusije. Sa svojim ratnim drugovima prešla je Albaniju i celu golgotu i devet puta bila ranjavana. Ona je i posle rata pokazala da je veliki čovek; pored jednog svog biološkog deteta, ona je podigla još tri siročeta, odškolovala ih i spremila za život. U sklopu svega toga želim samo onim nevernim Tomama, koji još uvek misle da ženama nije mesto u oružanim snagama, da dobro razmisle da li su u pravu.

Želim s vama još samo da podelim – presrećan sam što se u budžetu našlo mogućnosti za podizanje plata vojnicima i policajcima za 5% i ne mogu da se ne setim vojvode Živojina Mišića, koji je rekao još pre sto godina: „Onaj ko ne bude hranio i oblačio svoju vojsku i policiju, taj će hraniti i oblačiti tuđu“, što bi možda neki i želeli. Zahvaljujem.

PREDSEDNIK: Reč ima narodni poslanik Željko Sušec. Izvolite.

ŽELjKO SUŠEC: Zahvaljujem.

Poštovani predsedavajući, uvaženi gospodine ministre, uvaženi predstavnici Ministarstva odbrane, dame i gospodo narodni poslanici, učešće pripadnika Vojske Srbije u multinacionalnim operacijama UN i misijama EU je značajni element u sprovođenju spoljne politike Republike Srbije. Učešćem u mirovnim operacijama Srbija pokazuje da je aktivan činilac u očuvanju međunarodnog mira, bezbednosti, čime nastavlja svoju mirovnjačku tradiciju i potvrđuje svoj ugled u svetu.

Očuvanje mira i bezbednosti u regionu i svetu je strategija odbrane, i to je jedna od tri misije naše vojske. Bezbednost je nedeljiva; bezbednost države ne ostvaruje se samo u očuvanju granica sopstvene zemlje. Mi smo mala zemlja, ali smo dokazali svima – u regionu, Evropi i svetu – da smo čestiti narod, pošten narod, da se zalažemo za rešavanje svih sukoba u svetu mirnim putem, uz poštovanje međunarodnog prava i poštovanje osnovnih načela ljudskih prava.

Pohvale i odlikovanja naših pripadnika koji učestvuju u multinacionalnim operacijama UN, koje svakodnevno dobijaju, govore o njihovoj spremnosti i obučenosti, koju su prošli u našim centrima za obuku jedinica koje učestvuju u multinacionalnim operacijama.

Pre nešto više od jedne i po decenije mi smo bukvalno bili uvoznici mira. Za veoma kratko vreme ušli smo među prvih deset evropskih zemalja po broju angažovanih pripadnika u misijama EU. Danas sa ponosom možemo da kažemo da smo od uvoznika postali izvoznici mira, u odnosu na naše komšije u regionu, i da smo kao takvi postali veoma važan faktor stabilnosti u regionu.

Od trenutno angažovana 332 pripadnika Vojske Srbije koji učestvuju u multinacionalnim operacijama, 38 pripadnika su žene, koje su angažovane u sklopu sanitetskih timova, što je za svaku pohvalu i ja, gospodine ministre, verujem da će u 2017. godini broj angažovanih žena biti daleko veći.

Učešćem u multinacionalnim operacijama pripadnici Vojske Srbije stiču nova iskustva razmenjujući ih sa pripadnicima oružanih snaga dosta razvijenijih zemalja u svetu.

Što se tiče bezbednosti naših pripadnika, dosada nije bilo ugrožavanja bezbednosti pripadnika Vojske Srbije koji su angažovani u multinacionalnim operacijama i ja, gospodine ministre, verujem da će Ministarstvo odbrane i ubuduće voditi računa o njihovoj bezbednosti .

Pripadnici Vojske Srbije koji učestvuju u multinacionalnim operacijama su ambasadori naše zemlje. Oni su ambasadori mira, bezbednosti, humanosti. Oni su ponos Srbije.

Na kraju, u ime poslaničke grupe SNS želim puno zdravlja, sreće i svaki uspeh na profesionalnom planu svim pripadnicima Vojske Srbije koji učestvuju u multinacionalnim operacijama UN.

Gospodine ministre, u danu za glasanje poslanička grupa SNS sa zadovoljstvom će podržati predloge ove dve odluke i, normalno, sve buduće predloge Ministarstva odbrane koji su u interesu jačanja borbene gotovosti Vojske Srbije.

PREDSEDAVAJUĆI: Zahvaljujem.

Reč ima narodni poslanik Nenad Božić.

NENAD BOŽIĆ: Uvaženi poslanici i gosti iz Vlade Srbije, poštovani građani Srbije, ja bih da pohvalim učešće naših pripadnika u multinacionalnim misijama u svetu zato što smatram da je to dobro. Prvo, oni stiču određena iskustva. Drugo, Srbija se na taj način reprezentuje kao jedna ozbiljna država koja aktivno učestvuje u mirovnim operacijama.

Posebno bih hteo da pohvalim ponašanje predstavnika Ministarstva odbrane, kako na Odboru, gde su bili vrlo raspoloženi da daju odgovore na pitanja, tako i danas u Skupštini. Isto tako bih pohvalio i to što su plan – danas smo saznali za angažovanje ovih jedinica – doneli početkom godine, iako u zakonu piše da on treba da bude donet tokom godine. Mogao bih da konstatujem da su se oni potrudili da svoj deo posla urade na vreme.

Ono što moram da konstatujem to je da je očigledno i taj plan stajao negde u Vladi do ovog 4. oktobra, kada smo mi dobili zahtev da se po hitnom postupku odobri. Tako da je to, očigledno, odgovornost Vlade. Ne znamo zbog čega se čekalo do oktobra, imajući u vidu da je Skupština, bez obzira na vanredne izbore, zasedala i u februaru – tako da je bila i tada sednica, pa je moglo i tada da se glasa po hitnom postupku za donošenje odluke o usvajanju ovog plana.

Ono što bih ja želeo da dam kao jedan predlog za poboljšanje zakona o upotrebi naših snaga u mirovnim operacijama, koji se odnosi na član 8, jeste da se taj član promeni i da se plan usvaja krajem godine za sledeću. Da se na taj način možda izbegne ovaj vremenski interval, koji očigledno može da traje.

Imali smo primere, koleginica Jasmina je navela, da je jedne godine usvojen čak krajem decembra. Mislim da to nije dobro i sugerišem vama da možda vi kao Vlada inicirate promenu zakona. Možda ima šanse da prođe u Skupštini, da prihvati skupštinska većina. Ako mi kao opozicija damo taj predlog, nisam siguran kako će proći, a nama je svejedno ko će da da predlog, nama je bitno da imamo bolje zakone.

Šta bih još želeo da dam kao sugestiju? U samom zakonu piše šta su elementi plana i vi ste to načelno ispunili. Tu se navodi da i drugi elementi od značaja za odobravanje učešća u multinacionalnim operacijama mogu biti delovi plana. Moja sugestija je, možda, da vi sigurno na osnovu nekih dokumenata pravite i finansijski plan i bezbednost i procenu rizika i imate razne aktivnosti pre nego što donesete plan i to je verovatno dokumentovano, a ja pretpostavljam, služio sam vojsku i znam kako funkcioniše vojska, da vi sve to imate i moja sugestija je da eventualno ti dokumenti budu navedeni u planu, da su korišćeni za izradu plana.

Nadam se da razumete zbog čega je to potrebno. Jer Skupština ne donosi samo odluke o usvajanju plana, ona vrši kontrolnu ulogu, tako da je nama poslanicima, a posebno onima koji učestvuju u radu Odbora za odbranu i unutrašnje poslove, važno. Oni bi možda ušli malo dublje u nešto, da prosto provere. Nadam se da to razumete i da sve te ostale dokumente – jedino ako su strogo poverljivi, onda po proceduri kako se sa takvim dokumentima već radi – možete da dostavite na uvid narodnim poslanicima.

Pored toga, imao bih samo još par pitanja za ministra. Pozdravljam nameru da se u budućnosti više angažuje naša tehnika i tehnologija, ako je imamo, koju možda može naša vojna industrija da napravi, koja se pre svega odnosi na inženjerijske jedinice, onda neke pokretne bolnice itd. Zanima me na osnovu čega UN i EU koje nas angažuju donose, recimo, odluke o tome koliko Srbija može, na primer, da angažuje te tehnike ili ljudi. Šta utiče na njihovo donošenje odluka, da li je to, pre svega, naša tehnička spremnost i obučenost ljudi ili možda zavisi od toga koliki je naš diplomatski uticaj i ugled koji imamo i kakav uticaj možemo da ostvarimo u tim organizacijama

Drugo, da li Ministarstvo ima neke kontakte sa ostalim ministarstvima kada je u pitanju razvoj vojne opreme koju biste želeli da više progurate u tim misijama, pa da imate, ne znam, podršku od Ministarstva privrede s obzirom 'na to da se radi o vojnoj industriji? Da li postoji neka komunikacija, da li postoje neki strateški dokumenti ili namere da se na tome više sarađuje? Hvala.

PREDSEDAVAJUĆI: Reč ima ministar Zoran Đorđević. Izvolite.

ZORAN ĐORĐEVIĆ: Malo pojašnjenje. Probao sam da objasnim, kada se šalju ljudi u mirovne misije, oni su „najjeftiniji“ za UN. Nama ranije nije bila takva politika i ljudi nisu odlučivali da se tehnika šalje. Mi smo rešili da sada obučimo inženjerski vod. On će biti spreman 2018. godine. Naravno, tu postoji potreba, konkretno sada razmatramo da li da pošaljemo poljsku bolnicu nivoa dva sledeće godine. To slanje prvi put košta Srbiju i za vraćanje para potrebno je dve godine. Svaka treća godina je, faktički, zarada od te poljske bolnice. Naravno, prvo moramo da vidimo kakav će biti budžet za sledeću godinu, i da vidimo kako možemo i da li možemo da odgovorimo na to.

Mi smo vrlo radi da damo, jer mislimo da ćemo tako moći da zanovimo nešto što već ima neki vek korišćenja kod nas. Drugo, tu su, recimo, helikopteri MI, koji su vrlo poželjni u mirovnim misijama jer su se pokazali kao vrlo izdržljivi. Tako da neka naša kalkulacija govori da bi nama, recimo, njihovo učešće omogućilo da u nekom bliskom periodu posle kupimo nove.

Intencija jeste da se nešto menja. Novi zakon o multinacionalnim operacijama će upravo promeniti ovo što ste rekli. To sam rekao već dva-tri puta, ali će, naravno, dati mogućnost i ostalima, zaposlenim van Ministarstva odbrane da apliciraju i da budu prisutni u mirovnim misijama gde je to moguće.

Mirovne misije funkcionišu tako što se nama ponudi, niko nas ne obavezuje na to da prihvatimo, a mi prihvatamo da li hoćemo ljudstvo, da li hoćemo opremu.

Mi ćemo gledati u narednom periodu da budemo brži u tome i gde god možemo da izađemo sa opremom – da izađemo, jer mislimo da je povraćaj svega toga vrlo koristan za sistem i za Srbiju. Hvala.

PREDSEDAVAJUĆI: Zahvaljujem.

Reč ima narodni poslanik Dragan Šormaz, a neka se pripremi narodni poslanik Ana Stevanović. Izvolite.

DRAGAN ŠORMAZ: Poštovani građani Republike Srbije, dame i gospodo narodni poslanici, uvaženi ministre, časni pripadnici Vojske Srbije, oficiri, prvo želim vama da se obratim, zato što znam da verovatno u nekim trenucima nije bilo lako da slušate ovu raspravu. Ali to je parlament, diskusija, razmena mišljenja pa se nekada izgovori i nešto što nije tačno, poput jedne rečenice koja je rečena – da je Vojska na najnižim granama, nižim nego što je ikada bila.

Moram reći da je moj utisak i saznanje koje imam – dabogda da su nam standardi u policiji, zdravstvu i obrazovanju kao što su u Vojsci, mi bismo odavno bili članica EU i razvijena evropska država. Vi ste, po mom mišljenju, najorganizovaniji sistem koji imamo, dosta dobar sistem, odličan sistem. Da su drugi takvi, svi ostali da smo takvi, naravno i politički sistem, sigurno bi ovom narodu i ovoj državi bilo mnogo bolje.

Čast koju branite najviše, i gde smo najvidljiviji trenutno u svetu... Hvala bogu kada nema ratova i nadam se da ih više nikada neće biti. Jer samo u prošlom veku u dva svetska rata Srbi su izgubili dva miliona glava; neki kažu potrebno, neki kažu nepotrebno. U svakom slučaju, i tada su nas vojnici časno predstavili čitavom svetu. Danas se to radi kroz multinacionalne operacije ili kroz ove vojne misije, kako god da ih zovemo.

Znam da je tako. Imao sam prilike da vidim u nekoliko slučajeva i da razgovaram sa inostranim oficirima, čak i generalima koji su učestvovali zajedno sa našim vojnicima i oficirima u nekim misijama, koji izuzetno hvale naše vojnike. Recimo, za Liban sam čuo od jednog američkog generala, koji je rekao da nikada nije imao u tom svom lancu komande bolje vojnike i oficire, uključujući i američke. Znači, on smatra da su naši vojnici i oficiri bili bolji nego oni kojima je on komandovao u američkom sastavu. Tako da gde god ste otišli, gde god ste bili, niste nas obrukali.

Želim da kažem da je višestruka korist Srbije učešće u ovim misijama i treba da povećamo kao država, koliko god možemo, kapacitet našeg učešća. Naravno da sve zavisi i od ekonomske situacije, a s obzirom na to da je i ona sve bolja i bolja, otkad radi vlada Aleksandra Vučića, sasvim sigurno ćemo i, evo, kao što vidimo već i u ovom pregledu, imati povećani broj naših pripadnika i učestvovaćemo u većem obimu.

Ono što je važno reći, zbog zabluda koje se šire namerno u našim medijima, jeste da su ovo sve misije UN i da nije sporno, čak i ove koje su organizovane od strane EU, a s obzirom na to da smo mi zvanični kandidat za ulazak u EU, apsolutno je potrebno, kao što je kolega Drecun govorio, da i u tome povećamo obim našeg učešća, jer na taj način, i kroz taj vid saradnje dokazujemo da smo bliži EU i da je naša politika, koja će biti u narednih par godina, potpuno usaglašena sa onim što su stavovi i politika EU, kako bismo mogli da učestvujemo kao ravnopravan partner u svemu tome.

Takođe, stalno se širi, danas smo čuli, vrsta zablude da će Srbija, kada postane član EU, morati da sprovodi neke odluke Brisela, da kao ravnopravan partner neće moći da učestvuje u kreiranju tih odluka i da iznosi svoje stavove. Građani Srbije treba i to da znaju, kada budemo jednog dana tamo, nadam se u interesu građana Srbije vrlo brzo, mi ćemo učestvovati i u kreiranju svih tih politika koje bude zastupala EU.

Što se tiče multinacionalnih operacija, one su izuzetno značajne za našu vojsku. Da nam Poslovnik omogućava da mogu ovi časni oficiri da nam se obrate, oni bi to rekli, jer to mnogo znači i za razmenu znanja, sticanja novih znanja, pa i upoznavanje nekih drugih koji sa nama sarađuju sa nekim našim saznanjima i znanjima, učenje i od naših oficira i vojnika. Na sam taj način smo bolje obučeni, a pored toga, kao što sam već rekao, podižemo ugled u svetu.

Ova odluka bi trebalo da bude jednoglasno podržana u Parlamentu bez ikakvih primedbi, jer to je nešto što je apsolutno u interesu Vojske Srbije i što je apsolutno u interesu razvijanja naših odbrambenih kapaciteta. Zbog toga bi trebalo bez ikakve primedbe, naravno postoje ove ili one vrste, da li je januar ili novembar ne menja stvar, kao što smo čuli više puta, u onome što piše u samoj odluci, što smo mogli sami da pročitamo, ali hajde da to može da bude neka primedba. Da kažemo da je primedba, ali konstruktivna rasprava dovodi do toga, koliko sam ja čuo, da ogromna većina, čak i opozicionih poslanika podržava naše učešće. To je dobro. Bilo bi dobro da svi podržavaju, jer to je nešto što je interes Vojske Srbije i odbrane Srbije.

Još jednom ću ponoviti, i ja kao narodni poslanik i SNS u danu za glasanje podržaćemo ovo i, kad god bude bilo potrebno, verujte da ćete u nama imati podršku. I kada bude trebalo da se traži više, pa i ako treba oko budžeta, takođe, mada se to sve dogovara već sad. U suštini, da bismo određene standarde dostigli, naravno da i u budžetu ceo naš sistem i Vojska moraju da dobiju mnogo značajniju poziciju nego što imaju u ovom trenutku. Ja ću se bar za to zalagati, a siguran sam i svi poslanici SNS-a. Ako treba, tu ste, dostavite mi, pa ćemo razgovarati,

Hvala vam još jednom i, ponavljam, u danu za glasanje ćemo to podržati.

PREDSEDAVAJUĆI: Zahvaljujem.

Reč ima narodni poslanik Ana Stevanović, a neka se pripremi narodni poslanik Marko Atlagić. Izvolite.

ANA STEVANOVIĆ: Poštovani potpredsedniče, gospodine ministre i gospodo oficiri, osvrnula bih se tokom svog govora na jedan ne tako blistav deo u Godišnjem planu upotrebe Vojske, tako da ću vas i zamoliti da pojedine delove pojasnite.

Naime, u Planu je predviđeno da Vojska Republike Srbije i predstavnici MUP-a učestvuju u operacijama u državama poput Liberije, Republike Mali, Centralnoafričke Republike, Demokratske Republike Kongo. Ukoliko se osvrnemo na zdravstvenu situaciju, ne samo na bezbednosnu, već isključivo na zdravstvenu situaciju u tim zemljama, možemo da primetimo da od 2014. godine u pomenutim zemljama vlada epidemija ebole. Kao što znate, ebola je smrtonosna bolest, protiv koje trenutno ne postoje nikakve relevantne vakcine, a epidemija je, izuzetne smrtnosti, takođe jako velika. Ovo jeste jedno mračno pitanje, ali takođe moramo da se osvrnemo na bezbednost naših pripadnika tamo.

Videli smo u Godišnjem planu upotrebe Vojske da je namera da u te zemlje idu naši predstavnici, tako da bih vas zamolila da kažete koliki su bezbednosni i zdravstveni rizici u vezi sa tim.

Takođe, što se tiče države Sudan, u Godišnjem planu ste napisali da postoje izuzetno velike opasnosti od zaraznih bolesti, tako da isto pitanje važi i za ovu zemlju. Takođe, u Sudanu imamo nestabilnu političku i bezbednosnu situaciju i vrlo teške uslove zbog klimatskog faktora, kao i mogućnost zaraze infektivnim bolestima.

Moramo da se osvrnemo i na najmlađu državu na svetu, u pitanju je Južni Sudan, koji je nezavisnost proglasio 2011. godine. Što se tiče ove zemlje, takođe imamo jednu situaciju koja nije uopšte blistava. Naime, u Južnom Sudanu imamo epidemiju malarije. Čisto da bih neki statistički podatak mogla da iznesem, u ovoj zemlji ukupno živi 11 miliona stanovnika, a u januaru ove godine obolelo je milion i 600 hiljada stanovnika ove zemlje. Takođe, malarija predstavlja treći uzrok smrtnosti u ovoj zemlji. Na koji način će pripadnici naše vojske i MUP-a biti zaštićeni i da li postoje rizici da se u slučaju zaraze epidemija prenese i na Srbiju, na našu zemlju?

Takođe moram da pomenem, opet se tiče Južnog Sudana, da je tokom jučerašnjeg dana smenjen komandant „plavih šlemova“ u ovoj zemlji. Naime, generalni sekretar UN Ban Kimun zatražio je juče hitnu smenu komandanta snaga UN upravo u misiji u Južnom Sudanu. Do smene je došlo zato što su se „plavi šlemovi“ ponašali i reagovali haotično i neefikasno na nasilje u Džubi, koja je glavni grad Južnog Sudana. To se desilo u julu ove godine, a oni nisu umeli da zaštite civile od seksualnih napada, kako se navodi u izveštaju UN.

U ovom izveštaju se navodi da je nedostatak vođstva, ključnog višeg osoblja misije kulminiralo u haotičnom i neefikasnom odgovoru na nasilje. Takođe se kaže da pripadnici mirovnih snaga nisu delovali pod jedinstvenom komandom i bili su skloni da izbegavaju rizik. Tako da bih vam ja bila veoma zahvalna kada biste mogli da ukažete detaljnije koje su procedure i mere zaštite naših pripadnika u slučaju da dođe do zaraze. Hvala.

PREDSEDNIK: Reč ima ministar Zoran Đorđević. Izvolite.

ZORAN ĐORĐEVIĆ: Probaću da ukratko odgovorim. Pokušao sam da prelistam ovde. U pravu ste, u nekim zemljama jeste složena situacija, i bezbednosna i zdravstvena. Kada govorimo o Sudanu i Južnom Sudanu, mi još nemamo odluku da idemo tamo, samo donosimo mogućnost da, ukoliko se stvore uslovi, ukoliko mi procenimo da ljudi treba da idu tamo, možemo da ih pošaljemo.

Naravno, kada pošaljemo ljude, dobijamo strogu preporuku UN kako i na koji način i čega mi treba da se pridržavamo. Vojska Srbije se svega toga pridržava. Postoje ljudi tamo koji, naravno, nadgledaju sve to i mi se ponašamo u skladu sa preporukama. Takođe, pre polaska vrši se zdravstveni pregled svih pripadnika Vojske koji idu u mirovnu operaciju. Oni dobijaju vakcine i potrebne lekove i pre odlaska, a dobijaju i lekove za eventualne posledice nekih bolesti koje su tamo najprisutnije.

Svakako, postoje svakodnevni lekarski pregledi tih ljudi i, kad god dolaze u situaciju da imaju simptome nekih zaraznih bolesti, izoluju se i prema njima se primenjuju posebne mere da bi se videlo da li je prisutna ta bolest od koje postoji najveći rizik. Naravno, ukoliko postoji, mi dobijamo informaciju ovde, oni su u dnevnoj komunikaciji sa Vojnomedicinskom akademijom i odlučujemo da li treba taj čovek da se prebaci na VMA ili ne.

Dosada nije bilo nekih težih zaraznih bolesti. Bilo je indicija da su neke prisutne, međutim, pokazalo se, na našu sreću, da nisu. Naravno, mi ne idemo tamo. Dobijamo koji su rejoni gde su zarazne bolesti kao što je ebola i naši ljudi ne zalaze tamo.

Kada su u pitanju vojni posmatrači, oni dobijaju svakodnevne informacije o rejonima gde se šta nalazi i gde je njihova procena da je opasnost velika, oni nemaju obavezu uopšte da se tamo pojavljuju.

Tako da mi bukvalno pokušavamo tim ljudima tamo da pomognemo koliko možemo kada je u pitanju stanovništvo i obezbeđenje mira, ali svakako najviše pokušavamo da vodimo računa o svojim ljudima. Time ćemo i dalje da se bavimo. Budite uvereni da se i bezbednost i zdravlje tih ljudi prati svakodnevno, mi dobijamo sve informacije i, verovatno, ako bude bilo nedajbože nečega, sigurno će znati i ljudi u Srbiji. A mi ćemo, opet kažem, preduzeti sve da do toga ne dođe. Hvala.

PREDSEDNIK: Hvala.

Reč ima Marko Atlagić, a neka se pripremi Ljupka Mihajlovska. Izvolite.

MARKO ATLAGIĆ: Mnogopoštovana predsednice Narodne skupštine Republike Srbije gospođo Gojković, gospodine ministre vojni, sa saradnicima, gospodo narodni poslanici, na početku dozvolite da se u ovom visokom domu, Narodnoj skupštini Republike Srbije, zahvalim Vojsci Srbije, na čelu sa načelnikom Generalštaba generalom Dikovićem, i ministarstvu vojnom i njegovom bivšem ministru Bratislavu Gašiću, što su u katastrofalnim poplavama koje su zadesile naše građane i našu otadžbinu maja gospodnje 2014. godine, a čije posledice i danas osećamo, dali ogroman doprinos kako na zbrinjavanju evakuisanih lica, tako i izgradnji nasipa, postavljanju mosnih prelaza, čišćenju klizišta, vodosnabdevanju, ispumpavanju vode i pružanju pomoći svake vrste.

Gospodine ministre vojni Đorđeviću, vama lično želim mnogo uspeha u radu, u šta ne sumnjam, što potvrđuju i vaše dosadašnje aktivnosti u Ministarstvu odbrane Republike Srbije. Siguran sam da ćete biti jako dobar ministar.

Poštovani narodni poslanici i poštovani građani Srbije, i ove dve odluke, prva – o usvajanju Godišnjeg plana upotrebe Vojske Srbije i druga – o učešću pripadnika Vojske Srbije u multinacionalnim operacijama u 2016. godini, imaju svoje uporište u Ekspozeu.

(Narodni poslanici poslaničke grupe DJB aplaudiraju.)

Imaju svoje uporište u Ekspozeu predsednika Vlade Republike Srbije, gospodina Aleksandra Vučića, koji je on predstavio nama, narodnim poslanicima i građanima Republike Srbije u ovom visokom domu 9. avgusta gospodnje 2016. godine. I, gospodo narodni poslanici, svaki ekspoze bilo koje vlade treba da bude Biblija za sve narodne poslanike. Ekspoze predsednika Vlade Republike Srbije, gospodina Vučića je transparentan, najsveobuhvatniji, najprecizniji…

(Narodni poslanici poslaničke grupe DJB dobacuju.)

Naučićete valjda. I najveći, na 560 gusto kucanih strana, i najbolji od sva 73 prethodna ekspozea…

PREDSEDNIK: Poslanici, možete li sad malo da ne vređate druge poslanike, pogotovo ne profesora Atlagića?

(Narodni poslanici poslaničke grupe DJB aplaudiraju.)

MARKO ATLAGIĆ: … Predsednika vlada Srbije, počevši od prvog predsednika Vlade, prote Mateje Nenadovića 1805. godine, do danas. (Narodni poslanici poslaničke grupe DJB aplaudiraju.)

PREDSEDNIK: Poslaniče, hoćete li biti ljubazni da prekinete, da pustimo ovu grupu da kaže šta ima? Molim vas. Jeste da nismo u direktnom prenosu, idemo u odloženi, ali svakako će građani videti. Pustite neka se smeju, tapšu, vrište i šta god već.

MARKO ATLAGIĆ: Gospođo predsednice, poručite im.

PREDSEDNIK: Hoću.

MARKO ATLAGIĆ: Oni mogu sve u životu postići – novac, skupe automobile, zgrade, ušteđevinu u bankama, pa makar ona bila milion iz poreza SAD, ali jedno jedino ne mogu postići – vaspitanje i pravilan odnos prema svojoj otadžbini kada se govori o Vojsci Srbije. (Aplauz.)

PREDSEDNIK: Hvala.

MARKO ATLAGIĆ: Gospodo narodni poslanici, ovaj ekspoze je citiran u jednom međunarodnom časopisu za 2016. godinu, koji se nalazi na Scimago listi i izašao je u Rimu. To je prvi put u modernoj istoriji Srbije da jedan ekspoze predsednika vlade bude citiran u međunarodnom časopisu. (Aplauz.)

Na stranici 16 Ekspozea predsednika Vlade, gospodina Vučića, piše: „Republika Srbija će kroz svoj angažman u međunarodnim organizacijama i multinacionalnim forumima nastaviti da, u meri svojih mogućnosti, daje doprinos očuvanju međunarodnog mira i bezbednosti, između ostalog i kroz angažovanje predstavnika Srbije u mirovnim operacijama u UN.“

Gospodo narodni poslanici, ja bih voleo da ustanu da demantuju sve ovo što sam rekao.

Tako to radi naš predsednik Vlade, po sistemu retko viđenom u modernoj istoriji Srbije i političkoj kulturi. Rečeno, napisano, ostvareno. Rečeno u ovom visokom domu Narodne skupštine Republike Srbije 9. avgusta 2016. godine, napisano u Ekspozeu i, gospodo narodni poslanici, danas je ovde kod nas na klupama.

(Narodni poslanici poslaničke grupe DJB aplaudiraju.)

To je vaš odnos prema Vojsci.

Republika Srbija je dala značajan doprinos očuvanju mira u svetu između ostalog i kroz učešće naše vojske u multinacionalnim operacijama. Na taj način ćemo, pored ostalog, širiti istinu o tradicionalnim vrlinama srpske vojske. Još je – namerno citiram jednog generala koji nije naš, nego čak sa suprotne strane – general nemačke armije Alfred fon Makenzen rekao: „Srbi su…

(Narodni poslanici poslaničke grupe DJB se smeju.)

PREDSEDNIK: Poslaniče, molim vas, prestanite.

Ako nastavite da kršite član 106, biću prinuđena zaista da svima izreknem kaznu.

Ovo više nema nikakvog smisla. Ovakvo nepoštovanje Parlamenta nisam doživela za 26 godina, koliko se bavim politikom. Pošto sam ovde, ne mogu sama da tražim povredu Poslovnika, sama bih sebi izrekla kaznu i tražila da se glasa.

Ovo je skandal šta vi pravite. Ovo je sramota. Ne dozvoljavate poslaniku da kaže ono što želi da kaže. Ometate svaku slobodu govora u ovom parlamentu – cerekanjem, smejanjem, lupanjem, vikanjem. Ne možete to da radite.

(Saša Radulović: Povreda Poslovnika.)

Ne dam vam povredu Poslovnika, zato što ja govorim kao predsedavajući.

Znači, ovo je skandal nad skandalima šta vi radite. Ovo prelazi prag tolerancije svakog poslanika koji je došao ovde da radi i koji je zainteresovan za vrlo važne teme, dve tačke koje imamo ovde.

Nemojte da dobacujete. Nemojte da dobacujete!

(Radoslav Milojičić: On meni dobacuje! Nema smisla, stvarno!)

Ne, ovo stvarno nema nikakvog smisla. Nema nikakvog smisla. Iz poštovanja prema ovom parlamentu, građanima Srbije koje interesuje tema i iz poštovanja prema pripadnicima Vojske Srbije, molim vas...

Pet minuta pauze! U skladu sa Poslovnikom, pet minuta pauze.

(Narodni poslanik Saša Radulović tapše.)

Nemojte tapšati. Poslaniče, vi imate već tri kazne.

(Saša Radulović: Pauza je, mogu da pričam šta hoću.)

Ne možete da vičete na mene i ne možete da mi pretite fizički. Ne možete da mi pretite fizički. Sram vas bilo!

Dakle, poslanik Radulović preti fizički i tražim da to uđe u zapisnik.

(Branka Stamenković: Laže!)

Poslanica viče: „Laže!“ Poslanica koristi reč „laže“ i viče: „Laže!“

(Branka Stamenković: Vičem da lažete.)

Tako je, sram vas bilo.

(Branka Stamenković: Sram vas bilo!)

Sram vas bilo.

(Posle pauze – 17.45)

PREDSEDNIK: Profesore Atlagiću, da li ste spremni da nastavite? Molim poslanike da nastavimo. Izvolite.

MARKO ATLAGIĆ: Hvala, gospođo predsednice Narodne skupštine Republike Srbije.

Feldmaršal Makenzen je rekao: „Srbi su najbolji vojnici Balkana, opasan i ratoboran narod, hrabri borci i ponosni ljudi“.

Pripadnici Vojske Srbije i Ministarstva vojnog angažovani su u multinacionalnim operacijama pod mandatom UN i EU, a do kraja 2016. godine planirano je učešće u multinacionalnim operacijama nekoliko stotina pripadnika sistema odbrane. U te multinacionalne operacije upućuju se posebno pripremljene osobe, što rezultira time da će se predstavnici Republike Srbije zaista ponašati kao pravi vojnici i pravi profesionalci, kao što su to bili i ranije. Zato naša vojska zna da ceni ne samo našu nezavisnost i suverenost nego i nezavisnost i suverenost drugih zemalja.

S tim u vezi, još je Lamartin, prolaskom kroz Niš, videvši Ćele kulu, rekao: „Neka Srbi sačuvaju ovaj spomenik. On će naučiti njihovu decu šta vredi nezavisnost jednog naroda, pokazujući koliku su cenu platili njihovi očevi“.

U okviru multinacionalnih operacija angažuje se i deo civila, odnosno vojnih službi koje su najčešće angažovane kao deo sanitetskog ili pomoćnog, logističkog osoblja. Kao članica bezbednosti Republika Srbija je privržena kolektivnoj bezbednosti i spremna je da doprinese globalnoj stabilnosti. Ona to, dame i gospodo narodni poslanici, čini delovanjem na sopstvenoj teritoriji, ali i učešćem u multinacionalnim operacijama van naših granica koje imaju za cilj očuvanje međunarodnog mira i međunarodne bezbednosti.

U multinacionalnim operacijama učestvuju i žene ravnopravno, čizma uz čizmu sa ostalim muškarcima, uspele su da se izbore za svoje mesto u multinacionalnim operacijama. Na taj način doprinose, zajedno sa muškarcima, širenju tako dobre vrline srpske vojske. Podsećam vas, gospodo narodni poslanici, da je isti feldmaršal Makenzen u Velikom ratu za naš narod rekao – jer se radi o narodu, jer vojnici nose i mišljenje o narodu: „Ja neobično cenim i volim vas iz Šumadije, vi ste herojski narod pun časti i pun ponosa, narod velike i časne budućnosti“.

Poštovane dame i gospodo, mogao bih vam danima pričati o učešću žena u vojsci, naročito u Prvom svetskom ratu i NOB-u. Dozvolite da kažem samo jedan podatak, da je u NOB-u učestvovalo preko 100.000 žena, od toga je 25.000 poginulo, nažalost, i 40.000 ranjeno, 3.000 je teških invalida, 91 žena proglašena je za narodnog heroja. Malo li je, gospodo narodni poslanici?

U 2016. godini pripadnici Vojske Srbije sudelovaće u 21 mirovnoj multinacionalnoj operaciji van granica naše otadžbine i humanitarnim akcijama, u 14 mirovnih operacija UN, u šest mirovnih operacija EU i humanitarnim akcijama ili na lični poziv države koju je zadesila katastrofa.

Poštovane dame i gospodo, poštovani građani Srbije, vama se obraćam, Republika Srbija je zajedno sa Vladom Republike Srbije, vojskom i policijom odlično rešila migrantsku krizu, na zadovoljstvo svih građana Republike Srbije, čitavog sveta i time je pokazala pravo lice Republike Srbije svetu.

Poštovane dame i gospodo, slušam dva dana neistine – a, kako vidite, nikada u ovoj skupštini neistinu nisam izneo, niti hoću, jer smo polagali zakletvu da ćemo istinu govoriti – na račun bivšeg ministra vojnog, gospodina Bratislava Gašića.

Nije ministar vojni Gašić, nego bivši ministar pre njega „prilikom nabavke mobilnog sistema radio-relejnih veza preko Jugohemije na kursnim razlikama oštetio budžet Srbije za 270 miliona dinara“ –izveštaj Državne revizorske institucije, a objavio i jedan dnevni list 18. jula gospodnje 2012. godine, strana 17.

Nije, gospodo narodni poslanici i građani Srbije, ministar vojni gospodin Gašić, nego jedan bivši ministar 2010. godine „platio nadogradnju softvera za VMA 850.000 evra; to je čak četiri puta skuplje nego što je taj kompjuterski program koštao kada je bio kupljen“ –izveštaj Državne revizorske institucije.

Nije ministar Gašić, gospodo narodni poslanici, nego jedan bivši ministar bivše vlasti deo kadra penzionisao u najboljim godinama, kada su bili uveliko radno sposobni i iskusni, tako da je čak 2004. godine penzionisao 26 generala, ratnih komandanata, načelnika itd.

Nije ministar vojni Gašić, nego jedan od ministara bivše vlasti „davao helikoptere za potrebe snimanja filmova“ – citat iz jednog izvora 7.11.2015. godine, strana 5.

Nije ministar Gašić, nego ministar bivši naredio da se „helikopterom vozi seno“ – citat od 7.11.2015. godine, strana 5.

Gospodo narodni poslanici, naravno da ću glasati za ova dva predloga. Dozvolite, na kraju, gospodo narodni poslanici, da i vas sve skupa pozovem da glasamo za ove dve odluke, jer ćemo na taj način svi skupa sudelovati u modernizaciji Republike Srbije za koju smo se opredelili u ovom visokom domu Narodne skupštine Republike Srbije, bar većina narodnih poslanika, većina građana Republike Srbije, naša vlada i naš predsednik države.

Na kraju, dajemo punu podršku predsedniku Vlade Republike Srbije da i dalje, kao i do sada, vodi Republiku Srbiju zacrtanim ciljem modernizacije, jer ćemo samo tako i na taj način stvoriti uslove za prosperitet naše zemlje i budućnost naše dece, svakim danom, svake godine pomalo, ali sigurno. Hvala.

PREDSEDNIK: Izvolite.

MILOŠ BOŠKOVIĆ: Hvala.

Kao i uvek u slučaju gospodina Atlagića, povreda člana 106 – govornik može da govori samo o tački dnevnog reda o kojoj se vodi pretres. Prošli put sam pričao o selima, neću sada to da radim. Radi se o tome, još jedanput da objasnim, sada ću da budem ozbiljan, gospodin Atlagić uvek izgovara isti pasus, koji mi ovde imamo na Otvorenom Parlamentu i tačno znamo šta će on da kaže.

Ja sam izračunao da je verovatnoća da će on da skrene sa teme otprilike 99,5%, tako da ja unapred pritisnem ovo dugme da se javim za povredu Poslovnika, jer znam da će to da se desi.

Još jednom, kao što uvek kažem, i ja se isto ponavljam, molim vas, zbog poštovanja pre svega prema gostima koji su ovde došli i dali svoje vreme, odgovaraju na naša pitanja, da se držimo dnevnog reda i, najiskrenije, prema predsedavajućem. Nije nam prijatno da pet-šest minuta slušamo stvari koje su van teme. Zbog toga mi ovako radimo. Smeta, zaista smeta, zaista jako smeta. Još jednom, posebno zbog gospode koja su ovde došla iz Ministarstva, koji troše vreme da nam ovde odgovaraju na pitanja. Hvala.

PREDSEDNIK: Poštovani poslaniče, prvo, Vlada Republike Srbije, ovde ministar odbrane i njegovi saradnici ne mogu da troše vreme u Parlamentu Republike Srbije. Znači, Parlament Republike Srbije je birao njih i oni ne troše vreme, nego dolaze ovde da brane svoje zakonske predloge i njihovo je pravo, obaveza i dužnost da saslušaju poslanike.

Možda vi gledate na to kao na „izdržavanje“, nemam pojma, ne mogu da shvatim vaše ponašanje, ali u redu, ja vam samo odgovaram. Znači, nemojte vi da govorite u ime pripadnika Vojske i Ministarstva odbrane. Oni sede ovde, hvala na tome.

(Saša Radulović: Ne, nego ćete vi.)

Dobacio mi je neko iz ove poslaničke grupe: „Ne, nego ćete vi.“ Hvala na poštovanju funkcije predsednika Parlamenta.

Što se tiče govora o tački dnevnog reda, profesor Atlagić, poslanik Atlagić je govorio o tački dnevnog reda.

(Saša Radulović: Svaka čast! Svaka čast!)

Smirite se, biće sve u redu. Mnogo radimo i sve znam, da mnogima smeta. Biće sve u redu, polako, završićemo i današnji radni dan. Uvek u neko ovo vreme imamo malo jače reakcije, ali biće sve u redu, ne brinite. Radićemo i dalje.

Što se tiče člana 106, niste rekli samo stav 1, nego 2. i 3. Slažem se, nisam reagovala na ono što je urađeno i ja lično smatram da sam prekršila Poslovnik što nisam reagovala na član 106. stav 3. Lično ja smatram da sam prekršila i što nisam odmah reagovala na ometanje i ugrožavanje slobode govora jednog od poslanika, jer je stvarno negodovanje, vikanje, zato što se nekom ne sluša govor, bilo neprimereno. Ja se vama izvinjavam, poslaniče, što to nisam uradila.

Ako vi smatrate da neko ovde treba da govori samo ono što se vama dopada, onda smo pogrešili. Jeste, neverovatno je, poslaniče, ali vaš poslanik je to izgovorio sada, da se vama ne slušaju govori drugih poslanika. I to shvatam potpuno, da biste voleli da budete ovde sami. Sačekaćete još tri godine, možda i budete sami, nikad se ne zna, ali samo treba strpljenja. Jeste neverovatno. Znam ja da se vama ne sluša, ali Poslovnik me obavezuje da vam objasnim stvari.

(Saša Radulović: Nemojte da lažete!)

O, poslaniče, sad ću vam reći na ovo „nemojte da lažete“. Žao mi je što su moji poslanici, poslaničke grupe kojoj pripadam toliko tolerantni da ne reaguju i ne traže povrede Poslovnika, jer neće da igraju igru koju ste vi započeli.

A na to „nemojte da lažete“, samo ću vam reći – vaspitanje se stiče kod kuće, kada ste jako mali. Zato vam neću odgovoriti na ovo što kažete predsedniku Parlamenta „lažete“. Stvarno vam neću odgovoriti, jer, izgleda, neko je pio belu kafu kad je bio mali, a neko ne zna šta znači piti belu kafu kad si mali. To je moj odgovor vama na ovako nepristojno ponašanje i nevaspitanost. To je moj odgovor vama.

(Radoslav Milojičić: Replika.)

Ne, poslanik nije izgovorio ime nijednog ministra.

Izvolite, povreda Poslovnika.

RADOSLAV MILOJIČIĆ: Reklamiram član 107.

(Aleksandar Martinović: Bio je član 107.)

Bio je član 106. i zaista vas molim da kolega ne dobacuje.

PREDSEDNIK: Molim vas, nemojte da dobacujete. Pustite da kažu član 107. Molim vas, iz poštovanja prema meni. Član 106. je sada bio.

Izvolite.

RADOSLAV MILOJIČIĆ: Govornik je dužan da poštuje dostojanstvo Narodne skupštine. Ja vas molim da zaista zaštitite ovaj visoki dom od reči da je bilo koji ministar, bez obzira iz koje stranke dolazio, a evo, tu su ljudi koji su mnogo stručniji od svih nas u ovoj sali –prevozio helikopterom seno. Zaista, to ne ide da se kaže za bilo kog ministra, bez obzira kojoj on političkoj partiji pripada. Mi treba da zaštitimo funkciju, instituciju ministra odbrane, bez obzira da li se on zvao Dragan Šutanovac, da li se on zvao Đorđević ili neko drugi. To zaista nema smisla. Znam da smeta svima što je Dragan Šutanovac izgradio pet hiljada stanova za vojne obveznike i vojne penzionere.

PREDSEDNIK: Nije bilo govora o…

RADOSLAV MILOJIČIĆ: Jeste, pomenuo je…

PREDSEDNIK: Nije. Nije.

RADOSLAV MILOJIČIĆ: Možemo da vratimo stenogram.

PREDSEDNIK: Poslanik Krasić je stalno pitao – ko, ko, a poslanik Atlagić nije hteo da kaže ime.

RADOSLAV MILOJIČIĆ: Rekao je da je ministar, bez obzira koji, vozio seno helikopterom. Ja znam da svima smeta što je Dragan Šutanovac samo za mesec dana… (Isključen mikrofon.)

PREDSEDNIK: Poslaniče, nemamo repliku, imamo povredu Poslovnika. Član 107. Stvarno, koliko se licitira o povredi dostojanstva Parlamenta, svaka čast. Član 107. je ostao u pameti svima nama ovde.

Znači, danas je u diskusiji najviše bilo priče o ministru Gašiću. Sada ste izbegli da izgovorite samo njegovo ime. I to je dosta za mene, nemam reči više.

Mi ćemo da čuvamo dostojanstvo ministra odbrane, ali pojedince ne možemo, ako nešto urade, i to važi za sve. Niko nije prekinuo govornike koji su govorili o ministru Gašiću, bivšem ministru odbrane. Niko.

Glasaćemo? Ne, ne želite. Zahvaljujem.

Reč ima narodni poslanik Ljupka Mihajlovska, a neka se pripremi narodni poslanik Marko Parezanović.

Izvolite.

LjUPKA MIHAJLOVSKA: Hvala.

Poštovane koleginice i kolege, građanke i građani, poštovani gosti, biću vrlo kratka i na neki način ću se nadovezati na govor koleginice Ane Stevanović. Zapravo, postaviću samo dva pitanja na koja bismo, moje kolege iz poslaničke grupe Dosta je bilo i ja voleli da čujemo odgovore.

Naime, jedno pitanje odnosi se na to šta se dešava i da li ste imali iskustva dosada, ukoliko neko od naših predstavnika koji učestvuju u mirovnim misijama tokom učešća stekne invaliditet iz bilo kog razloga – koja socijalna i zdravstvena politika se na njih primenjuje?

S obzirom na to da u dokumentima koja smo dobili nismo videli da je Ministarstvo za rad, zapošljavanje, boračka i socijalna pitanja uključeno u izradu godišnjih planova, a takođe i Zakon o pravima boraca i osoba sa invaliditetom koji su invaliditet stekli u ratu i članova njihovih porodica ne obuhvata ovu kategoriju Vojske.

Zapravo me zanima kako se dalje odnosimo prema tim građanima, ukoliko dođe do sticanja nekog invaliditeta, i da li se na njih primenjuju odredbe ovog zakona, koji zapravo eksplicitno ne navodi da se to odnosi na njih. Tu mislim pre svega na novčana davanja, na razne podrške za normalno funkcionisanje i zbrinjavanje članova njihovih porodica.

Takođe me zanima da li imate podatak o tome koliko je predstavnika nacionalnih manjina uključeno u misije i da li negde postoje neke kvote – da li, kada pravite planove, to uzimate u obzir ili u narednom periodu planirate da to radite. Hvala.

PREDSEDNIK: Reč ima ministar. Izvolite.

ZORAN ĐORĐEVIĆ: Poštovani poslanici, kad je u pitanju osiguranje naših pripadnika u mirovnim operacijama, oni su 100% pod osiguranjem Ujedinjenih nacija. To podrazumeva ceo paket. Naravno, i kada se budu vratili ovde, ukoliko je trajni invaliditet, on stiče pravo na invalidsku penziju i plus sve one beneficije koje ima kao pripadnik Vojske koji je zadobio te povrede u takvom stanju. Znači, ima pravo na pomagala, sve ono što pripada po našem zakonu – da ne nabrajam sve, i ne znam sve napamet šta ide – a na to sve ide plus i osiguranje UN.

Za ovo drugo pitanje nemamo informaciju. Kod nas su svi jednaki. Nikada nismo pravili kvote koliko kojih ljudi ide. Rekao sam, postoje četiri kriterijuma po kojima se biraju, a to je zdravstveni, psihološki, poslednja ocena koju imaju i fizička spremnost. Ko god je za to sposoban i ispuni to, bez obzira na to koje je rase ili veroispovesti, da li je muško ili žensko, on stiče pravo da ide tamo. Hvala.

PREDSEDNIK: Reč ima narodni poslanik Marko Parezanović, a neka se pripremi narodni poslanik Tatjana Macura.

MARKO PAREZANOVIĆ: Poštovana predsednice, poštovani ministre sa saradnicima, dame i gospodo narodni poslanici, pred nama je predlog odluke o učešću naše vojske u multinacionalnim operacijama UN i EU. Smatram da su ove multinacionalne operacije i naše učešće u njima veoma važan segment naše spoljne politike, čija je glavna karakteristika bliska saradnja sa svim relevantnim geopolitičkim činiocima u svetu, a sa druge strane, zadržavanje naše vojne neutralnosti.

Učešće naše vojske u ovim međunarodnim operacijama predstavlja jedan znatno širi kontekst te vojne saradnje.

Hteo bih, pre svega, da naglasim dva osnovna cilja naše spoljne politike, a to su, sa jedne strane, bezbednost i stabilnost i, sa druge strane, ekonomski napredak.

Nijedna zemlja u regionu nije dala doprinos miru i stabilnosti kao Republika Srbija svojom visokoodgovornom politikom, gde je svaki naš zvaničnik znao i te kako dobro da izmeri svaku izgovorenu reč, iako je nekada jako teško bilo prećutati neke stvari.

Mi smatramo da je ekonomski prosperitet naše zemlje moguć samo uz održavanje mira i stabilnosti. Mogli smo da vidimo i u našem regionu da čak i najmanja nestabilnost usporava i sprečava svaki pokušaj razvoja. Imali smo i mnogo drastičnije primere. Recimo u Ukrajini, gde danas građani te zemlje trpe velike posledice nemira i sukoba koji su se tamo dešavali, a sve zbog toga što ta zemlja nije uspela da nađe pravi balans između velikih sila i da zaštiti samo svoj interes.

Imali smo danas i u prethodnom periodu dosta predloga od strane opozicije kako treba da izgleda naša spoljna politika, pa se neki zalažu za to da bi trebalo da uvedemo sankcije Rusiji i da se okrenemo samo EU i NATO-u. Lično smatram da to nije interes Srbije. Nedavno je jedna narodna poslanica, iz najveće stranke bivšeg režima, u Savetu Evrope glasala za to da se Rusiji uvedu sankcije. Mislim da to nisu interesi građana Srbije, da je to samo puko dodvoravanje i udvaranje nekim stranim zemljama, sa nadom da će im pomoći u nekom njihovom političkom opstanku. Smatram da to nije odgovorno ponašanje.

Sa druge strane, postoje predlozi da Srbija treba da se okrene samo Rusiji i da prekine praktično svaku saradnju sa EU i NATO-om. Oni koji to zagovaraju na neki način zaboravljaju, ili se prave da ne znaju, da je Srbija okružena zemljama EU, zemljama NATO-a i da ona geografski i istorijski pripada EU, odnosno Evropi, i da ima potrebu da sa Evropom ima dobru komunikaciju.

Kada govorimo o međunarodnim odnosima, postoji potreba da budemo malo više iskreni. U međunarodnim odnosima ne postoje ni emocije, ni ljubav, ni prijateljstvo, već isključivo partnerstvo. Naša zemlja je pokazala da može da bude pouzdan partner i EU, i Rusiji, i Kini i svim drugim relevantnim geopolitičkim činiocima.

Kada govorimo o toj iskrenosti, moram da se složim i sa narodnom poslanicom Marijom Obradović. Aleksandar Vučić jeste državnik, a svi ostali su predsednici političkih partija koji samo razmišljaju o svom rejtingu.

Nije uvek jednostavno. Trpimo dosta pritisaka, dosta nepravde, ali mislim da smo uspeli da se izborimo za jedno – Vlada Republike Srbije je potpuno nezavisna i posle dužeg vremena ni jedna druga strana sila ne može da upravlja Srbijom. Niko ne može da nas natera da uvedemo sankcije Rusiji, niko ne može da nas natera da prekinemo naše evropske integracije sve dok one predstavljaju interes za našu zemlju. I to je nešto na šta sam ja ponosan.

S jedne strane, govorio sam o tim indirektnim načinima kako stabilnost i mir mogu da pospeše ekonomski razvoj. Takođe, postoji i direktan način kako naša vojna saradnja, kvalitetna vojna saradnja utiče na razvoj naše privrede. Tu pre svega mislim na ekspanziju namenske industrije, pogotovo kada je u pitanju zapadna Srbija.

Jedna od najvećih fabrika municije na Balkanu, a možda i najveća, čačanska kompanija „Sloboda“ ima ugovorenih 150 miliona dolara poslova, od čega 90% pripada izvozu. U prethodnom periodu ta kompanija zaposlila je 250 radnika i u ovom trenutku ima najviši stepen uposlenosti od 2000. godine. Posle 17 godina obnovila je najveću halu koja je bila uništena u NATO bombardovanju i u koju je sada uloženo 10 miliona evra.

Paralelno sa tim, u mestu Uzići, između Požege i Užica, u toku je gradnja jedne vojne fabrike streljačke municije, koja bi trebalo da bude otvorena sledeće godine i gde će biti zaposleno 700 građana iz zapadne Srbije.

To su one životne teme koje su građanima bitne. Građane ne zanima ko će u ovoj sali da se pokaže kao mnogo veliki rusofil ili NATO lobista. Građane zanima da imaju više posla, da imaju bolji standard, da žive u miru i stabilnosti, i sve što radi Vlada Republike Srbije podređeno je tom cilju.

Dakle, još jednom, podržavam ove predloge i nadam se da će Vlada Republike Srbije nastaviti u ovom pravcu da vodi svoju međunarodnu politiku. Hvala.

PREDSEDNIK: Zahvaljujem.

Reč ima narodni poslanik Tatjana Macura.

Neka se pripremi Vladimir Orlić.

TATJANA MACURA: Dame i gospodo narodni poslanici, gosti, predsedavajuća, želim da vas podsetim i da se složim sa tim da Srbija jeste regionalni lider u učešću u multinacionalnim operacijama, misijama UN i EU.

Danas smo čuli podatak da je tokom 2015. godine 650 pripadnika i pripadnica Vojske, kao i drugih snaga odbrane, kroz razne rotacije učestvovalo u multinacionalnim mirovnim operacijama. Danas znamo da 332 naša člana učestvuju u različitim multinacionalnim mirovnim operacijama, od čega su, čuli smo podatke 11-12% žene, tako da možemo zaključiti da imamo čak 39 pripadnica tzv. nežnijeg pola, što je vrlo pohvalno.

Jedna od misija o kojima smo danas govorili, nekoliko puta je bila pomenuta, za mene je prilično interesantna i volela bih da se ovaj put osvrnem samo na nju, bez umanjenja značaja svih ostalih misija.

Naime, reč je o misiji koju smo danas opet nekoliko puta pominjali i samo učešće naših misionara je pohvaljeno ne samo u matičnoj državi, odnosno u Srbiji, već i u državi gde oni službuju. Ali je isto tako pohvaljeno i od profesionalaca sa kojima oni sarađuju. Reč je o mirovnoj operaciji UN u Centralnoafričkoj Republici. Tamo se nalazi vojna bolnica nivoa dva, u kojoj je, između ostalih, naših 13 lekara, specijalista i supspecijalista, 31 medicinski tehničar i tri bolničara.

Prema podacima koji su i sada dostupni na sajtu Ministarstva odbrane, od kraja juna do početka novembra, znači za neki period od pet-šest meseci ova bolnica je zbrinula čak 3.800 pacijenata. To je impresivan rezultat za bilo koju bolnicu čak i u mirnodopskim uslovima, a kamoli u nekim vanrednim okolnostima.

Među ovim slučajevima bilo je 313 slučajeva malarije, od čega 90 u teškom obliku, ali nijedan sa smrtnim ishodom. S tim u vezi zaista bih čestitala našim mirovnjacima, koji se nalaze širom sveta, na zaista impresivnim rezultatima i na tome kako oni nas u suštini predstavljaju kao ozbiljni profesionalci.

Kad smo kod ove teme koja se tiče zdravstvene zaštite naših mirovnjaka, ja bih se nadovezala na ono što su moje koleginice govorile i pitala vas, odnosno da se prvo podsetimo. U Zakonu o upotrebi Vojske Srbije i drugih snaga odbrane u multinacionalnim operacijama u članovima 35. i 36. govori se da po ovom pitanju nema dileme, da je rešeno ne samo našim zakonima, nego i različitim međunarodnim sporazumima. Opet, u samom izveštaju, odnosno ovom godišnjem planu – i uopšte ne mogu da nađem podatak – kakva su vaša dosadašnja iskustva i imate li neke podatke o tom pitanju. Odnosno, pitam vas – koliko je ranjenih, da li uopšte ima ranjenih i na koji način su zbrinuti? Koliko je preminulih i kako su i na koji način zbrinute njihove porodice? Ako uopšte imate podatke u ovom trenutku.

Da se vratim na godišnji plan. Od kada je usvojen Zakon o upotrebi Vojske Republike Srbije od 2009. godine, usvajanje godišnjeg plana je praktično jedna stalna i predvidljiva aktivnost, ne samo za vas, odnosno Ministarstvo odbrane. S tim u vezi mi je jako žao što danas nije ovde i ministar unutrašnjih poslova, to je i njegova stalna i predvidljiva aktivnost, ali je i predvidljiva aktivnost Narodne skupštine.

Sada je početak novembra 2016. godine i mi tek danas razmatramo i usvajamo godišnji plan upotrebe Vojske Srbije i drugih snaga odbrane za učešće u mirovnim misijama. Šta mislite ko je odgovoran što godišnji plan nije došao pred narodne poslanike, recimo, krajem 2015. godine, ili početkom 2016. godine? Ako znamo da je prethodni ministar razrešen dužnosti 5. februara tekuće godine, da li je ovaj propust njegova odgovornost? Pošto nije usamljen u ovim obavezama, da li je ovo odgovornost ministra unutrašnjih poslova ili je, na kraju, odgovornost predsednice Skupštine koja ovo pitanje nije blagovremeno stavila na dnevni red? Hvala.

PREDSEDNIK: Reč ima ministar.

ZORAN ĐORĐEVIĆ: Po podacima dosada u mirovnim misijama nije bilo ranjenih i povređenih, niti smrtnih slučajeva, a naravno nije bilo ni sa posledicama invaliditeta. Ali imamo jedan smrtni slučaj. To je Olivera Jovanović, radiolog, koja je bila u Beogradu i tada je tek konstatovana malarija i posle mesec dana je preminula. UN su ispunile ono što je bila obaveza – osiguranje – i njena ćerka je dobila sve što je sledovalo od osiguranja. To je jedini slučaj koji postoji dosada.

PREDSEDNIK: Reč ima narodni poslanik Vladimir Orlić. Neka se pripremi Saša Radulović.

VLADIMIR ORLIĆ: Hvala. Dame i gospodo, naravno, podržavam Predlog odluke o učešću Vojske Srbije u mirovnim operacijama, kao i Predlog godišnjeg plana angažovanja. Reč je o izvanredno ozbiljnoj, važnoj temi i, naravno, na ozbiljnost i na važnost same teme ne mogu da utiču sporadični napadi i ponašanje koje je na nivou onoga što se očekuje možda u dvorištu predškolske ustanove, sada već u ustaljenom maniru jedne čudne družine.

Ozbiljne i važne teme – mi smo već danas dovoljno govorili o tome zašto su ovako važne. Dakle, teme koje podrazumevaju ne samo zaštitu univerzalnih vrednosti, vrednosti koje su valjda razumljive svima i koje delimo. To je pitanje opšteg mira i bezbednosti. One su izvanredno važne i zbog toga što se na ovaj način izgrađuje reputacija naše vojske, ali i države u celini.

U vezi sa tim dve napomene bih želeo da podelim sa vama sada. Važno je da se određena vrsta odnosa uspostavlja među državama ne samo na osnovu onoga kako je dosada bilo, već i na osnovu svega onoga kako bi moglo biti, kako bi moglo biti na našu korist, na korist ove zemlje i oko tih stvari se vredi truditi.

Želeo sam da kažem da, u tom smislu, nisam razumeo argumente koji govore u smeru da li je država u kojoj bi se mogla organizovati ili se organizuje vojna misija postupala ovako ili onako spram Srbije dovoljno jak argument da se mi na osnovu toga opredelimo po pitanju i zaštite univerzalnih vrednosti, koje sigurno delimo, ali i po pitanju izgradnje reputacije naše države i u smislu usaglašavanja izgradnje odnosa sa tim zemljama.

Dakle, kada unapređujemo odnose, mi stičemo i priliku i dodatni prostor da i sa druge strane imamo odgovarajuće reakcije, da neke ne pokvarimo ako smo zadovoljni u delu. Ako negde i nismo zadovoljni do kraja, da dovedemo međusobni odnos do tačke kada može biti bolji pa da neku veću podršku očekujemo sutra. Tako se razmišlja bez vezivanja ruku samom sebi. Tako se razmišlja kroz ulaganje u odnose i tako se strpljivo, mudro, korak po korak gradi.

Danas su se pominjale neke razlike između državnika i ljudi koji su tek u politici, bez prilike da odu u onaj viši korak, dalje. Jedna od razlika se upravo meri i kroz ovu vrstu odnosa. Treba ovo da podržimo ne samo kada je reč o ovim sporazumima, već u svakoj prilici kada god možemo da učinimo nešto u smislu izgradnje reputacije i unapređenja ove vrste odnosa među državama. Hvala.

PREDSEDNIK: Zahvaljujem.

Reč ima narodni poslanik Saša Radulović. Neka se pripremi, ako želi, Aleksandar Martinović.

SAŠA RADULOVIĆ: Hvala. Poštovani građani, dame i gospodo, prvo da se zahvalim i ministru i oficirima koji su prisutni na konstruktivnoj diskusiji, na tome što su odgovarali na sva pitanja koja su postavljena. Takođe i na Odboru, a i sada, danas u plenumu. Takođe i na iscrpnom izveštaju i godišnjem planu koji smo dobili.

To pokazuje da je Vojska Srbije jedna institucija koja zaista funkcioniše kao institucija sistema, koja je na sreću građana Srbije preživela razne partokratije koje su uništile mnoge druge nezavisne institucije sistema, nekim čudom. Verovatno se to tiče i dobrih ljudi u Vojsci Srbije. Ova institucija je očigledno zadržala i kvalifikacije i stručnost i sačuvala se od toga da joj se uvale razni partijski kadrovi koji razaraju celo društvo koje imamo.

Ovaj godišnji plan o učešću u multinacionalnim operacijama pokazuje koliko je cenjena Vojska Republike Srbije u svetu. Sama činjenica da nas zovu na toliko misija, jer sigurno nas ne zovu zato što nas vole ili zato da nam učine neku uslugu, nego je sigurno da nas zovu zato što prepoznaju stručnost, i posvećenost, i profesionalizam koji postoji u Vojsci Srbije.

Činjenica je da imamo 332 vojnika, odnosno pripadnika Vojske u ovim misijama, da je to mnogo više od svih zemalja u regionu. Poslanica Jasmina Nikolić je pročitala i mislim da je dobro za građene da čujemo još jednom – Makedonija ima jednog, Hrvatska sedam, Crna Gora četiri, Bosna i Hercegovina 40, Slovenija 18, Bugarska dva, Rumunija 96, Mađarska 93 i, kada dođemo kod nekih većih država, koje su i članice EU – Austrija 203, Slovačka 107, Nemačka 432, Francuska 867, Španija 613. A mi imamo 332 pripadnika. Ovo govori o kvalitetu Vojske Republike Srbije i da smo i u UN, i u EU, očigledno, poželjan partner.

Rečeno je od strane mnogih poslanika da ovo pomaže u izgradnji ugleda Republike Srbije; znači ne samo Vojske, nego svih nas, tako da je za svaku pohvalu.

Govorili smo danas dosta o tome, i ministar je sam to pomenuo, da je način na koji se donose ove odluke u Skupštini neprihvatljiv. Znači, to je prihvaćeno, rečeno je da će u novim zakonima to biti ispravljeno, tako da podvlačim da to u potpunosti podržavamo.

Izveštaj, odnosno godišnji plan je napravljen u januaru, kako je rečeno; mi ga sada donosimo. Podsetiću da su meseci prošli u kojima Skupština nije radila. Imali smo mnogo prostora da uradimo ovo što je potrebno. Čija je krivica, ne znam – da li je krivica Vlade, koja nije uputila predlog, da li je krivica predsednice Narodne skupštine, jednostavno to je nedopustivo i ne bi trebalo dalje da se dešava.

Ono što je bitno, mislim, dodati na kraju je da se Vojska Srbije vraća tradiciji Vojske Srbije kroz našu istoriju. Vraćamo se na te ponosne pozicije koje smo imali u prošlosti i to je za ponos i diku svih građana Srbije. Treba da nastavimo u tom pravcu.

Pokret Dosta je bilo u potpunosti podržava to što se dešava, da polako izađemo iz nekih deset godina devedesetih, gde nismo baš radili stvari koje su na ponos građana Srbije. Sada se vraćamo tome. Učešće Srbije u mirovnim operacijama to govori. Hvala.

PREDSEDNIK: Hvala. Potrošili ste vaše vreme.

Reč ima narodni poslanik Aleksandar Martinović.

ALEKSANDAR MARTINOVIĆ: Samo kratko. Dobro je, gospodine ministre, što se vama nije uvalio ovakav kao što je Saša Radulović. Dobro je za vas. Nažalost, takvu sreću kao vi nije imao gospodin Željko Sertić, nije imao gospodin Dušan Vujović i nije imao gospodin Goran Knežević, pošto mu se evo ovakav koji sad upravo izlazi iz sale uvalio…

(Predsednik: Čekajte, poslaniče, da prvo nagovori grupu da izađu. Samo momenat, pa da možete nastaviti, jer je bučno.)

… U Ministarstvo odbrane.

(Predsednik: Molim vas, poslanici kažu da ne žele da slušaju kad ih spominjete. Vratiću vam vreme, iako imate 48 minuta i 38 sekundi.)

Dakle, zato ste vi, između ostalog, gospodine ministre, uspešni, zato što vam se nije uvalio ovakav parazit, koji je pojeo sve što je moglo da se pojede i uništio sve što je moglo da se uništi. Profesionalni stečajni upravnik, čovek koji je uspeo da mu nešto pođe za rukom što nije pošlo za rukom ni Al Kaponeu, a to je da prevari američku državu za porez. Zbog toga ste vi imali sreće.

Naravno, poslanička grupa SNS će apsolutno glasati za predlog i jedne i druge odluke. Našim vojnicima širom sveta želim puno zdravlja, sreće i da se svojim porodicama vrate živi i zdravi, da sačuvaju obraz Srbije i srpske vojske. Čast je svima nama koji ćemo glasati za ove odluke što će naši vojnici da se bore za mir u svetu pod zastavom UN, pod istom onom zastavom pod kojom smo se borili i u Drugom svetskom ratu i pod istom onom zastavom pod kojom danas čuvamo naš suverenitet i teritorijalni integritet, a pogotovo na Kosovu i Metohiji.

PREDSEDNIK: Zahvaljujem, poslaniče.

Iscrpili smo listu.

Da li neko želi da iskoristi svoje pravo po članu 196. pod uslovom da mu je ostalo vreme?

Samo momenat, da vidim od prijavljenih kome je ostalo vreme.

Boško Obradović ima reč.

BOŠKO OBRADOVIĆ: Poštovana predsedavajuća, poštovani ministre, uvaženi visoki oficiri Vojske Srbije – istina, više bih voleo da se naša vojska zove „srpska vojska“, što bi trebalo da bude logično, ali to ćemo ispraviti u nekom narednom periodu – poštovane kolege narodni poslanici, zaista sam veliki ljubitelj narodne pesme „Žene vole oficire“, jer ona najbolje oslikava ljubav srpskog naroda prema vojnom pozivu. Zaista smatram da srpski narod ima ogromno poštovanje prema vojničkom pozivu i da je naša ratnička i vojna tradicija svetla i izuzetna.

Zato želim da vas posebno pozdravim ovde u Domu Narodne skupštine, jer svaki dolazak vojne uniforme i uopšte pojava vojne uniforme je nešto čemu treba uvek izraziti svoje apsolutno poštovanje. Upravo zbog toga i žalim što je ukinut toliki broj kasarni i toliko smanjen broj vojnika u Srbiji da praktično više ne možete da vidite vojnika na ulici, a veliki broj velikih gradova širom Srbije i nema više mogućnost da susretne vojnika na svojim ulicama.

Želim pre svega da ukažem na neke od tema koje zapravo inspiriše naša tačka dnevnog reda, uvažavajući neke važne teme koje ne možemo danas, gospodine ministre, da otvorimo, a to je svakako materijalni status vojnika, koji je nezadovoljavajući, broj vojnika koji napušta vojsku, što mislim da je izuzetno alarmantno, i niz drugih tema za koje verujem da bi takođe zavredile da budu tema dnevnog reda zasedanja Narodne skupštine.

Ono što želim ovde pre svega da kažem jeste da razjasnim poslanicima vladajuće većine da postoji razlika između Evrope i Evropske unije. Mi jesmo Evropljani, mi jesmo u Evropi, mi volimo Evropu, mi smo stari drevni evropski hrišćanski narod, ali mi apsolutno imamo pravo, i to naša poslanička grupa Dveri jeste, da budemo protiv EU, kao jedne birokratske tvorevine koja ne donosi nikakvo dobro evropskim narodima, čega je, uostalom, postao da bude svestan i veći deo evropskih naroda sve više svakoga dana.

Mi možemo da podržimo boravak naših vojnika tamo gde zaista ima smisla da oni idu u humanitarne i druge aktivnosti, ali nikako ne možemo da podržimo da naša vojska učestvuje u bilo kakvim mirovnim operacijama EU, posebno zato što smo time uslovljeni i što nećemo moći dalje tim pogubnim putem u EU ako ne ispunimo još jedan od tih uslova, a to je učešće u tzv. mirovnim operacijama.

Verujte, apsolutno se ne slažem sa pokretom Dosta je bilo. I biću malo suprotan onome što ovde provejava kao vladajuće i većinsko mišljenje. Ne vidim da treba da se ponosimo ovolikim brojem vojnika koji su širom sveta danas razasuti u nekim mirovnim operacijama. Hoćete da mi kažete, gospodine ministre, da smo mi pametniji od Nemačke i da Nemačka daje manje vojnika u mirovne operacije od nas, ili Austrija, ili druge pomenute zemlje i sad su oni glupi što daju malo vojnika a mi smo pametni što 700 naših vojnika odvajamo u mirovne operacije?

Zato vas molim da mi odgovorite na jedno važno pitanje – koji je to procenat od ukupnog broja vojnika pod oružjem kojim raspolaže trenutno srpska vojska? Koji procenat mi šaljemo u mirovne operacije i u kom vremenu to radimo? U vremenu kada Evropom vlada ogromna migrantska kriza, kada ne možemo da kontrolišemo sopstvene granice. Imamo hiljade migranata koji nam ulaze nezakonito na teritoriju naše države i mnogo više bi trebalo da posvetimo pažnju rešavanju tog problema, gospodine ministre, a ne da mi rešavamo belosvetske ratne i druge probleme.

Nije ključna i osnovna uloga Vojske Srbije da mi rešimo probleme u mirovnim operacijama u 20 država sveta, ali da zaštitimo granicu države Srbije, da nijedan migrant ne uđe i time zaštitimo bezbednost građana Srbije, to jeste zadatak Vojske Srbije. Ako 700 vojnika pošaljete u mirovne operacije, ko će vam biti na raspolaganju ovde u Srbiji?

Da ne govorim o tome da EU ne izdvaja nikakva sredstva za ove mirovne operacije, da mi moramo da plaćamo to iz svog budžeta. Vi ćete tamo kukati kako nemamo dovoljno para da vratimo redovno služenje vojnog roka i da je to velika stavka u budžetu, a evo dajete pare za mirovne misije EU, uslovljeni naravno od EU da to činite.

Naravno, smatram da treba gledati i na druge strane sveta, da nije zapad jedina strana sveta, da je Organizacija za dogovornu kolektivnu bezbednost, na čijem čelu je Ruska Federacija, mnogo ozbiljnija, mnogo miroljubivija i mnogo bezbednosno za nas interesantnija međunarodna organizacija nego jedan NATO ili bilo šta tog tipa.

Zato želim da vam postavim i nekoliko pitanja, želeći prosto da iskoristim vaše prisustvo i veoma vam se zahvaljujem na tome što ste otvoreni za razgovor sa narodnim poslanicima; time ste, na neki način, pokazali jedno poštovanje prema ovom domu.

Prvo pitanje za vas glasi da mi objasnite – kako to možemo biti vojno neutralni i prema onima koji su nas bombardovali i prema onima koji nas nikada nisu bombardovali? Kako možemo imati isti aršin prema onima koji su ubijali našu decu, uništavali našu imovinu, razvaljivali našu privredu, oteli nam deo teritorije, ostavili za sobom posledice gađanja bombama sa osiromašenim uranijumom? Kako prema njima možemo da imamo isti odnos – a to proklamuje vojna neutralnost – kao, recimo, prema onima koji nas nikada u svojoj istoriji nisu bombardovali, koji se bore za očuvanje KiM u sastavu Srbije?

Kako jednostavno možemo izjednačiti NATO i Rusiju? To je prosto nemoguće, istorijski, moralno, politički, kako god hoćete. Zato je vojna neutralnost u tom smislu obesmišljena.

Postavlja se pitanje, takođe, pod broj dva – zašto nam je jedan od izgovora da idemo u ove vojne, mirovne i svake druge operacije širom sveta, da učimo taj zanat, da budemo u toku sa ne znam kakvim savremenim tendencijama i iskustvima? Ja postavljam vama pitanje – zašto smo mi onda penzionisali naše visoke oficire sa ratnim iskustvom, koji su zapravo mogli da obuče našu vojsku i nije morala da se šalje naša vojska širom sveta? Mi smo imali svo to iskustvo koje nemaju brojne vojske Evrope, ali smo mi te naše najbolje oficire, relativno mlade oficire penzionisali.

Postavlja se, naravno, pitanje – da li svi ovi sporazumi sa NATO-om, koji su u međuvremenu potpisani od strane aktuelne vlade na čelu sa SNS, vode ka učlanjenju Srbije u NATO i da li se može govoriti o vojnoj neutralnosti i nekom reciprocitetu u saradnji sa Istokom i Zapadom kada vi imate npr. 10 zajedničkih vojnih vežbi sa NATO-om, a jednu sa Ruskom Federacijom? Inače pozdravljam, i svaka čast, kažem, evo – koliko god puta treba – za zajedničke vojne vežbe „Slovensko bratstvo“, sa vojskom Rusije i Belorusije. Svaka čast, evo još jednom. To je ono što je smisleno, što ima i te kako smisla i za šta ćete uvek imati podršku Srpskog pokreta Dveri.

Želim takođe da posebno stavim akcenat na ovu migrantsku krizu, da li možda treba da razmislimo da smanjimo kontigent naših vojnika u mirovnim operacijama – ako vi to već izglasate, a mi smo protiv toga. Jednostavno, obratite pažnju na ogromnu migrantsku krizu, koja ozbiljno ugrožava bezbednost naših granica, a to je ipak prioritet u vašem radu.

Takođe, želim da vas pitam da li ovo dalje usklađivanje sa spoljnom politikom i bezbednošću EU, u okviru pristupanja Srbije EU, može da nas odvede u konflikt sa Rusijom, da li može da nas odvede u uvođenje sankcija Rusiji i, po prvi put u srpskoj istoriji, svrstavanja na stranu protiv Rusije. Jer, vi kažete da su ove mirovne operacije, između ostalog, i značajan iskorak u našim daljim evrointegracijama. Šta ćemo sve morati da iskoračimo na putu Srbije u EU i da li će jedan od tih iskoraka biti svrstavanje na stranu protiv Rusije?

Takođe, želim da postavim još jedno veoma važno pitanje, a to je – zašto mi u okviru te vojne neutralnosti i, da tako kažem, podjednakog aršina i prema jednoj i drugoj strani, ne bismo učestvovali u mirovnim operacijama Ruske Federacije u Siriji? Kada već učestvujemo u mirovnim operacijama i na jednoj i na drugoj strani sveta, jer sarađujemo i sa jednima i sa drugima. Kada bi se postavilo to pitanje, podigao bi se čitav NATO i EU i verovatno bismo zaboravili da smo vojno neutralni.

Konačno, naravno, ono što je najvažnije za SP Dveri, o čemu govorimo mesecima i godinama unazad, ono što podržava više od 70% građana Srbije, ono što podržavaju posebno mladi ljudi, kojih se to direktno i tiče – a to je povratak redovnog služenja vojnog roka ili prekid ove suspenzije, odnosno, trenutnog zamrzavanja redovnog služenja vojnog roka za sve punoletne i zdravstveno sposobne muškarce u Srbiji.

Prosto, to se od vas očekuje, gospodine ministre, to se očekuje od ove vlade i bez obzira na to što smo opozicija u 99% onoga što radi aktuelna vlada RS, predložite to Narodnoj skupštini, dobićete podršku SP Dveri. Hvala.

PREDSEDAVAJUĆI: Hvala.

Reč ima narodni poslanik Radoslav Milojičić.

RADOSLAV MILOJIČIĆ: Dame i gospodo narodni poslanici, zahvaljujem se pripadnicima Ministarstva na iscrpnim objašnjenjima. Vidite konačno da i nama poslanicima ovde nije lako kada sedimo svakog dana.

Poštovani ministre, ako ste vi imali sreće, kako je malopređašnji govornik rekao, sa kadrovima, Srpska napredna stranka u Skupštini sigurno nije sa svojim šefom, tako da to nije ništa što je kompatibilno.

Ono što je dobro za ovaj parlament i za evropski put Srbije to je sigurno činjenica da smo pre osam godina u ovom istom parlamentu imali 50% onih koji, kao što je govorio prethodni kolega Obradović, nisu za učešće Vojske Srbije u multinacionalnim operacijama i to je loše – loše po državu, što smo mogli da vidimo, i njenu bezbednost.

Ono što je dobro, to je da je sada skoro 80% poslanika i poslaničkih grupa, koji su učestvovali u radu , podržalo ovaj vaš predlog i glasaće, nadam se, u danu za glasanje za učešće Vojske Srbije u multinacionalnim operacijama i mirovnim misijama.

I dalje stojim pri činjenici da nije baš dobro, da li je to zbog izbora koji su održani u aprilu, da odluku o učešću Vojske u multinacionalnim operacijama i mirovnim misijama za 2016. godinu donosimo danas, 2. novembra 2016. godine, te se nadam da ćete to ispraviti kako se ne bi otvarale razne sumnje.

Vojska je institucija, i toga smo svi svesni, koja ima najveće poverenje građana i nadam se, zbog bezbednosti svih nas i bezbednosti naše države, da će to tako ostati. Sigurno je to zasluga ovih ljudi koji sede sa vaše leve strane i uspešnih oficira, podoficira i vojnika, a manje, nažalost, nas političara, bez obzira na to iz koje stranke dolazimo. I tako treba i da ostane. Nadam se da će Vojska uspeti da pošalje i opremu a ne samo ljudstvo u nekim budućim i narednim misijama i multinacionalnim operacijama.

Ono što je izuzetno važno to je da se nadam da učešće Vojske u multinacionalnim operacijama i mirovnim misijama prati i diplomatska aktivnost, što nije, naravno, vezano za vas, već za ministarstvo koje vodi potpredsednik Vlade, ministar Dačić. Nadam se da tu postoji kompatibilnost i da Srbija ima benefite od ovih misija i na spoljnopolitičkom planu.

U Srbiji ima 37.000 vojnika, ako se ne varam, a 370 vojnika učestvuje u multinacionalnim operacijama i mirovnim misijama, pa se postavlja pitanje kako živi 36.630 vojnika, da li oni imaju uslove dostojne poziva kojim se bave, a to je sigurno jedan od trenutno najvažnijih poziva u državi.

U Vojsci je trenutno, po istraživanjima, preko 50% nezadovoljnih vojnika. Ne kažem da ste tu vi krivi; to je po anketi po kojoj je, takođe, i činjenica da je Vojska institucija u koju građani Srbije imaju najviše poverenja. Pa sada, nije baš prirodno da poverujemo da je Vojska institucija u koju građani imaju najviše poverenja, a da ne poverujemo da 50% vojnika kaže da nije zadovoljno svojim statusom ili da bi taj status trebalo da bude bolji.

Ono što smeta svima ovde u sali ali nisam siguran da je to dobro, to je da ne možemo da izbrišemo ono što je tadašnji ministar Šutanovac, a sadašnji predsednik DS uradio. To je, pre svega, profesionalizacija i modernizacija Vojske, a ako govorimo o misijama Evropske unije, moramo biti svesni činjenice da je upravo gospodin Šutanovac, potpisivanjem bilateralnog sporazuma u Parizu početkom 2012. godine, omogućio da se prvi put oficiri rečnih jedinica popnu na francuski brod „Floreal“ i to je ujedno bilo naše prvo učešće u misijama Evropske unije uopšte.

Ne možemo da prenebregnemo te zasluge, kao što ne možemo ni da zapostavimo, koliko god to političkim oponentima smetalo, da je otvorena baza „Jug“ kod Bujanovca, za koju je takođe zaslužan ministar Šutanovac sa svojim saradnicima, i da u toj bazi postoji centar za obuku pripadnika koji učestvuju u multinacionalnim operacijama. I to nije samo centar za pripremu pripadnika naše vojske, već za vojske iz celog sveta i okruženja.

Nadam se, poštovani prijatelji, da ćete prihvatiti ove činjenice iz opozicije, bez obzira na to što smo u različitim političkim partijama i što imamo različite poglede na to kako doći do cilja.

Što se tiče ove odluke, DS će jasno podržati učešće Vojske u multinacionalnim operacijama i mirovnim misijama, jer je to upravo put koji Demokratska stranka zagovara 27 godina. Za razliku od drugih, koji su nekada bili za granice Karlobag–Ogulin–Virovitica pa su sada za EU, mi nismo menjali svoja ubeđenja, i mi nismo menjali svoja uverenja, već imamo jasan pravac, put i cilj 27 godina. Hvala.

(Boško Obradović: Replika.)

PREDSEDAVAJUĆI: Na osnovu čega replika?

(Radoslav Milojičić: Pomenuo sam ga.)

PREDSEDAVAJUĆI: Vi ste to namerno uradili, kolega.

(Radoslav Milojičić: Oni su protiv, morao sam njih da spomenem.)

PREDSEDAVAJUĆI: A morali ste njih da spomenete. Dobro. Bilo je ovde da su se čak neki poslanici iz različitih poslaničkih grupa i dopisivali porukama da bi dobili po ta dva minuta.

Izvolite, gospodine Obradoviću.

BOŠKO OBRADOVIĆ: Hvala, gospodine predsedavajući.

Zaista je u pitanju jedno, rekao bih, neodgovarajuće tumačenje politike Srpskog pokreta Dveri od strane narodnog poslanika Milojičića. Hvala vam što ste mi dali mogućnost da napravim razliku.

Dakle, to što imamo jedinstvo vlasti i dela opozicije po pitanju angažmana Vojske Srbije u mirovnim operacijama širom sveta meni samo potvrđuje osnovnu tezu da je SNS nastavila politiku DS-a u brojnim oblastima funkcionisanja. Drago mi je da je gospodin Milojičić to na određeni način ovde i potvrdio.

Naravno da nismo svi ovde u uniformi. Naravno da imamo opoziciju koja drugačije misli, koja misli da ni politika DS ni politika SNS nije dobra za srpsku državu i društvo – jer su to dve iste politike. U tom smislu mislim da je došlo vreme, i da je to dobra stvar za kvalitet diskusija ovde u Narodnoj skupštini Republike Srbije, da imamo nekoga ko se razlikuje od te dve politike, nekoga ko je protiv ulaska Srbije u EU, nekoga ko je protiv ulaska Srbije u NATO, nekoga, u krajnjem, ko dovodi u pitanje tako lepe pričice o ovim mirovnim operacijama.

Znači, zašto 700 vojnika? Zašto i mi ne pošaljemo sedam vojnika? To je dovoljno za našu reputaciju.

A što se tiče reputacije, nema veće i bolje reputacije Vojske Srbije od suprotstavljanja NATO-u prilikom bombardovanja 1999. godine. Tada je za dugi period iza nas Vojska Srbije dobila u očima svetske javnosti priznanja koja nikada na drugi način neće dobiti. Tada smo pokazali kakvu vojsku imamo, kada smo se suprotstavili NATO-u i kada smo uspeli da mu se suprotstavimo.

A sa druge strane, koliko puta gospodin Martinović ili moja uvažena prezimenjakinja Marija Obradović moraju da pomenu Aleksandara Vučića, po kvotama mora da se pomene 17 puta u govoru, to je pitanje za neku drugu analizu.

PREDSEDAVAJUĆI: Vreme, kolega Obradoviću.

(Radoslav Milojičić: Replika.)

Nemate više pravo na repliku. On je rekao svoj stav, vi ste rekli svoj stav.

(Radoslav Milojičić: Dva puta me je spomenuo.)

Pa šta ako vas je spomenuo dva puta? Može i 15 puta. On je vas pohvalio.

(Radoslav Milojičić: Kako me je pohvalio?)

Lepo. On je vas pohvalio. Verujte, kolega. Znači, on je vas pohvalio, što se mene tiče.

(Radoslav Milojičić: Ja sam to shvatio kao veliku uvredu.)

To je vaš problem.

Reč ima narodni poslanik Aleksandar Martinović.

Izvolite, pravo na repliku.

(Radoslav Milojičić: Pa pomenuo je mene, a ne njega. Kako ja nemam pravo, a on ima?)

Samo nastavite, kolega Martinoviću. Objasniću ja kasnije.

ALEKSANDAR MARTINOVIĆ: Zahvaljujem se, gospodine Arsiću. Neću ja pominjati ničije ime i neću pominjati nijednu stranku. Želim samo da kažem sledeće. Niti je SNS za NATO, niti mi želimo da budemo stranka koja će državu da dovede u situaciju da njeni građani gube živote za bilo čije tuđe interese. Mi Srbi smo u 20. veku, nažalost, izgubili premnogo glava misleći da od nas zavisi sudbina sveta.

Vlada Srbije vodi takvu politiku da, pre svega, očuvamo mir i bezbednost u našoj sopstvenoj zemlji, da sačuvamo naš narod na Kosovu i Metohiji i da pomognemo, na svaki mogući način, da opstane Republika Srpska kao entitet u sastavu Bosne i Hercegovine.

I nije tačno da Vlada Srbije nema definisanu spoljnu politiku. Imamo vrlo jasnu spoljnu politiku. Formula te politike je vrlo jednostavna – voditi brigu o srpskom nacionalnom interesu, gledati na svet srpskim očima, ne tuđim, i misliti srpskom glavom, ne tuđom.

Ovde je bilo reči o tome da treba da idemo u Siriju. Nemam ništa protiv, pod uslovom da onaj ko je to rekao prvi krene u Siriju i pomogne da se reši kriza u Siriji. Ali mi smo se nagledali u 20. veku mnogo onih koji su bili dobrovoljni davaoci tuđe krvi.

(Predsedavajući: Privodite kraju, kolega Martinoviću.)

Srpska napredna stranka to ne želi da radi.

(Radoslav Milojičić: Povreda Poslovnika.)

PREDSEDAVAJUĆI: Po Poslovniku? Hajde da vidimo šta je to po Poslovniku. Izvolite, kolega Milojičiću.

RADOSLAV MILOJIČIĆ: Gospodine Arsiću, tj. predsedavajući, vas ovde svi poslanici hvale da ste zaista demokrata kada vodite sednicu, ali iz nekog razloga gospodin Ćirić i ja zaista nemamo sreće sa vama.

Prethodni govornik, tj. gospodin Obradović je pomenuo mene tri puta, jednom je pomenuo gospodina Martinovića.

(Predsedavajući: Recite član, molim vas.)

Član 108 – o redu na sednici Narodne skupštine stara se predsednik Narodne skupštine i predsedavajući.

Gospodin Martinović dobije reč ako je pomenut jednom, mene je tri puta pomenuo prethodnik i ja ne dobijem reč. Pa stvarno to nije fer. Budite ravnopravni. Bez obzira na to što su oni iz vaše poslaničke grupe, treba da vodite računa i o opoziciji. Začas se to kolo sreće okrene, verujte mi. Mi to znamo vrlo dobro, kao i SPS-ovci.

PREDSEDAVAJUĆI: Malo ste duhoviti, kolega Milojičiću.

Pročitaću vam član 104. koji je osnov za repliku.

(Radoslav Milojičić: Rekao sam član 108.)

Ali na osnovu člana 104. U redu, član 108, o redu na sednici Narodne skupštine stara se predsednik, odnosno predsedavajući sednici, a tražili ste pravo na repliku koja vam je predviđena članom 104. Poslovnika. Kaže ovako – ako se narodni poslanik u svom izlaganju na sednici Narodne skupštine uvredljivo izrazi o narodnom poslaniku koji nije član iste poslaničke grupe... Nije toga bilo, svi su to čuli. Šta je on to o vama loše rekao?

(Radoslav Milojičić: Uvredio me je kada je rekao da mi i SNS imamo istu politiku.)

Ne, naprotiv. Iz ugla gospodina Obradovića, on je rekao da SNS po pitanju angažovanja naše vojske u međunarodnim misijama nastavlja politiku DS-a. Šta je tu uvredljivo?

(Radoslav Milojičić: Bolje da mi je rekao bilo šta drugo.)

Druga stvar, da vam obrazložim i kako je gospodin Martinović dobio pravo na repliku. Dobio je zato što je kolega Obradović rekao da koleginica Marija Obradović i Aleksandar Martinović imaju zadatak da po 17 puta kažu: „Aleksandar Vučić“, imenom i prezimenom. To nije tačno, naravno, i zbog toga je morao da se javi gospodin Martinović.

(Boško Obradović: Replika.)

Gospodine Obradoviću, nemate pravo na repliku.

Pravo na repliku zbog pominjanja „velike Srbije“ ima narodni poslanik Božidar Delić. Izvolite.

BOŽIDAR DELIĆ: Zahvaljujem, predsedavajući.

Gospodine ministre, dame i gospodo narodni poslanici, Srpska radikalna stranka danas u toku cele rasprave nijednom nije iskoristila svoje pravo za repliku jer smo time želeli da omogućimo da ova sednica ima normalan tok. I verovatno je prošla bolje nego mnoge druge sednice u proteklim danima.

Interesantno je da je vladajuća većina dala samo nekoliko primedbi na naša izlaganja. Mi nismo cenili druge, ali je interesantno da su neki koji danas predstavljaju opoziciju, obraćajući se vama, gospodine ministre, rekli da se danas nalazite u većinski prijateljskom okruženju, računajući da smo mi radikali neprijateljsko okruženje.

Vi znate, gospodine ministre, da, kad su radikali u pitanju, oni imaju svoje stavove, njihovi stavovi proizlaze iz njihovog programa, iz njihove ideologije, a normalno je da će uvek kritički govoriti o svim pitanjima o kojima se raspravlja ovde u Skupštini.

Takođe, iz opozicije je rečeno da smo mi danas ovde da bismo se bavili političkom propagandom i predizbornim aktivnostima. To svakako nije tačno. Mi smo rekli svoje stavove, čuli ste vi, čula ih je i naša javnost. Mi od tih stavova ne odstupamo i svaki građanin uvek može unapred da zaključi kako će srpski radikali glasati, odnosno kako će se odnositi prema pojedinim pitanjima koja su ovde na dnevnom redu. Mi smo ponosni na tu činjenicu, jer kao srpski radikali uvek zastupamo ono što smatramo da je interes srpskog naroda i srpske države. Hvala.

PREDSEDAVAJUĆI: Zahvaljujem.

Reč ima narodni poslanik Marijan Rističević.

MARIJAN RISTIČEVIĆ: Zahvaljujem.

Dame i gospodo narodni poslanici, ja sam pažljivo slušao sve, nisam ometao ni kolegu iz „nikad mu dosta nije bilo“, pa se nadam da ću i ja biti pažljivo saslušan.

Ovde je neko u vrlo ružnom kontekstu spominjao šefa Srpske napredne stranke. Verujem da će njihov predstavnik reagovati, ali s obzirom na to da sam ja stara kuka, da pamtim vojsku iz starih dobrih vremena, kada je na stadionu „Zvezde“ i „Partizana“ nedeljom bilo više pripadnika koji su nosili oružje – pripadnika vojske, naravno, na stadionu bez oružja – nego što smo mi zatekli 2012. godine, posle delovanja onih koji nemaju razloga da ičijem šefu prigovaraju, zato što ja njihove šefove, na njihovu žalost, dobro pamtim.

Jedan od njihovih šefova bio je u nekoj jedinici za specijalne operacije... Kasnije ih je nazvao zlikovcima, iako je sa njima radio zabave za Novu godinu, ono: „Moji su drugovi žestoki momci“. Dakle, bio je i savezni ministar unutrašnjih poslova, starao se o bezbednosti. Kada je ubijen premijer jedne od članica, on je preuzeo njegovo mesto, a svog kolegu republičkog ministra unutrašnjih poslova ponovo je imenovao na to mesto. To im je jedan šef.

Drugog šefa, oni često menjaju šefove da bi time dokazali da su visokodemokratske orijentacije, pamtim po aferi „Satelit“, koja nije bila međunarodna mirovna misija, koja nije ovde odobrena odlukom, kao što je mi donosimo sad. Evo, sada će opet da baci kuglu na mene, ili će da baci nogu od pevca, više nisam siguran. Dakle, drugog pamtim po aferi „Satelit“, koju nije odobrio, nije donošena odluka kao o ovim međunarodnim misijama, učešćem u multinacionalnim snagama. Četrdeset i nešto miliona evra, sva trojica su bila iz nama susedne države, doneli su odluku da se kupi satelit za potrebe zajedničke države, a da ga samo Srbija plati iz svog budžeta.

Satelit je trebalo da se koristi tako što bi trebali da mi dobijamo snimke 24 i 48 sati naknadno, kao borba protiv terorizma. Zamislite kako se borite protiv terorizma 48 sati naknadno. Dobijete snimke, teroristi se nasmejali, kažu – evo mi smo vas čekali 48 sati da dođete. To je bio njihov drugi šef. Taj isti šef je sa trećim šefom marširao kroz Tripoli, zajedno sa kamilom Ajšom. Dakle, koliko se sećam, i neko odlikovanje je podeljeno. Kada su Gadafija ubili na veoma ružan način, ćutali su kao bubice. Iako su vrlo rado prihvatili odlikovanje, pa čak poveli jedan vod vojske, a to ministar zna, da uveličaju tu proslavu povodom odlikovanja koje su dobili.

Jednog od sledećih šefova sam upoznao u multinacionalnim jedinicama vojvode Paroškog. Dakle, to je bio neki kamp na obali Tise i tu je budući vojvođanski vlastelin učio prve svoje strojeve korake u jedinici velikog vojvode Milana Paroškog. Lično sam to video.

Jedan od potpredsednika, koji je tako gadljiv na devedesete, njega sam upoznao u Inđiji, nosio je majicu „Bio sam na Ravnoj gori“, sve sa srpskim Čičom. Bez obzira na to što su moji iz tih jedinica, ja to ne nosim. Ali su oni nosili, pa su zaboravili.

Sledeći šef, onaj četvrti, što je bio sa trećim u Tripoliju, njega sam upoznao sa veoma skupim časovnicima, valjda iz tih multinacionalnih operacija, tamo sa nekog broda ili šta ja znam, kako se svi ti nosači aviona zovu – uglavnom nestalo je na stotine tenkova, čamaca, borbena gotovost Vojske je znatno snižena. Njima je bilo više stalo do ministra vojnog, sadašnjeg šefa, nego do vojske, čak vojsku i da nemaju. Bitan im je bio ministar vojni, javne nabavke ministra vojnog, bitno im je bilo da dođe onaj najbolji krojač na svetu, da mu sašije najbolje odelo.

Nisu računali na to da, kao što se piće ne ceni po buretu, kao što se knjiga ne ceni po koricama, tako se i čovek ne ceni po odelu, već po delu. To što je nosio skupo odelo pokazalo je samo da je odelo skuplje od njega. Ali on je u jednom jurišu u multinacionalnim operacijama, naravno bez odluke Skupštine, zauzeo jedan omanji pašnjak u Beogradu, sazidao jednu zgradu u kojoj ima prostora da se mogu staviti spavaonice za ceo bataljon. Na njegovoj ruci je bio sat od kojeg si mogao da naoružaš jednu četu modernim streljačkim naoružanjem, a u posedu je imao toliko penthausa da si mogao da staviš ceo bataljon. To su vaše multinacionalne operacije koje ste vi izvodili širom Srbije, a i malo šire.

Kao stari vojnik koji je služio 15 meseci tvrdim da je naša vojska uvek bila hrabra. Ali treba nešto da naučimo – vojska deli sudbinu društva, a vrlo je osetljiv trenutak. Napoleon je rekao – treba znati kad skinuti lavlju kožu, a kad navući kožu lisice. Tako i mi moramo biti ne samo ludo hrabri, već moramo biti i dalje hrabri, ali moramo biti i malo mudri za ove ostatke ostataka naše vojske koja se polako diže kao i država, mada nam ovi koji su nas godinama uništavali, 12 godina, sad prigovaraju što to brže ne oporavimo.

Dakle, vojska deli sudbinu države, države koja 2012. godine nije imala državu – to je bila kuća golih zidova – i srazmerno dizanju ekonomske moći, dizaće se i vojna moć.

Mislim da su multinacionalne operacije dobre da naša vojska vidi gde su i te druge vojske. To što su neke od zemalja priznale Kosovo i Metohiju, ja žalim za tim. Izvinite, Kosovo kao državu. Ja žalim za tim, ali mi treba sve da činimo, pa i ta vojska koja tamo ode, naši predstavnici, da svako srazmerno svojoj moći ubeđuje neke da povuku to međunarodno priznanje.

Kao što sam i ja ušao u grupu za Vatikan iz poštovanja prema državi koja nije priznala Kosovo i Metohiju – a na vrlo grub način sam ismejan – i državi koja može da utiče na druge države da to ne prizna. Nisam ja kriv što se nije prijavilo 250 kolega već svega nas troje, a neko mora da bude predsednik.

Apelujem i na naše vojnike da, bez obzira što to ne izgleda u multinacionalnim operacijama kao dostižno, ipak, srazmerno svojoj ulozi, pokušavaju da ubede kolege, posebno one koji imaju svoje vojnike – a ja nisam glasao za sporazum Ahtisari–Černomirdin, nisam glasao u onoj skupštini tamo – s obzirom na to da tamo postoje neki vojnici, da im prenesu da treba te svetinje štititi.

Ali, ponovo podvlačim, mi mislimo da treba da prestanemo da budemo ludo hrabri, da treba da budemo mudri, da povratimo snagu, da zašijemo rane koje su nam nanete, da što manje krvarimo, da oporavimo našu državu i našu vojsku, da podignemo svoju glavu, da jednog dana podignemo svoju zastavu – onog trenutka kad budemo procenili da je to nužno i da se mora, da državu treba braniti. Mislim da smo dosta u svojoj istoriji ginuli za druge, vreme je da počnemo da živimo za sebe. Hvala.

PREDSEDAVAJUĆI: Zahvaljujem.

Da li još neko od ovlašćenih predstavnika, odnosno predsednika poslaničkih grupa želi reč? (Ne.)

Gospodine ministre, da li želite da date završnu reč? (Da.)

Reč ima ministar Zoran Đorđević. Izvolite.

Izvinjavam se. Hoćete, koleginice Obradović, da...?

Reč ima narodni poslanik Marija Obradović. Izvolite.

MARIJA OBRADOVIĆ: Samo kratko, na kraju današnjeg dana i rasprave da zaokružimo. Bolje reći, moj lični utisak.

Tokom ove diskusije danas moglo se čuti puno različitih stavova. Onima koji ozbiljno prate skupštinska zasedanja jasno je da se danas niko nije pomerio ni makac od svoje pozicije koju inače čvrsto drži; pitanje je koliko je pametna. Ovo je bila prilika da pokažemo stav Srbije i jedinstvo oko ove veoma važne teme, jer ti ljudi tamo nisu u svoje lično ime, nego u ime Srbije i naša je obaveza bila da im damo podršku prihvatanjem ovakve odluke.

Svaka vrsta kritike, a naročito one neprimerene kritike koje su se mogle čuti danas, neka je na čast ljudima koji su to izgovorili. Svaka vrsta odbijanja da učestvujemo u ovakvoj vrsti operacija i međunarodne saradnje isključivo znači izolaciju za našu zemlju, kako god nazvali to oni koji traže da ne budemo deo ovakve priče.

O tome da li tamo imamo tri ili 700 pripadnika odlučuje neko ko to mnogo bolje zna, i neko ko procenjuje postignuća i značaj učešća srpskih pripadnika u multinacionalnim i mirovnim operacijama.

O tome da li spominjem 17 ili stotinu puta ime Aleksandra Vučića ne treba da raspravljamo u okviru ove tačke dnevnog reda. Pominjaću i dalje, jer to nije moja lična želja, to je volja ljudi koje srećem na terenu. U poslednjih 45 dana obišla sam 40 opština u Vojvodini. Svakog dana se srećem sa ljudima koji neverovatno poverenje, nadu, ukazuju isključivo Aleksandru Vučiću. Žao mi je što neki drugi lideri nemaju tu šansu da njihovi poslanici i članovi njihovih partija mnogo puta pominju njihovo ime.

Ja nisam neko ko je idolopoklonik, niti verujem u idole, ni političke niti bilo koje druge vrste, ali sam neko ko želi da ponovi ime čoveka koji je u ovom trenutku uradio mnogo, mnogo više, ako ništa drugo, nego ostali aktuelni politički lideri u zemlji. O tome će svedočiti istorija i politika.

Hoću da ponovim da će poslanička grupa SNS u danu za glasanje, naravno, glasati za oba predloga odluka, a vama, ministre, i saradnicima zaista hvala što ste odvojili vreme i ovako pažljivo slušali i onaj deo političke diskusije koja se ne tiče konkretno ove teme, ali to je naša svakodnevica. Hvala vam.

PREDSEDAVAJUĆI: Zahvaljujem.

(Boško Obradović: Replika. Meni se obraćala narodna poslanica.)

Nemate pravo na repliku. To raščistite vas dvoje.

Reč ima ministar.

ZORAN ĐORĐEVIĆ: Pošto nema poslanika iz Demokratske stranke, voleo bih da nam dostave te izmišljene ankete koje imaju i tu analizu koliko ima nezadovoljnih, gde, pošto takve ankete ne postoje.

Ono što smo mi zatekli 2012. godine, a što je taj voljeni ministar Šutanovac ostavio nama, to je da nema hrane, nema obuće, nema odeće, nema uniforme, nema zaštitne opreme, nema ratnih materijalnih rezervi, nema goriva. Da vam ne pričam o oružju i oruđu, sami znate šta se dešavalo sa tenkovima, avionima... Tačna je jedna stvar, da je on započeo bazu „Jug“, ali smo je mi završili. U isto vreme zapostavio je život u kasarnama, koje su bile u katastrofalnom stanju.

Kad kažete penzionisanje, to treba da pitate tog ministra, zašto je penzionisao najbolje ljude, jer mislim da on može najbolje da vam odgovori. Kada kažete praštanje, čovek je veliki onoliko koliko ume da prašta. Srbija je velika jer ume da prašta, ali Srbija nikad neće da zaboravi i Srbija je upravo u tome velika.

Od mene i od Vlade očekuje se da uradimo ono što je premijer rekao u svom ekspozeu. Politika Vlade je vojna neutralnost, ulazak u EU, da Srbija bude faktor stabilnosti, da bude ekonomski najjača ovde, da bude fiskalno stabilna i da Srbija bude na prvom mestu. To se dokazuje na izborima. Mi smo vam pokazali na izborima ko je u pravu, a vi sačekajte sledeće izbore. Hvala.

PREDSEDAVAJUĆI: Zahvaljujem.

(Boško Obradović: Imam li sad pravo na repliku?)

Nemate.

Pošto na listama poslaničkih grupa više nema prijavljenih za reč, a pošto se šefovi, odnosno ovlašćeni predstavnici više ne javljaju, koji na to imaju pravo, zaključujem zajednički jedinstveni pretres o predlozima odluka.

Prelazimo na tačke 11–13. dnevnog reda – PREDLOZI ODLUKA O IZMENAMA ODLUKA O IZBORU ČLANOVA I ZAMENIKA ČLANOVA ODBORA NARODNE SKUPŠTINE REPUBLIKE SRBIJE (zajednički jedinstveni pretres).

Saglasno odluci Narodne skupštine da se obavi zajednički jedinstveni pretres o predlozima odluka iz tačaka 11, 12. i 13. dnevnog reda, a pre otvaranja zajedničkog jedinstvenog pretresa, podsećam vas da, shodno članu 97. Poslovnika Narodne skupštine, ukupno vreme rasprave za poslaničke grupe iznosi pet časova, kao i da se ovo vreme raspoređuje na poslaničke grupe srazmerno broju narodnih poslanika članova poslaničke grupe.

Molim poslaničke grupe, ukoliko to nisu već učinile, da odmah podnesu prijave za reč sa redosledom narodnih poslanika.

Saglasno članu 192. stav 3. a shodno članu 157. stav 2. Poslovnika Narodne skupštine, otvaram zajednički jedinstveni pretres o: Predlogu odluke o izmenama Odluke o izboru članova i zamenika članova odbora Narodne skupštine Republike Srbije koji je podnela poslanička grupa Socijaldemokratska partija Srbije; Predlogu odluke o izmenama Odluke o izboru članova i zamenika članova odbora Narodne skupštine Republike Srbije koji je podnela poslanička grupa Liga socijaldemokrata Vojvodine – Zelena stranka; Predlogu odluke o izmenama Odluke o izboru članova i zamenika članova odbora Narodne skupštine Republike Srbije koji je podnela poslanička grupa Dosta je bilo.

Da li predlagači, odnosno predstavnici poslaničkih grupa žele reč? (Ne.)

Da li izvestioci nadležnih odbora žele reč? (Ne.)

Da li predsednici, odnosno predstavnici poslaničkih grupa žele reč? (Ne.)

Niko nije podneo prijave za reč.

Pošto se niko ne javlja za reč, zaključujem zajednički jedinstveni pretres.

Pošto smo obavili zajednički jedinstveni pretres, Narodna skupština će u danu za glasanje odlučivati o predlozima odluka.

Prelazimo na 14. tačku dnevnog reda – PREDLOG ODLUKE O IZMENAMA ODLUKE O IZBORU ČLANOVA I ZAMENIKA ČLANOVA ODBORA NARODNE SKUPŠTINE REPUBLIKE SRBIJE (jedinstveni pretres).

Pre otvaranja jedinstvenog pretresa, podsećam vas da, shodno članu 97. Poslovnika Narodne skupštine, ukupno vreme rasprave u načelu za poslaničke grupe iznosi pet časova, kao i da se ovo vreme raspoređuje na poslaničke grupe srazmerno broju narodnih poslanika članova poslaničke grupe.

Molim poslaničke grupe, ukoliko to nisu već učinile, da odmah podnesu prijave za reč sa redosledom narodnih poslanika.

Saglasno članu 192. stav 3. Poslovnika Narodne skupštine, otvaram zajednički jedinstveni pretres o Predlogu odluke o izmenama Odluke o izboru članova i zamenika članova odbora Narodne skupštine Republike Srbije, koji je podnela poslanička grupa SNS.

Da li predstavnik predlagača želi reč? (Ne.)

Da li predsednici, odnosno predstavnici poslaničkih grupa žele reč? (Ne.)

Nijedna poslanička grupa nije dostavila spisak predloženih poslanika za diskusiju.

Zbog toga zaključujem jedinstveni pretres o Predlogu odluke.

Sa ovim smo završili današnji rad i nastavićemo u utorak, u 10.00 časova. Mislim da je to 8. novembar.

(Sednica je prekinuta u 19.10 časova.)